text:
དེ་ཡང་སློབ་གསོའི་བྱ་བའི་ལེགས་ཉེས་སློབ་གསོའི་རྒྱུ་སྤུས་སྟེང་ནས་ཕྱེ་བ་ཡིན་ལ། སློབ་གྲྭ་དང་སློབ་མ་མང་ཉུང་གི་སྟེང་ནས་ཕྱེ་བ་མིན། བཟོ་གྲྭ་ལྟ་བུར་མཚོན་ན་བཟོ་གྲྭའི་བཟང་ངན་བཟོ་གྲྭ་ཆེ་ཆུང་དང་ཐོན་རྫས་མང་ཉུང་སྟེང་ནས་ཕྱེ་བ་མིན་ལ། ཐོན་རྫས་ཀྱི་རྒྱུ་སྤུས་བཟང་ངན་སྟེང་ནས་ཕྱེ་བ་ལྟ་བུ་རེད། སློབ་གྲྭ་ཡང་མི་ཡོན་ཏན་ཅན་སྐྱེད་སྲིང་བྱེད་སའི་བཟོ་གྲྭ་ལྟ་བུ་ཡིན་པས། དགེ་རྒན་རྣམས་ལ“མིའི་རིགས་ཀྱི་བསམ་བློ་བཟོ་རྩལ་མཁས་པ”ཞེས་པའི་མིང་གཟི་བརྗིད་ཅན་ཞིག་ཀྱང་བཏགས་འདུག དེང་སྐབས་རྒྱལ་ཁབ་གཞུང་ནས་ཀྱང་སློབ་གསོའི་རྒྱུ་སྤུས་ཇེ་མཐོར་གཏོང་བ་དེ་སློབ་གསོ་བཅོས་བསྒྱུར་གྱི་རྩ་གནད་ཅིག་ཏུ་བྱས་འདུག རང་རེ་བོད་ཡིག་སློབ་གསོར་མཚོན་ན་ཡང་གཞི་རིམ་དང་མཐོ་རིམ་སློབ་གསོ་གང་ལ་ཡང་དཀའ་ལས་དང་གནད་དོན་མང་དུ་ཡོད་ཀྱང༌། སློབ་གསོའི་སྤུས་ཚད་ཞན་པ་དེ་ཐུན་མོང་གི་གནད་དོན་ཞིག་ཏུ་གྱུར་འདུག་པས། ཚང་མས་བཏང་སྙོམས་བྱེད་མི་རུང་སྙམ་ཞིང༌། འདིར་དེའི་ཕྱོགས་ཀྱི་གནས་ཚུལ་དང་ལེགས་བཅོས་ཀྱི་བསམ་འཆར་ཅུང་ཟད་སྨྲས་ན།
དང་པོ། བོད་ཡིག་སློབ་གསོའི་རྒྱུ་སྤུས་ཕྱོགས་ཀྱི་གནད་དོན།
དེ་ཡང་རྒྱལ་ཁབ་ཕྱི་ནང་དང་གནའ་དུས་དང་དེང་དུས་ཀྱི་སློབ་གསོ་གང་ཡིན་ཀྱང༌། གཞི་དང་རྩའི་བར་གྱུར་པ་ནི་སྐད་ཡིག་གི་སློབ་གསོ་ཡིན་ལ། སྐད་ཡིག་ཤེས་པ་རིག་གནས་སློབ་གསོ་ཀུན་གྱི་གཞི་རྩ་ཡིན་པར་མ་ཟད། རིག་གནས་ཚན་རིག་གཞན་དག་ཤེས་ཐབས་དང༌། བེད་སྤྱོད་ཐབས་ཀྱི་ལག་ཆ་དང༌། སྤྱི་ཚོགས་ཀྱི་འཚོ་བར་བྱ་བ་དོན་དག་གང་སྒྲུབ་ཀྱང་ཁ་མིག་ལག་པ་བཞིན་དུ་མེད་དུ་མི་རུང་བའི་ལག་ཆ་གཅིག་པུ་ཡིན། སྐད་ཡིག་ནི་རིག་གནས་ཀྱི་བང་མཛོད་ཀྱང་ཡིན་ལ། བང་མཛོད་ཀྱི་ལྡེ་མིག་ཀྱང་ཡིན། མི་རིགས་རང་གི་སྐད་ཡིག་མི་རིགས་རང་གི་རིག་གནས་ཀྱི་བང་བཛོད་དང་ལྡེ་མིག་ཡིན་ཏེ། མི་རིགས་ཀྱི་རིག་གནས་ཚང་མ་སྐད་ཡིག་གི་སྟེང་ནས་བརྒྱུད་དེ་འོངས་པ་དང༌། སྐད་ཡིག་ལ་བརྟེན་ནས་ཤེས་དགོས་ལ། སྐད་ཡིག་གཞན་པའི་སྟེང་ནས་མི་རིགས་གཞན་ཞིག་གི་རིག་གནས་ཆ་ཚང་བ་དང་གཏིང་ཕྱིན་པ་ཞིག་ཤེས་མི་ཐུབ་ཅེས་ཁོ་བོས་མགྲིན་པ་གཟེངས་སུ་བསྟོད་ནས་སྨྲ་བར་སྤོབས། མི་རིགས་རང་གི་སྐད་ཡིག་བཟང་ཙམ་མ་ཤེས་ན། མི་རིགས་རང་གི་རིག་གནས་བཟང་ཙམ་ཤེས་མི་ཐུབ། མི་རིགས་རིང་གི་སྐད་ཡིག་མི་ཤེས་པའི་མི་རྣམས། མི་རིགས་རང་གི་རིག་གནས་ཕྱོགས་ལ་ཡང་ལོང་བ་དང་མཚུངས་པ་རིགས་པ་དང་མངོན་སུམ་ཉམས་མྱོང་སྟེང་ནས་ཤེས་ཐུབ་བོ། ། སྐད་ཡིག་གང་ཤེས་ཤིང་བག་ཆགས་ཟབ་པ་རྣམས། སྐད་ཡིག་དེའི་རིག་གནས་ལ་དགའ་ཞེན་ཆེ་བ་ཡང་དངོས་པོའི་ཆོས་ཉིད་ལྟ་བུར་སྣང༌། དེ་ལས་སྐད་ཡིག་སློབ་གསོ་གལ་ཆེ་བའི་རྒྱུ་མཚན་ཡང་ཤེས་ཐུབ་བོ། །
སྐད་ཡིག་གི་ཡོན་ཚད་ནི་གཏམ་བཤད་པའི་རྩལ་དང་སྤོབས་པ། ཡི་གེ་འབྲི་རྩོམ་གྱི་བྱང་ཆ་དང་ཆུ་ཚད། སྐད་ཡིག་དེ་ལས་གྲུབ་པའི་ཡིག་ཚང་ཀློག་པའི་གོ་བ་ལོན་ཚད་སོགས་ཀྱི་སྟེང་ནས་མཚོན་པ་ཞིག་ཡིན་པས། ཚད་ཐིག་དེ་ལས་དེང་སྐབས་ཀྱི་བོད་ཡིག་སློབ་གྲྭ་མཐོ་འབྲིང་གི་སློབ་གསོའི་རྒྱུ་སྤུས་མཐོ་དམན་ཅུང་ཟད་གཞལ་ན།
དང་པོ། རྩོམ་ཡིག་གི་གནས་ཚུལ།
ལོ་དུ་མའི་སྔོན་ལ《སྦྲང་ཆར》གྱི་རྩོམ་སྒྲིག་པ་རྒན་པ་ཞིག་གིས་ང་ལ་བསམ་འཆར་བཤད་པར། དེང་སང་སློབ་གྲྭ་ཆེན་མོའི་སློབ་མ་དང༌། སློབ་གྲྭ་ཆེན་མོ་ནས་མཐར་ཕྱིན་པའི་ན་གཞོན་ཕོ་མོའི་ནང་ན་རྩོམ་ལ་དགའ་བ་དང་རྩོམ་འབྲི་མཁན་མང་དུ་འདུག འོན་ཀྱང་ཚིག་སྦྱོར་བདེ་བ་དང་ཡི་གེ་ལ་དག་ཆ་ཡོད་པ་ཤིན་ཏུ་དཀོན་ཞིང༌། ཚིག་ལོག་བརྡ་ལོག་ཡིག་ནོར་མང་བས། རྩོམ་ཕལ་ཆེར་གཞི་ནས་མ་བཅོས་ན་འཕུད་ཚུལ་མེད་བཅོས་ན་ལས་ཚེགས་ཆེ་བས། ངེད་ཅག་བོད་ཡིག་རྩོམ་སྒྲིག་པ་རྣམས་ལ་རྒྱ་ཡིག་གི་རྩོམ་སྒྲིག་པ་ལ་མེད་པའི་མི་འོས་པའི་འགན་ཁུར་མང་བོ་ཞིག་མགོར་བབས་ཡོད་པས་དཀའ་ཚེགས་ཤིན་ཏུ་ཆེ། ཁྱེད་ཅག་སློབ་གྲྭ་ཆེན་མོའི་དགེ་རྒན་རྣམས་ཀྱིས་ཐུགས་མཉམ་འཇོག་དགོས་འདུག་ཟེར། སྐད་ཆ་དེ་ཐོས་འཕྲལ་ངའི་ངོ་ལ་མེ་སྟག་ལྷུང་བ་ལྟ་བུར་ཚ་རེག་གེར་སོང༌། དེ་ཡང་ཡིན་ཏེ། ངེད་ཅག་དགེ་རྒན་གྱི་གོ་སར་བསྡད་ནས་སློབ་མ་དེ་འདྲ་བྱུང་ན་ཤིན་ཏུ་ངོ་གནོང་དགོས་པ་ཞིག་རེད། དེ་ནས་བཟུང་སྟེ་བདག་གིས་ཀྱང་བོད་ཡིག་གི་དུས་དེབ་དང། གསར་འགྱུར། རྩོམ་དེབ་སོགས་མིག་སྔར་གང་མཐོང་མཐོང་ལ་མཉམ་འཇོག་ཅུང་ཟད་བྱས་པར། སློབ་གྲྭ་ཆེན་མོའི་སློབ་གྲྭ་བ་དང༌། སློབ་གྲྭ་མཐོ་འབྲིང་ནས་མཐར་ཕྱིན་པའི་ན་གཞོན་རྣམས་ཀྱིས་བྲིས་པའི་གསུང་རྩོམ་ནང་དུ་ཡིག་སྐྱོན། ཚིག་སྐྱོན། དོན་སྐྱོན་ཉུང་ཉུང་ཙམ་མ་ཡིན་པར། གང་ཡིན་སར་མཐོང་ཞིང་ཧ་ལས་དགོས་པའི་ཚོད་དུ་སྣང་ལ། ཡིག་སྐྱོན་ཕྱོགས་ལ། ཡི་གེ་མ་དག་པ་དང༌། རྣམ་དབྱེ་དང་ཚིག་ཕྲད་སོགས་དགོས་སར་མི་འཇོག མི་དགོས་སར་འཇོག་པ་སོགས་ཆད་ལྷག་ནོར་འཁྲུལ་མང་བ་དང༌། ཆིག་སྐྱོན་ཕྱོགས་ལ། ཙམ་སྒྲ་དང༌། ངང་སྒྲ་སོགས་ལོག་པར་སྦྱར་བ་དང༌། རྒྱ་སྐད་ཀྱི་ཚིག་གི་སྦྱོར་སྟངས་མང་དུ་བསྲེས་པ་དང༌། ཚིག་སྔ་ཕྱིའི་མཚམས་སྦྱོར་གྱི་སྒྲ་ཆད་ཅིང་དོན་སྔ་ཕྱི་མི་འབྱོར་བ་དང༌། དོན་སྐྱོན་གྱི་ཕྱོགས་ལ། བརྗོད་འདོད་ཀྱི་དོན་ཇི་ལྟ་བ་བཞིན་དུ་མཚོན་ཐུབ་ཀྱིན་མེད་པ་དང་། འགལ་མ་ངེས་ཐེ་ཚོམ་ཅན་གྱི་ཚིག་སྦྱོར་དང༌། ཚིག་དང་དོན་སྟེང་གི་ཞིབ་ཆ་མེད་པའོ། ། དེ་ལྟ་བུའི་རྩོམ་སྐྱོན་དེ་རིགས་རྩོམ་འབྲི་མཁན་གསར་བ་རྣམས་ཀྱི་རྩོམ་ནང་དུ་ཡོད་པར་མ་ཟད། རྩོམ་པ་པོའི་མིང་ཡོད་ལ་རྩོམ་པ་པོའི་གྲལ་དུའང་ཚུད་པར་རློམ་ཞིང་། མྱུག་རྩེ་རང་དགར་སྐྱོད་པ་མང་བོ་ཞིག་གི་རྩོམ་གྱི་ནང་དུ་ཡང་རིག་རྒྱུ་ཡོད་པས། རྩོམ་པ་པོ་ཁ་ཤས་ཤིག་གི་སྐྱོན་མིན་ལ། རྩོམ་སྒྲིག་པ་དང་སློབ་གྲྭའི་དགེ་རྒན་ཚང་མས་མཉམ་འཇོག་བྱེད་དགོས་པའི་གནད་དོན་ཞིག་ཏུ་གྱུར་འདུག བདག་གིས་གྱ་བདུན་ལོ་ལ《 ཅེས་པའི་རྩོམ་ལ་ཅུང་ཟད་དཔྱད་པ》ཞེས་པ་ཀན་ལྷོའི《ཟླ་ཟེར》དང༌།《རྩོམ་དཔྱད་དགག་ལན་ངན་རྟོག་དྲི་མ་འཁྲུད་པའི་རིགས་ལམ་བདུད་རྩིའི་ཆུ་རྒྱུན》ཞེས་པ་ནུབ་བྱང་མི་རིགས་སློབ་གྲྭ་ཆེན་མོའི་བོད་ཡིག་དུས་དེབ་སྟེང་དུ་བཀོད། རྩོམ་ཡིག་སྔ་ཕྱི་དེ་གཉིས་ཀྱང་བརྡ་ལོག་ཚིག་ལོག་སྤེལ་བའི་རྩོམ་ཡིག་སྐོར་ཅིག་ལ་དམིགས་ནས་བྲིས་པ་ཡིན། དཔེར་ན།《སྙན་ཚིག་རྒྱ་མཚོའི་གསར་སྐྱེས་མེ་ཏོག》ཅེས་པའི་དཔྱད་གཏམ་ཐུང་ཐུང་ཡི་གེ་ཚེག་བར་ཉིས་བརྒྱ་ཙམ་ལས་མེད་པ་དེའི་ནང་ན་ཚིག་ལོག་བརྡ་ལོག་དྲུག་ཅུ་ལྷག་ཙམ་འདུག དེ་ཡང་རང་ཉིད་སློབ་གྲྭ་ཆེན་མོའི་བོད་ཡིག་དགེ་རྒན་གྱི་གོ་ས་ན་ཡོད་པ་ཞིག་ཡིན་པས། ཡིག་ལོག་བརྡ་ལོག་གིས་གང་བའི་རྩོམ་ཡིག་དེ་འདྲ་བྱུང་ན་རྒྱལ་ཁབ་དང་བོད་ཡིག་སློབ་གྲྭའི་སྙན་གྲགས་ལ་གནོད་པར་དོགས་ནས། སློབ་མའི་རྩོམ་ཡིག་ལ་དགེ་རྒན་གྱིས་སྨྱུ་གུ་དམར་པོས་དག་བཅོས་བྱེད་པ་བཞིན་དུ་ལྷག་བསམ་དག་པས་སྐྱོན་འདོན་དག་བཅོས་བྱས་པ་ཡིན་ཡང༌། རྩོམ་པ་པོས་ནོར་འཁྲུལ་ཁས་མི་ལེན་པའི་སྟེང་དུ། ས་མཆོང་གནམ་མཆོང་བྱས་ཏེ་རྒོལ་ལན་སློག་པར་འདུག ཁོ་བོའི་རྩོམ་དེ་དག་དགེ་རྒན་ཚང་མས་མཉམ་འཇོག་བྱས་མེད་ན་ཡང་ཐང༌། ད་ལྟའང་རྩོམ་ཡིག་གི་གནས་ཚུལ་བཟང་དུ་མ་སོང་བར་མ་དག་རྒྱུན་འབྱམས། ཞིང་ནང་གི་ལྡུམ་བུ་བཞིན་ས་ཁྱབ་འདུག་པས། བོད་ཡིག་སློབ་གྲྭ་དང་བོད་ཀྱི་རྩོམ་རིག་གི་སྙན་གྲགས་ལ་བསམས་ན། རིག་པ་ཤིན་ཏུ་བསྒྲིམ་དགོས་པར་སྣང་ངོ༌། །
གཉིས་པ། བོད་ཡིག་གི་རྒྱུགས་སྤྲོད་པའི་གནས་ཚུལ།
ལོ་རེ་བཞིན་བོད་ཡིག་གི་སློབ་གྲྭ་འབྲིང་རིམ་ནས་མཐར་ཕྱིན་ཏེ་སློབ་གྲྭ་ཆེན་མོར་རྒྱུགས་སྤྲོད་མཁན་ནང་ན་རྒྱུགས་འཕྲོད་མཁན་བརྒྱ་ཆའི་སུམ་ཅུ་ཡང་མི་ལོང་ཞིང༌། དེའི་ནང་ན་བོད་ཡིག་སྐར་མ་བརྒྱད་ཅུ་ཡན་ཆད་ཅན་ཆེས་ཉུང་བར་སྣང་ལ། རང་རེ་བོད་ཡིག་ཚན་ཁག་ཏུ་རྒྱུགས་འཕྲོད་པའི་ནང་ན་ཡང༌། བོད་སྐད་བོད་ཡིག་གི་ཡོན་ཚད་བཟང་ཞན་རིམ་པ་གསུམ་ཕྱེ་ན་སློབ་ཁྲིད་ཀྱི་རྗེས་ཆོད་པའི་སྐད་ཡིག་གི་ཡོན་ཚད་ཅུང་ཟད་བཟང་ཤོས། སྤྱིར་བཏང་འཛིན་གྲྭ་རེ་ལ་ལྔ་དྲུག་ཙམ་ལས་མེད།(འཛིན་གྲྭ་རེར་མི་གྲངས༣༠--༣༥བར་ཡོད)དེ་ལ་བརྒྱ་ཆ་བརྩིས་ན་བརྒྱ་ཆའི་བཅོ་ལྔ་ལོང་མི་ལོང་ཙམ་རེད། ཞིབ་འཇུག་སློབ་མར་རྒྱུགས་སྤྲོད་མཁན་ཡང་ལོ་རེར་ཉི་ཤུ་སུམ་ཅུ་རེ་ཡོད། དེའི་ནང་ན་རྒྱུགས་འཕྲོད་མཁན་བརྒྱ་ཆའི་བཅུ་ནས་བཅོ་ལྔའི་བར་ཡིན་ལ། དེའི་ནང་ན་བོད་ཡིག་སྐར་མ་བརྒྱད་ཅུ་ཡན་ཆད་ཅན་མི་རེ་གཉིས་ལས་མེད། དེ་ཡེང་ཞིབ་འཇུག་སློབ་མར་རྒྱུགས་འཕྲོད་མཁན་ནི་སློབ་གྲྭ་ཆེན་མོ་ནས་སློབ་སྦྱོང་མཐར་ཕྱིན་པ་དང༌། ཡོན་ཚད་དེ་དང་མཉམ་པའི་བོད་ཡིག་དགེ་རྒན་དང༌། བོད་ཡིག་གི་བྱ་བ་བྱེད་མཁན་ཤ་སྟག་རེད། བོད་ཡིག་རྒྱུགས་ཤོག་གི་དཀའ་སླ་ཡང༌། སྤྱིར་བཏང་གི་སློབ་གྲྭ་ཆེན་མོའི་དངོས་གཞི་འཛིན་གྲྭ་ནས་མཐར་ཕྱིན་པའི་འབྲིང་མཐོའི་ཡོན་ཚད་དང་བསྟུན་ནས་ཕུད་པ་ཡིན་ལ། ནང་དོན་ཡང་སྐད་ཡིག་དང་། སུམ་རྟགས། སྙན་ངག མངོན་བརྗོད། ལོ་རྒྱུས། ཚད་མ་སོགས་ཀྱི་གཞི་རྩའི་ཤེས་བྱ་དང༌། རྒྱུན་ཤེས་སྐོར་ཅིག་ལས་མེད།
ངེད་ཅག་གིས་ལོ་དུ་མར་རྒྱུགས་བླངས་པ་དང་རྒྱུགས་ཤོག་བལྟས་པའི་གནས་ཚུལ་ཕྱོགས་ཙམ་མཚོན་ན། སུམ་རྟགས་ཕྱོགས་ལ་ཡིག་ནོར་བཅའ་མི་ཤེས་པ་དང་རྣམ་དབྱེ། ཚིག་ཕྲད། བྱ་ཚིག་སོགས་ངོས་འཛིན་ནོར་བ་དང༌། སྙན་ངག་ཕྱོགས་ལ། དཔེ་རྒྱན་དང་། གཟུགས་རྒྱན་ལྟ་བུ་རྒྱུན་བཀོལ་གྱི་རྒྱན་གྱི་དཔེར་བརྗོད་ངོས་འཛིན་ནོར་བ་དང༌། ལོ་རྒྱུས་ཕྱོགས་ལ། ངེས་པར་ཤེས་དགོས་པའི་རྒྱུན་ཤེས་ཀྱི་སྐོར་ཀྱང་མི་ཤེས་པ་དང༌། ཚད་མའི་ཕྱོགས་ལ། བསྡུས་ཆུང་གི་ཤེས་བྱའི་གྲངས་འདྲེན་དང༌། ཐལ་འགྱུར་གྱི་ལན་ཙམ་ཡང་འདེབས་མི་ཤེས་པ་དང༌། རྩོམ་རིག་ཕྱོགས་ལ། ཤིན་ཏུ་གོ་སླ་བའི་ཚིགས་བཅད་ཤོ་ལོ་ཀ་རེ་གཉིས་ལ་ཡང་གོ་བ་ལོན་མེད་ཅིང་ཚིག་འགྲེལ་འོལ་ཚོད་དུ་རྒྱག་པ་དང༌། རྒྱུན་དུ་བཀོལ་བཞིན་པའི་མངོན་བརྗོད་ཀྱི་མིང་ཙམ་ཡང་མི་ཤེས་པ་དང༌། ཚོད་བརྟག་ཏུ་རྩོམ་བཅད་ལྷུག་གང་རུང་རེ་ཅུང་ཟད་བྲིར་བཅུག་པ་ཡང༌། ཚིག་སྦྱོར་བདེ་ཞིང༌། ཚིག་སྐྱོན་དང། དོན་སྐྱོན། ཡིག་སྐྱོན་གང་ཡང་མེད་པའི་གྲ་དག་ཅིག་འཁྱོངས་དཀའ་བ་སོགས་མདོར་ན། སྐད་ཡིག་གི་གཞི་རྩའི་ཤེས་བྱའི་ཐད་ལ་གོ་རྒྱ་ཐོས་རྒྱ་ཆུང་བའི་སྐྱོན་ཤིན་ཏུ་མངོན། ལོ་རེ་བཞིན་རྒྱུགས་ཤོག་ལྟ་མཁན་རྣམས་ལ་རྒྱུགས་ལན་དགོད་བྲོ་བ་ཁ་མཚར་བྱས་ནས་མང་དུ་བཤད་རྒྱུ་ཡོད་པ་ལྟ་བུ་ཡིན། དེ་ལས་རང་རེའི་མཐོ་རིམ་སློབ་གསོའི་སྤྱིར་བཏང་གི་རྒྱུ་སྤུས་ཀྱང་ཟུར་བསྟན་ལེབ་མཐོང་གི་དཔེར་ཤེས་ཐུབ་བོ། །
གསུམ་པ། བསམ་པ་དང་ཀུན་སྤྱོད་ཕྱོགས་ཀྱི་གནས་ཚུལ།
ཕྱི་རྒྱལ་གྱི་མཁས་པ་གྲགས་ཆེན་ཡོ་ཧན་ཟིན་ནས། ཀུན་སྤྱོད་བཟང་བོ་ནི་ཤེས་ཡོན་ཚད་མཐོན་པོར་བསླེབས་པའི་རྟགས་མཚན་ཡིན་ཞེས་དང༌། ཏན་ཏིན་ནས། ཀུན་སྤྱོད་ཀྱིས་ཤེས་ཡོན་གྱི་མི་འདང་ས་ཁ་བསབ་བྱེད་ཐུབ་མོད། འོན་ཀྱང་ཤེས་ཡོན་གྱིས་ཀུན་སྤྱོད་ཀྱི་མི་འདང་ས་ཁ་གསབ་བྱེད་མི་ཐུབ་གསུངས་སོ། ། 《ས་སྐྱའི་ལེགས་བཤད》ལས། ཤེས་རབ་ལྡན་པས་ཉེས་པ་དག །སེལ་བར་ནུས་ཀྱི་བླུན་པོས་མིན། །ཞེས་དང༌། ། གལ་ཏེ་རིག་པ་ཡོད་ན་ཡང༌། །སྐྱེ་བོ་རང་བཞིན་ངན་པ་སྤང༌། །དུག་སྤྲུལ་ནོར་བུས་མགོ་བརྒྱན་ཀྱང༌། །མཁས་པ་སུ་ཞིག་པང་དུ་ལེན། ། ཞེས་གསུངས་པ་ལྟར། བསམ་པ་ཀུན་སྤྱོད་བཟང་བོ་སྐྱེད་སྲིང་བྱེད་པ་རྒྱལ་ཁབ་ཕྱི་ནང༌། གནའ་དུས་དང་དེང་དུས་ཀྱི་སློབ་གསོ་ཐུན་མོང་གི་ནང་དོན་གལ་ཆེན་ཞིག་རེད་མོད། དེང་སང་སློབ་གྲྭ་ཆུང་འབྲིང་ཆེ་གསུམ་གྱི་སློབ་མའི་ནང་ན་བསམ་པ་དང༌། ཀུན་སྤྱོད་ཕྱོགས་ཀྱི་ངན་ཤན་འགོས་ནས། ལད་པོ་མ་རབས་སུ་གྱུར་པ་ཤིན་ཏུ་མང་ཞིང༌། ཡ་ང་དགོས་པའི་ཚོད་དུ་གདའ། འབྲོག་པའི་ས་ཆ་སོགས་ན་བྱིས་པ་སློབ་གྲྭར་མི་གཏོང་བའི་རྒྱུ་མཚན་གལ་ཆེན་ཞིག་ནི། བྱིས་པ་ལད་འགྲོ་བར་སྐྲག་པ་རེད། ཕ་མ་མང་བོ་ཞིག་གིས་བཤད་རྒྱུར་བྱིས་པ་སློབ་གྲྭར་སོང་ན་ཡོན་ཏན་མི་ལོབས་ཤིང་ངན་ལོབས་ནས། ཁྱིམ་དུ་ཡོང་ན་ཕ་མའི་ཁ་མི་ལེན། ལས་ཀ་མི་ལས། ཤོམ་བྱས་ནས་ལབ་མགོ་བྱེད་ཅིང༌། ཤོ་དང་རྡུང་རེ་རྒྱག་པ་སོགས་ལ་དགའ་བས་སློབ་གྲྭར་མ་སོང་ན་དགའ་ཟེར། སློབ་གྲྭ་ཆུང་འབྲིང་གི་དགེ་རྒན་རྣམས་ནས་བཤད་རྒྱུར། དེང་སང་གི་སློབ་མ་རྣམས་ཀྱིས་སློབ་སྦྱོང་མི་བྱེད། འགྲིག་ལམ་མི་རྩི། ཕར་བཤད་དུས། ཚིག་ཡང་ན་མི་ཉན། ཚིག་ལྩི་ན་མི་ཁུར། བྱིས་པ་མ་རབས་ལ་ལས་དགེ་རྒན་རྣམས་ལ་ཁ་འཐབ་ལག་འཛིང་བྱེད་པ་དང༌། དགྲར་བཟུང་ནས་གྲི་དང་མཚོན་ཚད་པ་སོགས་ཀྱང་ཡོད་པས་དགེ་རྒན་བྱེད་རྒྱུ་དཀའ་མོ་རེད་ཟེར། སློབ་གྲྭ་ཆེན་མོ་ན་ཡང༌། སློབ་སྦྱོང་མི་བྱེད་པ་དང༌། འགྲིག་མི་འཁུར་བར་ཆང་འཐུང༌། ཤོ་རྒྱག འཁོན་འཛིང་རྡུང་རེས་བྱེད་པ་དང༌། གཞུང་གི་ནོམ་རྫས་ཅོག་ཙེ་དང་ཤེལ་སྒོ་གཅོག་པ་དང༌། གློག་སྐུད་གཅོད་པ། རྐུ་བྱེད་པ། ཆབ་སྲིད་སྟེང་དུ་ཁྲིམས་འགལ་གྱི་བྱ་བ་བྱེད་པ་སོགས་དང༌། རྒྱུགས་སྤྲོད་སྐབས་གཡོ་སྒྱུ་བྱེད་པ་སོགས་ལོ་རེ་བཞིན་ཆད་པ་བཅད་པ་དང༌། གཏན་འཕུད་བཏང་བ་ཡང་མི་ཉུང་བ་ཞིག་ཡོད། ལྷག་པར་རིག་གནས་ཤིན་ཏུ་རྗེས་ལུས་ཡིན་ས་ནས་ཡོང་བའི་རོང་འབྲོག་གི་ན་གཞོན་ལ་ལ་སྤྱོད་པ་ལྷག་པར་བཙོག ལ་ལ་ཞིག་ཡུལ་ནས་ཡོང་དུས་གྲི་དང་སྐོར་དབྱུག་སོགས་བཟུང་ནས། འཐབ་འཛིང་བྱེད་རྒྱུའི་གྲ་སྒྲིག་བྱས་ནས་འོངས་པར་སྣང༌། ལ་ལས་སྐྲ་རིང་བོ་མི་དྲེད་ལྟ་བུར་བཞག་ནས། མི་གྲལ་དུ་སོང་ན་གཡག་གི་འགྲོ་སྟངས་བྱེད་ཅིང། སྐད་ཆ་བཤད་ན་ངུར་བ་ལྟ་བུར་བྱེད་ཅིང་། སྐེ་ཤིང་ཤིང་བྱས་ནས་གུས་གུས་དུད་དུད་བྱེད་མི་ཤེས། དགེ་རྒན་རྣམས་ལ་བརྩི་བཀུར་མེད་ལ་ཁ་ལེན་ཚིག་རྩི་མི་བྱེད་པ་དང༌། འགྲིག་ལམ་དོ་དམ་བྱེད་པའི་དགེ་རྒན་རྣམས་ལ་དགྲར་བཟུང་ནས་མིག་ཟུར་གྱིས་བལྟ་བ་སོགས་སློབ་གྲྭ་ཆེན་མོའི་སློབ་མའི་བཟོ་ལྟ་ཅུང་ཟད་ཀྱང་མེད་པ་མི་ཉུང་བ་ཞིག་ཡོད། སྤྱི་ཚོགས་སྟེང་ན་ཡང༌། དེང་སང་གི་སློབ་གྲྭ་ཆེན་མོ་ནས་མཐར་ཕྱིན་ཏེ། བོད་སར་མངགས་པའི་ན་གཞོན་ཕལ་ཆེར་ཞིག་ཡོན་ཏན་ལས་མི་ཚད་པའི་ང་རྒྱལ་དང༌། བྱ་བ་མི་ལས་པར་ཆང་འཐུང་ཞིང༌། ལབ་རྒྱག་མཁན་ཤ་སྟག་རེད་ཟེར་བ་དང༌། དེང་སང་གི་བོད་ཀྱི་སློབ་གྲྭ་པ་རྣམས་བོད་ཀྱི་རིག་གནས་མི་ཤེས་ཤིང༌། བོད་ཀྱི་རིག་གནས་ལ་སྐྱོན་རྒྱག་མཁན་མང་དུ་སྣང་ཟེར་བ་སོགས་རྣ་བར་མང་དུ་ཐོས་སོ། །
གོང་གསལ་ཡོན་ཚད་ཞན་པ་དང་བསམ་པ་ཀུན་སྤྱོད་སོགས་མི་ཡི་རྒྱུ་སྤུས་ཞན་པའི་རྒྱུ་མཚན་གང་ཡིན་ཟེར་ན། གཙོ་ཆེར་མཉམ་སྡོམ་གྱི་རྒྱུ་སྤུས་མཐོར་འདེགས་བྱེད་པ་སློབ་གསོའི་དམིགས་ཡུལ་གཙོ་བོ་ཡིན་པའི་ངོས་ཟིན་མེད་ཅིང་། སྐབས་འགར་ཆབ་སྲིད་གཙོ་བོར་བྱེད་པ་དང༌། སྐབས་འགར་ཤེས་བྱའི་རིག་གནས་རྐྱང་བ་སློབ་པ་གཙོ་བོར་བྱེད་པ་དང༌། བོད་ཡིག་སློབ་གྲྭ་ལྟ་བུར་མཚོན་ན་བོད་ཡིག་གཙོ་བོར་མི་བྱེད་པ་དང༌། བོད་ཡིག་གཙོ་བོར་བྱེད་པའི་སློབ་ཁག་རྣམས་ཀྱང་བོད་ཡིག་གི་གཞི་རྩའི་ཤེས་བྱ་གཙོ་བོར་མི་འཛིན་པ་དང༌། སློབ་ཁྲིད་བྱེད་པའི་ཚེ་ཤེས་བྱའི་རིག་གནས་བཤད་ཁྲིད་བྱེད་པ་ལས། བསམ་པ་དང༌། ཀུན་སྤྱོད་སྐྱེད་སྲིང་གལ་ཆེར་མི་བྱེད་པ་དང༌། དེ་དང་མཚུངས་པར། སློབ་གསོའི་འཆར་གཞི། བཀོད་སྒྲིག དོ་དམ་བྱེད་ཐབས་བཅས་བོད་ཡིག་སློབ་གསོའི་གནས་ལུགས་དང་མཐུན་པ་ཞིག་དང༌། ཆ་འཛོམས་པོ་ཞིག་མེད་པ་བཅས་སོ། །
གོང་གསལ་བོད་ཡིག་སློབ་གསོའི་ཕྱོགས་ཀྱི་གནད་དོན་དེ་དག་གཞི་ནས་བསྒྱུར་ཐབས་མ་བྱས་ན། སློབ་གསོའི་འཕེལ་རྒྱས་ཕྱོགས་ལ་གནོད་པ་ཐེབས་པར་གོར་མ་ཆག་པས། མྱུར་དུ་བཅོས་བསྒྱུར་བྱེད་དགོས།
དང་པོ། བཅོས་བསྒྱུར་གྱི་ཐོག་མ་བསམ་བློའི་ལྟ་ཕྱོགས་བཅོས་བསྒྱུར་བྱེད་པ་དེ་ཤིན་ཏུ་གལ་ཆེ་བས། དེའི་ཐད་ལ་རང་རེའི་ལྟ་ཚུལ་མང་བོ་ཞིག་དུས་ལས་ཡོལ་ཞིང་རྙིང་དྲགས་པ་དང༌། གཡོན་ལྷུང་གི་འཆིང་བ་ལས་གྲོལ་མ་ཐུབ་པ་དང༌། རིག་གནས་གསར་རྙིང་གཉིས་ཀྱི་འབྲེལ་བའི་ཐད་ལ་ལྟ་ཚུལ་ཡང་དག་ཅིག་མེད་པ་དང༌། རིག་གནས་རིགས་མི་གཅིག་པ་ལ། ཁྱད་ཆོས་མི་གཅིག་པ་མང་བས། སློབ་གསོ་བྱེད་པའི་སྐབས། རིག་གནས་རང་རང་གི་ཁྱད་ཆོས་ལྟར་མི་བྱེད་པར་གཞན་དག་གི་བྱེད་སྟངས་དང་བསྟུན་ཅི་ཐུབ་བྱེད་པ་སོགས་ལྟ་ཚུལ་ཐད་ཀྱི་གནད་དོན་ཤིན་ཏུ་མང༌།
ཐོག་མར་བོད་སྐད་བོད་ཡིག་དེ་བོད་མི་རིགས་ལ་མཚོན་ན་མེད་དུ་མི་རུང་བའི་མི་རིགས་ཀྱི་རྟགས་མཚན་དང་རིག་གནས་ཀྱི་གཞི་རྩ་ཡིན་ལ། སྐད་ཡིག་རིག་གནས་འདི་མ་ཉམས་ན་བོད་མི་རིགས་ཀྱང་ཉམས་མི་སྲིད། སྐད་ཡིག་རིག་གནས་འདི་ཉམས་སོང་ན་མི་རིགས་ཀྱང་རྩ་བ་ནས་ཉམས་འགྲོ་བ་རྒྱལ་ཁབ་ཕྱི་ནང་གི་ལོ་རྒྱུས་ཀྱི་ཉམས་མྱོང་དང༌། རིག་གཞུང་སྟེང་ནས་ངེས་ཐུབ་པ་ཞིག་ཡིན། མི་རིགས་གཞན་དང། རྒྱལ་ཁབ་གཞན་གྱི་ཚན་རིག་རིག་གནས་བཟང་བོ་སློབ་དགོས་པ་དང༌། བེད་སྤྱོད་བྱེད་དགོས་པ་སྨོས་མ་དགོས། དེ་མ་བསླབས་ན་རང་རེ་འཇིག་རྟེན་འདིར་འཚོ་གནས་བྱེད་དཀའ་ལ། སྟོབས་འབྱོར་མངའ་ཐང་ལྡན་པའི་མི་རིགས་ཤིག་ཏུའང་འགྱུར་མི་ཐུབ། འོན་ཀྱང་ཚན་རིག་རིག་གནས་སློབ་པ་རྒྱུ་མཚན་དུ་བྱས་ནས་མི་རིགས་རང་གི་སྲོལ་རྒྱུན་རིག་གནས་བོར་བརླག་བྱེད་པ་ནི་ལོ་རྒྱུས་ཀྱི་རང་བཞིན་ལྡན་པའི་ནོར་འཁྲུལ་ཆེན་པོ་ཞིག་ཏུ་འདུག དེ་ཡང་ཀྲུང་གོའི་མཚན་ཉིད་རིག་པའི་མཁས་ཆེན་ཀཱོ་ཟི་ཆི་ཡིས། རིག་གནས་ཆ་ཚང་བར་རྒྱུན་འཛིན་བྱས་ན། ད་གཟོད་སྒོ་ཀུན་ནས་གསར་སྐྲུན་བྱེད་ཐུབ་གསུངས་པ་ལྟར་རྒྱུན་འཛིན་དང་གསར་སྐྲུན་བར་གྱི་རྒྱུ་འབྲས་ཀྱི་འབྲེལ་བ་དེ་ལ་ངོས་ཟིན་ཡང་དག་ཅིག་དགོས་པ་ཡིན། རང་རེས་རྒྱ་སྐད་རྒྱ་ཡིག་བསླབ་དགོས་ཤིང༌། དབྱིན་ཇི་སོགས་ཕྱིའི་རྒྱལ་ཁབ་ཀྱི་སྐད་ཡིག་ཀྱང་བསླབ་དགོས་མོད། མི་རིགས་གང་ཡང་ཐོག་མར་རང་གི་ཕ་སྐད་མ་ཡིག་ཤེས་པ་གཞིར་བཞག་གིས་སྐད་རིགས་ཡིག་རིགས་གཞན་དག་བསླབ་པ་ཡིན་ལ། དང་ཐོག་ཉིད་ནས་སྐད་ཡིག་གཞན་པ་ཞིག་ལ་བརྟེན་པ་ནི་རང་ལ་སྐད་ཡིག་མེད་པའམ། སྐད་ཡིག་ཡོད་ཀྱང་། བསླབ་པའི་རང་དབང་དང་ཆ་རྐྱེན་མེད་པའམ། སྐད་ཡིག་གཞན་པའི་འཁོར་ཡུག་ཏུ་གནས་པ་གང་རུང་ལས་མ་འདས་སོ། །
གཞན་ཡང་མི་ཁ་ཤས་ཀྱིས་སྐད་ཡིག་ནི་བེད་སྤྱོད་པའི་ལག་ཆ་ཁོ་ནར་བལྟ་ཞིང༌། བེད་སྤྱོད་བྱེད་ཡུལ་ཆུང་ན་བསླབ་པའི་དགོས་པ་ཆུང་བསམ་ཞིང༌། སྐད་ཡིག་ནི་མི་རིགས་ཀྱི་བླ་སྲོག་ལྟ་བུ་ཞིག་ཏུ་བཟུང་ནས་རྒྱུན་འཛིན་དགོས་པ་མི་ཤེས། ལ་ལས་ཡི་གེ་རྐྱང་བ་ཞིག་བསླབས་ནས་དེ་ཡིས་ལག་ཆ་བྱས་ཏེ་ཚན་རིག་རིག་གནས་གསར་བ་སྤེལ་ན་ཆོག སྲོལ་རྒྱུན་རིག་གནས་གཞན་དག་བསླབ་མི་དགོས་བསམས་ཡོད་ལ། དེ་ནི་མི་རིགས་རང་རང་གི་སྐད་ཡིག་ནི། མི་རིགས་དེའི་རིག་གནས་ཡོངས་རྫོགས་དང་འབྲེལ་བ་དམ་པོ་ཡོད་པ་ཞིག་དང༌། སྐད་ཡིག་གང་གི་ཤེས་བྱའི་ཡོན་ཚད་མཐོ་དམན། སྐད་ཡིག་དེ་དང་འབྲེལ་ཡོད་ཀྱི་སྲོལ་རྒྱུན་རིག་གནས་ཀྱི་ཤེས་བྱ་དང༌། ཡོན་ཚད་ལ་རག་ལས་ཡོད་པ་ཞིག་ཡིན་པར་མ་ཤེས་པ་དང༌། རྩོམ་ཡིག་གི་ཆུ་ཚད་ནི། སྐད་ཡིག་རྐྱང་བའི་ཆུ་ཚད་མཚོན་པ་མིན་ལ།ཤེས་བྱའི་ཡོན་ཏན་ཡོངས་རྫོགས་མཉམ་སྡོམ་གྱི་ཆུ་ཚུད་མཚོན་པ་ཡིན་ཞེས་མཁས་པའི་ཁ་ལ་རླུང་ལྟར་གྲགས་པའི་དོན་དེ་མ་ཤེས་པའི་སྐྱོན་དུ་འདུག ཡང་ལ་ལས་ཚན་རིག་དང་ལག་རྩལ་སོགས་སྐད་ཡིག་གཞན་པར་བརྟེན་ནས་བསླབ་ན་ལས་སླ་བསམས་ཡོད་ཀྱང༌། དེ་ནི་རང་གི་སྐད་ཡིག་སློབ་མི་དགོས་པའི་རྒྱུ་མཚན་དུ་མི་འགྲོ་ལ། མིག་སྔར་གྱི་ལྟོ་གོས་འཚོ་བ་དོན་དུ་གཉེར་དགོས་པ་དེ། རིན་ཐང་གཞལ་དུ་མེད་པའི་ལོ་རྒྱུས་རིག་གནས་མི་དགོས་པའི་རྒྱུ་མཚན་དུ་ཡང་མི་འགྲོའོ། །
སྤྱི་ལོ ༡༩༩༠ ལོའི་ཟླ ༤ པའི་ཚེས ༢༦ ཉིན་མི་དམངས་གསར་འགྱུར་ངོས་སུ་འཁོད་པའི《རྒྱལ་གཅེས་རིང་ལུགས་དང་མི་རིགས་ཀྱི་སྲོལ་རྒྱུན་རིག་གནས》ཞེས་པའི་རྩོམ་གྱི་ནང་དུ“རྒྱལ་གཅེས་རིང་ལུགས་ཉིད་ནི་སྲོལ་རྒྱུན་རིག་གནས་ཀྱི་ཆ་ཤས་ཤིག་དང༌། རྒྱལ་གཅེས་རིང་ལུགས་པ་ཞིག་ཡིན་ན། ཐོག་མར་ངེས་པར་དུ་རང་གི་མི་རིགས་ཀྱི་སྲོལ་རྒྱུན་རིག་གནས་ལ་བརྩི་འཇོག་བྱེད་དགོས”ཞེས་དང༌།“རྒྱལ་གཅེས་རིང་ལུགས་ཞེས་པའི་གཅེས་འཛིན་གྱི་ཡུལ་གཙོ་བོ་ནི་ཀྲུང་ཧྭ་མི་རིགས་རང་གི་སྲོལ་རྒྱུན་རིག་གནས་དེ་དང༌། རང་རེའི་སྔོན་བྱོན་མེས་པོ་རྣམས་ཀྱིས་ལག་རྗེས་སུ་བཞག་པའི་འོད་འབར་རིན་ཆེན་དང་འབྲེལ་བ་དམ་ཟབ་ཡོད་པ་ཞིག་ཡིན”ཞེས་དང༌། “མི་ཞིག་གིས་གལ་ཏེ་མི་རིགས་ཀྱི་སྲོལ་རྒྱུན་རིག་གནས་ཀྱི་རིན་ཐང་ཡོད་རིགས་རྩ་མེད་དུ་དོར་ཅིང༌། སྲོལ་རྒྱུན་རིག་གནས་ཡོངས་རྫོགས་གཞི་རྩ་ནས་བགག་སྟེ་ནུབ་ཕྱོགས་ཀྱི་ལུགས་སྲོལ་ལྷུར་བླངས་ན། དེ་ལ་ཀྲུང་གོའི་མི་ཡི་ལ་རྒྱ་ཡོད་དམ་”ཞེས་དང༌། “གལ་ཏེ་འཛམ་གླིང་སྤྱི་འབངས་བྱེད་འདོད་དེ། རང་གི་མི་རིགས་ཀྱི་རིག་གནས་གཞི་རྩ་ནས་དོར་ན། དེ་ལྟ་བུའི་འཛམ་གླིང་སྤྱི་འབངས་དེ་སུས་ཀྱང་ཁས་མི་ལེན་ཏེ། མི་རིགས་སོ་སོའི་སྲོལ་རྒྱུན་རིག་གནས་ཀྱི་གཞི་རྩ་བརྟན་ཆགས་མེད་པའི་འཛམ་གླིང་སྤྱིའི་རིག་གནས་ཟེར་བ་ཞིག་མེད་པའི་ཕྱིར”ཞེས་བཤད་དོ། ། དེང་སྐབས་རྒྱལ་ཁབ་གཞུང་ནས་ཀྱང༌། སློབ་གྲྭ་ཆེན་མོ་རྣམས་སུ་སྲོལ་རྒྱུན་རིག་གནས་ཀྱི་སློབ་ཁྲིད་འཛུགས་པ་རྒྱལ་གཅེས་རིང་ལུགས་ཀྱི་སློབ་གསོ་གཏོང་བའི་ཐབས་སུ་བཟུང་ནས་ལག་བསྟར་བྱེད་ཀྱིན་ཡོད་དོ། །
དེང་སྐབས་བོད་ཡིག་གི་སློབ་གྲྭ་མཐོ་རིམ་ནས་མཐར་ཕྱིན་པའི་སློབ་མ་ཕལ་ཆེར་སྐད་ཡིག་གི་ཆུ་ཚད་མཐོན་པོར་འགྲོ་མི་ཐུབ་པའི་རྒྱུ་མཚན་གཙོ་བོ་ནི། སྲོལ་རྒྱུན་རིག་གནས་ཀྱི་གཞི་རྩ་མཐུག་པོ་ཞིག་ཆགས་མེད་པའི་སྐྱོན་དེར་ཐུག་ཡོད། གནད་དེ་མ་ཤེས་ན་བོད་སྐད་བོད་ཡིག་གི་ཆུ་ཚད་མཐོར་འདེགས་ཟེར་བ་ཚིག་སྟོང་སྨྲ་བ་ལས་མ་འདས་སོ། ། དེས་ན་བོད་ཡིག་གི་སློབ་གསོའི་རྒྱུ་སྤུས་མཐོར་འདེགས་བྱེད་དགོས་ན། ལྟ་ཚུལ་བསམ་ཚུལ་སྟེང་གི་ནོར་འཁྲུལ་མང་བོ་ཞིག་སེལ་དགོས།
གཉིས་པ། སློབ་གསོའི་བཀོད་སྒྲིག་བྱེད་ཕྱོགས།
སྐད་ཡིག་གི་གཞི་རྩའི་ཤེས་བྱར་ཤུགས་སྣོན་དང༌། སློབ་མའི་བསམ་པ་དང་ཀུན་སྤྱོད་སོགས་མཉམ་སྡོམ་རྒྱུ་སྤུས་མཐོར་འདེགས་ཕྱོགས་ལ་ཤུགས་སྣོན་བྱེད་པའི་སློབ་གསོའི་བཀོད་སྒྲིག་ཆ་འཛོམས་ཤིང་ཐབས་ལེགས་པ་ཞིག་བཟོ་བཅོས་ལག་བསྟར་བྱེད་དགོས་པས། དེ་ཇི་ལྟར་བྱེད་པའི་ཐབས་ལ།
༡ སློབ་གསོའི་ནང་དོན་ཕྱོགས་ལ། གཙོ་ཕལ་གྱི་དབྱེ་བ་ཕྱེས་ནས་གཞི་རྩའི་ཤེས་བྱའི་གཞུང་ལུགས་ཀྱི་སློབ་ཁྲིད་གཙོ་བོར་བྱས་ཏེ། སློབ་ཁྲིད་སྤྱིའི་སྡོམ་གྲངས་ཀྱི་བརྒྱ་ཆའི་དྲུག་ཅུའམ་བདུན་ཅུ་ཟིན་པ་དང༌།
༢ བོད་ཡིག་འཛིན་གྲྭར་སློབ་མ་སྡུད་ལེན་བྱེད་སྐབས། བོད་སྐད་བོད་ཡིག་གི་སྐར་གྲངས་གཙོ་བོར་བྱེད་པའི་སྟེང་ནས། སློབ་གྲྭ་འབྲིང་རིམ་ནས་ཐོ་རྟགས་བཀོད་པའི་བསམ་པ་དང་ཀུན་སྤྱོད་ཀྱི་ཡིག་རྟགས་ལ་བལྟས་ནས། སློབ་སྦྱོང་དང་ཀུན་སྤྱོད་ལེགས་ཤོས་སྡུད་ལེན་བྱེད་པ་དང༌།
༣ ལོ་རིམ་འཛིན་གྲྭ་འཕར་བ་དང༌། མཐར་ཕྱིན་པའི་ཡིག་རྟགས་སྟེར་བ་ལ། གཞི་རྩའི་ཤེས་བྱའི་རྒྱུགས་སྐར་བརྒྱད་ཅུ་ལོན་དགོས་པ་དང༌། བསམ་པ་ཀུན་སྤྱོད་སོགས་མཉམ་སྡོམ་རྒྱུ་སྤུས་ཀྱི་ཚད་གཞི་ངེས་ཅན་ཞིག་གཏན་ཁེལ་བྱས་ནས། ཚད་མ་འདང་ན་མཐར་ཕྱིན་ཡིག་རྟགས་མི་སྟེར་བའོ། །
གསུམ་པ། སློབ་གསོའི་ནང་དོན་ཕྱོགས།
བོད་ཡིག་སློབ་གསོའི་གཞི་རྩའི་ཤེས་བྱའི་སློབ་སྦྱོང་ལ་ཤུགས་སྣོན་བྱེད་དགོས། དེ་ཡང་གཞི་རྩའི་ཤེས་བྱའི་སྐོར་ལ། རྩོམ་རིགས་དང་། བརྡ་སྤྲོད་རིག་པ། སྙན་ངག ཚད་མ། བོད་ཀྱི་ལོ་རྒྱུས། ནང་དོན་རིག་པའི་སྤྱི་ཁོག བོད་ཀྱི་རིག་གནས་སྤྱི་ཁོག་བཅས་སྣ་ཁ་བདུན་ངེས་པར་སློབ་དགོས་པའི་ཤེས་བྱའི་ཁོངས་སུ་གཏན་ཁེལ་བྱེད་པ་དང༌། གཞི་རྩའི་ཤེས་བྱ་དེ་དག་ཀྱང་ཤེས་བྱའི་རྣམ་གྲངས་ཚང་ཞིང་གཞུང་ལུགས་ཀྱི་ཟབ་ཁྱད་ངེས་ཅན་ཞིག་ཡོད་པ། སློབ་གྲྭའི་སློབ་ཁྲིད་ཀྱི་ཁྱད་ཆོས་ལྡན་པའི་བོད་ཡིག་སློབ་གྲྭ་མཐོ་རིམ་སྤྱི་མཐུན་གྱི་སློབ་དེབ་གསར་བ་ཞིག་རྩོམ་སྒྲིག་བྱེད་དགོས།
བཞི་པ། སློབ་ཁྲིད་བྱེད་སྟངས་ཕྱོགས།
གོ་བདེ་བ། ཡིད་ངོར་འཇགས་སླ་བ། སློབ་མའི་བློ་སྒོ་འབྱེད་ཕུལ་ཆེ་བའི་ཐབས་སྣ་ཚོགས་བསྟེན་པ། དཔེར་ན། བོད་ཀྱི་ཆོས་ལུགས་རིག་གནས་ངོ་སྤྲོད་ཀྱི་གློག་པྲ་སྣང་བརྙན་སྟོན་པ་ལྟ་བུ་སོགས་ཚན་རིག་གི་སློབ་གསོའི་ཐབས་གསར་བེད་སྤྱོད་བྱེད་པ་དང༌། ལྟ་ཀློག་འབྲི་རྩོམ་སོགས་བསླབས་པའི་ཤེས་བྱ་བེད་སྤྱོད་གོམས་བྱང་གི་འགྲིག་ལམ་བཙུགས་ནས་གཤར་སྦྱང་ནན་ཏན་དུ་བྱེད་དུ་འཇུག་པ་དང༌། རྩོམ་ཡིག་དཔེར་བརྗོད་འབྲི་བའི་ཚད་གྲངས་དང༌། ཟུར་ལྟའི་ཡིག་ཆའི་རིམ་པ་གཏན་ཁེལ་བྱས་ནས། ཚད་གྲངས་སྐར་གྲངས་ངེས་ཅན་ལོང་དུ་འཇུག་པ་དང༌། སློབ་ཁྲིད་བྱེད་པའི་དགེ་རྒན་རྣམས་ལ་གཤར་སྦྱང་ལྟ་རྟོག་དང༌། རྩོམ་ཡིག་དཔེར་བརྗོད་དག་བཅོས་ཀྱི་འགན་ཁུར་འགྲུབ་ཚད་གཏན་ཁེལ་བྱས་ནས་རྟིང་སྐུལ་བྱེད་པ་དང༌། གཤར་སྦྱང་གི་སྐར་གྲངས། སློབ་ཁྲིད་ཀྱི་རྒྱུགས་སྤྲོད་སྐར་གྲངས་ཀྱི་བརྒྱ་ཆའི་ལྔ་བཅུ་བྱས་ནས་བགྲངས་སྟེ། རྒྱུགས་འཕྲོད་པའི་ཚད། གཞི་རྩའི་ཤེས་བྱ་རེ་རེ་བཞིན་སྐར་མ་བརྒྱད་ཅུ་ལོང་དགོས་པར་བྱེད་པ་དང༌། མཐར་ཕྱིན་པའི་སྐབས་གཞི་རྩའི་ཤེས་བྱ་རིགས་བདུན་རེ་རེ་བཞིན་རྒྱུགས་སྐར་བརྒྱད་ཅུ་མ་ལོངས་ན་མཐར་ཕྱིན་འཛིན་རྟགས་མི་སྟེར་བའི་ཐབས་ལག་བསྟར་བྱེད་པ།
ལྔ་པ། བསམ་པ་ཀུན་སྤྱོད་སློབ་གསོའི་ཕྱོགས།
ཀུན་སྤྱོད་ཀྱི་སློབ་ཁྲིད་ལ་ཤུགས་སྣོན་དང༌། འགྲིག་ལམ་དོ་དམ་ནན་ཏན་བྱེད་པ་ཟུང་འབྲེལ་བྱེད་པའི་ཐབས་བསྟེན་པ། དེ་ཡང་སློབ་གསོའི་ཕྱོགས་ལ། མི་རིགས་རང་གི་ཡ་རབས་མི་ཆོས་ཀྱི་སློབ་གསོ་དང༌། རྒྱལ་གཅེས་ཁྲིམས་སྲུང་གི་སློབ་གསོ་ཟུང་འབྲེལ་བྱེད་པ་དང༌། བཟང་བོ་ལ་བྱ་དགའ། ངན་པ་ལ་ཆད་པ་གཅོད་པ་སོགས་སྐྱེད་སྲིང་བྱེད་ཡུལ་ཤེས་བྱའི་ཡོན་ཏན་གྱི་མཚན་ཉིད་ཚང་དགོས་པར་མ་ཟད། ཡ་རབས་མི་ཡི་མཚན་ཉིད་ཀྱང་ཚང་དགོས་པར་སྒོ་ཀུན་ནས་འབད་དགོས་པར་སྙམ་མོ། །
ཞེས ༡༩༩༨ ལོའི་ཟླ ༦ ཚེས ༡༦ ལ།


c: text/html

text:
རྔ་བའི་སྤྱི་བདེ་དང་དྲག་ཆས་ཉེན་རྟོག་པ་མི160ཡིས་མཐོ་ཚད་ལ་སྨིས4000ཡོད་པའི་མཐོ་སྒང་དུ་བྲོས་བྱོལ་བྱེད་བཞིན་པའི་ལག་དམར་ཞིག་འཛིན་བཟུང་བྱས་པ།
ཀྲུང་གོ་བོད་ཀྱི་དྲ་བའི་འཕྲིན། 2018ལོའི་ཟླ4པའི་ཚེས10ཉིན། རྔ་བ་ཁུལ་དང་རྔ་བ་རྫོང་གི་སྤྱི་བདེ་སྡེ་ཁག་གིས་བྱ་བ་འབོར་ཆེན་བསྒྲུབས་པར་བརྟེན། མཛོད་དགེ་རྫོང་དུ་མི་བསད་རྗེས་བྲོས་བྱོལ་བྱེད་བཞིན་པའི་ངན་ཕྱོགས་སྟོབས་ཤུགས་ཀྱི་གཏེ་བོ་བློ་བརྟན་འཛིན་བཟུང་བྱས།
བརྟག་དཔྱད་བྱས་པ་ལྟར་ན། བློ་བརྟན། ཕོ། ད་ལོ་ལོ33ཡིན་ཞིང་། རྔ་བ་རྫོང་གཅའ་རཱ་ཡུལ་ཚོའི་མི་ཡིན། བློ་བརྟན་དུས་རྒྱུན་སི་ཁྲོན་དང་མཚོ་སྔོན། ཀན་སུའུ་བཅས་ཀྱི་ས་མཚམས་སུ་འཁྱམས་ཉུལ་བྱེད་ཀྱིན་ཡོད་ལ། ཁོ་རང་སྤོབས་པ་ཆེ་ལ་གདུག་རྩུབ་ལྡན་པའི་མི་ཞིག་ཡིན། ཐེངས་མང་པོར་དྲག་ཤུགས་སྤྱད་དེ་སྐྱེད་མཐོའི་བསྐྱིས་དངུལ་བསྡུ་གཏོང་བྱེད་པ་དང་། གཡོ་ལེན་བཙན་འཕྲོག་བྱེད་པ། བཙན་དབང་གིས་ཉེ་འགྲམ་གྱི་འབྲོག་པ་མང་ཚོགས་ལ་ཐུབ་ཚོད་བརྙས་བཅོས་བྱེད་ཀྱིན་ཡོད་པས། ཀུན་གྱིས་ཁོ་ལ“ཤི་རྒྱུར་མི་སྐྲག་པའི་མི”ཞེས་འབོད་བཞིན་ཡོད། 2016ལོའི་ཟླ6པའི་ཚེས13ཉིན། རྔ་བ་རྫོང་གི་ཟ་ཁང་ཞིག་ཏུ་བློ་བརྟན་དང་ཐུབ་ཆེ་གེ་མོ་གཉིས་ཀྱི་བར་ལ་རྩོད་གླེང་བྱུང་ཞིང་། བློ་བརྟན་གྱིས་ཐུབ་ཆེ་གེ་མོར་གྲིས་བསྣུན་རྗེས་གནས་དེ་དང་ཁ་བྲལ་ལ། ཐུབ་ཆེ་གེ་མོ་སྨན་ཁང་དུ་བསྐྱལ་ཏེ་མྱུར་སྐྱོབ་བྱས་ཀྱང་མ་ཕན་པར་ཚེ་ལས་འདས།
གྱོད་དོན་བྱུང་རྗེས། རྔ་བ་ཁུལ་སྤྱི་བདེ་ཅུའུ་དང་རྔ་བ་རྫོང་སྤྱི་བདེ་ཅུའུ་ཡིས་བློ་བརྟན་ནི་ནག་རྡུང་ངན་སེལ་གྱི་གཙོ་གནད་དམིགས་ཡུལ་དུ་བཞག་པར་མ་ཟད། ཁོ་འཛིན་བཟུང་བྱ་ཆེད་དཀའ་ཚེགས་ཀྱི་བྱ་བ་གང་མང་ཞིག་བསྒྲུབས། ཟླ4པའི་ཟླ་སྟོད་དུ་བློ་བརྟན་གྱིས་ཕལ་ཆེར་མེ་མདའ་བཟུང་སྟེ་མཛོད་དགེ་རྫོང་ཐང་སྐོར་གྲོང་རྡལ་གྱི་མཐའ་འཁོབ་ཀྱི་ཕྱུགས་ར་ཞིག་ཏུ་སྦས་བསྐུངས་བྱས་ཡོད་པ་ཤེས་རྟོགས་བྱུང་ཞིང་། ཕྱུགས་ར་དེ་གྲོང་རྡལ་དང་ཤིན་ཏུ་ཐག་རིང་ལ་གཞུང་ལམ་མེད་པར་མ་ཟད་ཁ་པར་གྱི་བརྡ་རྟགས་ཀྱང་མེད། མྱུལ་ཞིབ་ཉེན་རྟོག་པ་དོགས་ཡོད་ས་གནས་སུ་དུས་ཚོད19ཡས་མས་ལ་སྦས་བསྐུངས་བྱས་པར་མ་ཟད། མི་མེད་འཕུར་གྲུ་དང་བརྫུས་བཟོ་མྱུལ་ཞིབ་སོགས་ཀྱི་བྱེད་ཐབས་བཀོལ་ཏེ་བློ་བརྟན་སྦས་བསྐུངས་བྱས་པའི་ས་གནས་གཏན་ཁེལ་བྱས།
ཟླ4པའི་ཚེས9ནམ་གུང་ལ། ཞིང་ཆེན་སྤྱི་བདེ་ཐིན་དང་། ཁུལ་ཏང་ཨུ་དང་སྲིད་གཞུང་གི་མགོ་ཁྲིད་འོག རྔ་བ་ཁུལ་གྱི་སྤྱི་བདེ་ཅུའུ་ཀྲང་ལིག་པོ་ཐའོ་ཡིས་ཡུལ་དངོས་ནས་བཀོད་འདོམས་བྱས་ཤིང་། ཁུལ་དང་རྫོང་གི་སྤྱི་བདེ་སྡེ་ཁག་དང་དྲག་ཆས་ཉེན་རྟོག་རྔ་བ་ཡན་ལག་རུ་ཁག་གིས་ཉེན་རྟོག་པ160མངག་གཏོང་བྱས་ཏེ། མཐོ་ཚད་ལ་སྨིས4000ཡོད་པའི་མཐོ་སྒང་དུ་མཚན་ལམ་བརྒྱུད་དེ་དུས་ཚོད4ཡི་རིང་ལ་རི་ལུང་བརྒལ་མཐར། མཛོད་དགེ་རྫོང་ཐང་སྐོར་གྲོང་རྡལ་གྱི་སི་ཁྲོན་དང་ཀན་སུའུ་ས་མཚམས་ཀྱི་ཕྱུགས་ར་ཞིག་ནས་བློ་བརྟན་སྦས་བསྐུངས་བྱས་པའི་ས་གནས་ཀྱི་མཐའ་ནས་བསྐོར།
ཟླ4པའི་ཚེས10ཉིན་གྱི་ཞོགས་པའི་དུས་ཚོད6གི་སྟེང་དུ། ཡུལ་དངོས་བཀོད་འདོམས་ཁང་གིས་བཀའ་བསྒྲགས་པ་དང་མཉམ་དུ། སྤྱི་བདེ་ཉེན་རྟོག་པ་དང་དྲག་ཆས་ཉེན་རྟོག་དམག་མི་འཕྲལ་དུ་འགུལ་སྐྱོད་བྱང་ཤིང་། བློ་བརྟན་གྱིས་མེ་མདའ་བཟུང་སྟེ་ངོ་རྒོལ་བྱེད་པའི་གནས་ཚུལ་འོག་ཁོ་རང་འཛིན་བཟུང་བྱས་པ་དང་ཆབས་ཅིག ཡུལ་དངོས་ནས་ལྔ་དྲུག་རྣམ་པའི་ཁྲུང་ཧྥིན་མེ་མདའ་གཅིག་དང་། མདེའུ་ཤུབ་གཉིས། མདེའུ་བརྒྱད་ཅུ། ལག་འབོམ་གཅིག རྒྱང་མཐོང་གཅིག ཉེ་སྤྱོད་འཕྲིན་ཆས་གཉིས། གདོང་འབོག་གཅིག བཀག་སྡོམ་བྱེད་པའི་གྲི་གསུམ་བཅས་ལག་སོན་བྱུང་།
འཛིན་བཟུང་འགུལ་སྐྱོད་ཀྱི་འཆར་གཞི་ཞིབ་ཚགས་ཡིན་ཞིང་། འཐབ་འཛིང་ལ་ཞུགས་པའི་སྤྱི་བདེ་ཉེན་རྟོག་པ་དང་དྲག་ཆས་ཉེན་རྟོག་པ་རྣམས་དཔའ་སྤོབས་ཆེན་པོའི་ངང་གདོང་མཆོང་བྱས་པས། འགུལ་སྐྱོད་སྐབས་མདེའུ་གཅིག་ཀྱང་ཆུད་ཟོས་སུ་གཏང་མ་དགོས་ལ་མི་གཅིག་ལའང་རྨས་སྐྱོན་ཕོག་མེད། མིག་སྔར། འབྲེལ་ཡོད་མྱུལ་ཞིབ་བྱ་བ་གོམ་གང་མདུན་སྤོས་ངང་མགྱོགས་མྱུར་གྱིས་སྤེལ་བཞིན་པའི་སྒང་ཡིན།
བློ་བརྟན་བཟུང་རྗེས། ལྟད་མོར་རུབ་པའི་མང་ཚོགས་རྣམས་ཀྱིས་ལག་ཟུང་ཐལ་མོ་རྡེབ་བཞིན“བློ་བརྟན་འཛིན་བཟུང་བྱས་པ་དེ་ཁོ་རང་གི་རྣམ་སྨིན་རེད། དུས་ངེས་ཅན་ཞིག་ལ་སྦས་བསྐུངས་བྱས་ནའང་། མཐའ་མར་རྒྱལ་ཁྲིམས་ཀྱི་རྒྱ་ལས་ཐར་ཐབས་ཡོད་པ་མ་རེད། ཉེན་རྟོག་པ་རྣམས་ཀྱི་ངོ་སོ་བསྟོད”ཅེས་ཟེར།
ཁུལ་དང་རྫོང་གིས་མཉམ་འབྲེལ་སྒོས“ནག་རྡུང་ངན་སེལ”གྱི་ཆེད་དམིགས་འཐབ་འཛིང་སྤེལ་བ་ནས་བཟུང་། གྱོད་དོན་ཆེན་པོ་རེ་རེ་བཞིན་མྱུལ་ཞིབ་རྩད་གཅོད་བྱས་པ་དང་བསྟུན་ནས། རྒྱ་ཆེའི་མང་ཚོགས་ལ་བློ་བསྐྱེད་ཐེབས་པའི་ཁྲིམས་སྐྱོང་སློབ་ཁྲིད་མང་དུ་བྱས་པར་མ་ཟད། དོགས་ཡོད་ཉེས་ཅན་རྣམས་ལ་འཇིགས་སྣང་སྐྱེས་སུ་བཅུག་ཅིང་། སྤྱི་ཚོགས་སྟེང་དུ་ནག་ཚོགས་སྟོབས་ཤུགས་ལ་མི་ཚང་མས་རྒོལ་ལན་སྤྲོད་པའི་ཁ་དབུགས་ཤིག་གསར་བསྐྲུན་བྱས་ཡོད་པ་རེད།
(མཚོ་སྔོན་བོད་ཡིག་ཁྲིམས་ལུགས་ཚགས་པར་གྱི་འཕྲིན་སྟེགས་ལས་བཤུས།)
རྩོམ་སྒྲིག་པ། རྡོ་རྗེ་བསམ་འགྲུབ།

robotstxt: allowed

filter: keep


text:
བཙན་བྱོལ་བོད་མིའི་ལག་ཤེས་སྦྱོང་བརྡར་ཁང་ཁག་གི་ཚོགས་འདུའི་སྟེང་། ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་མཆོག་ནས་བཙན་བྱོལ་ནང་ལག་ཤེས་བཟོ་གྲྭ་དང་སྦྱོང་བརྡར་ཁང་མང་དག་ཅིག་ཡོད་ཀྱང་། སྔར་ནས་ཡོད་པའི་ལག་ཤེས་ཁག་ལས་དུས་ཀྱི་འགྱུར་འགྲོས་དང་མཐུན་པའི་ལག་ཤེས་གསར་པ་སྦྱོང་བརྡར་བྱེད་པར་དེ་ཙམ་གྱིས་བསམ་བློ་གཏོང་གི་མེད་སྐོར་གསུངས་སོང་།
དེ་རིང་སྔ་དྲོའི་ཆུ་ཚོད་༩།༣༠ སྟེང་བོད་མིའི་སྒྲིག་འཛུགས་ནང་སྲིད་ན་གཞོན་རོགས་སྐྱོར་ཚན་པའི་གོ་སྒྲིག་འོག གངས་སྐྱིད་བོད་ཁང་ཆེན་མོའི(T House)་ཚོགས་ཁང་ནང་དུ། བཙན་བྱོལ་བོད་མིའི་ལག་ཤེས་སྦྱོང་བརྡར་ཁང་ཁག་གི་སྐུ་ཚབ་མི་སྣ་ ༢༠ ལྷག་འཛོམས་ཏེ། ལག་ཤེས་སྦྱོང་བརྡར་ཁང་ཁག་གི་ཚོགས་འདུ་ཐེངས་དང་པོ་དབུ་འཛུགས་གནང་སོང་བ་དང་། ཚོགས་འདུ་དབུ་འབྱེད་ཐོག་ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་མཆོག་གི་དབུས་པའི་ནང་སྲིད་དྲུང་ཆེ་འཆི་མེད་རིག་འཛིན་ལགས་དང་དྲུང་འཕར་ཤོ་ཟུར་ཚེ་རིང་སྒྲོལ་མ་ལགས་བཅས་ཕེབས་འདུག
ཚོགས་འདིའི་ཐོག་མར་ནང་སྲིད་དྲུང་འཕར་ཤོ་ཟུར་ཚེ་རིང་སྒྲོལ་མ་ལགས་ནས་ཚོགས་འདུ་ཐེངས་དང་པོའི་ངོ་སྤྲོད་གསུང་བཤད་གནང་དོན། ང་ཚོ་དེ་རིང་འདིར་འཛོམས་དགོས་པའི་དམིགས་ཡུལ་གཙོ་བོ་ངོ་སྤྲོད་ཅུང་ཙམ་ཞུས་ན། རྩ་བའི་ང་ཚོར་གཞུང་འབྲེལ་དང་གཞུང་འབྲེལ་མ་ཡིན་པའི་ན་གཞོན་རོགས་སྐྱོར་རམ་འདེགས་མཁན་དང་ལག་ཤེས་སྦྱོང་བརྡར་ལྟེ་གནས་ཁང་སོགས་ཧ་ཅང་མང་པོ་ཞིག་ཡོད་པ་རེད། དེ་དག་གིས་ཀྱང་ཁུངས་སོ་སོ་ནས་མཐུན་སྦྱོར་རོགས་སྐྱོར་གནང་དང་གནང་བཞིན་པ་རེད། དེ་རིང་ང་ཚོ་གཞུང་འབྲེལ་དང་གཞུང་འབྲེལ་མ་ཡིན་པ་སོགས་འདིར་ཚོགས་འདུ་སྐོང་དགོས་དོན་གཙོ་བོ་ནི། བོད་མིའི་སྒྲིག་འཛུགས་བཀའ་ཤག་ནས་ལྔ་དང་ལྔ་བཅུའི་ལས་འཆར་ཆེན་པོ་ཞིག་འགྲོ་བཞིན་པ་ལྟར། དེ་རིང་གི་ཚོགས་འདུ་དེ་ཡང་ལྔ་དང་ལྔ་བཅུའི་ལས་འཆར་དང་འབྲེལ་བ་ཤུགས་ཆེན་པོ་ཆགས་ཡོད་པ་དང་། དེ་རིང་གི་ཚོགས་འདུ་འདི་བརྒྱུད་གཙོ་བོ་ང་ཚོ་འདིར་འཛོམས་པ་ཚོ་གཞུང་འབྲེལ་ཡིན་ན་རེད་གཞུང་འབྲེལ་མིན་པ་ཡིན་ནའང་རེད། ཉམས་མྱོང་ཅན་སོགས་མང་པོ་ཞིག་འཛོམས་ཡོད་པས་མ་འོངས་པར་ང་ཚོ་མུ་མཐུད་ལོ་ལྔ་བཅུ་ལ་ལྷག་པ་ཡིན་ན་ལྔ་དང་ལྔ་བཅུ་ལ་འཆར་སྣང་ག་རེ་ཡོད་མེད་གོ་སྡུར་སྦྱང་བཤད་དང་། དེ་བཞིན་ང་ཚོའི་དམིགས་ཡུལ་གཅིག་དང་འཐབ་རྩོད་གཅིག་རེད། དེ་ཚད་ལྡན་ཞིག་ཡོང་བར་ང་རང་ཚོས་ཤུགས་བརྒྱབ་ནས་ཉེན་ཁ་ག་རེ་ཡོད་པ་ད་ལྟ་ནས་གཟིགས་ཐུབ་པ་སོགས་ལ་བགྲོ་གླེང་གནང་རྒྱུ་དེ་གཙོ་བོ་ཞིག་ཆགས་བསྡད་ཡོད། ཅེས་བརྗོད་སོང་།
དེའི་རྗེས་ནང་སྲིད་བཀའ་བློན་མཆོག་ནས་ཚོགས་འདུ་དང་འབྲེལ་བའི་གསུང་བཤད་གནང་སྐབས། བཙན་བྱོལ་ནང་ལག་ཤེས་བཟོ་གྲྭ་དང་སྦྱོང་བརྡར་ཁང་མང་དག་ཅིག་ཡོད་ཀྱང་ཕན་ཚུན་འབྲེལ་བ་ཞན་པ་དང་ལག་ཤེས་ཁང་མང་ཆེ་བར་སྔར་ནས་ཡོད་པའི་ལག་ཤེས་ཁག་སྟེ་འཚེམ་བཟོ་དང་། སྐྲ་བཟོ་ལ་སོགས་པ་ལས་དེང་དུས་ཀྱི་འགྱུར་འགྲོས་དང་མཐུན་པའི་ལག་ཤེས་སྦྱོང་བརྡར་སྐྲུན་ཐབས་ལ་དེ་ཙམ་གྱིས་དགོངས་པ་མི་བཞེས་པའི་གནས་སྟངས་ཆགས་ཡོད་སྟབས། ད་རེས་འདི་ལྟར་ཕན་ཚུལ་བགྲོ་གླེང་ལྷུག་པོར་གནང་སྟེ་མ་འོངས་པའི་ལས་གཞིའི་ཐོག་ལ་འཆར་གཞི་འདིང་དགོས་པ་དང་། ཐབས་དང་འཆར་གཞི་བྱུང་ན་དཔལ་འབྱོར་གྱི་ཐོག་ནས་ཐུགས་འཁྲལ་གནང་དགོས་པ་མ་རེད། ཅེས་གསུངས་སོང་།
ཡང་ཁོང་གིས་ལྔ་དང་ལྔ་བཅུའི་འཆར་སྣང་སྐོར་ལ། ལྔ་དང་ལྔ་བཅུའི་འཆར་སྣང་ནི་འབྱུང་འགྱུར་ལོ་ལྔའི་ནང་ལས་འཆར་གང་དང་གང་སྒྲུབ་དགོས་པ་དང་། མ་འོངས་ལོ་ལྔ་བཅུའི་ཆེད་ལས་འཆར་གང་དང་གང་རྩོམ་དགོས་མིན་གྱི་ལས་གཞི་ཡིན་པ་དང་། སྔར་རྒན་རབས་པ་ཚོས་སང་ལོ་གནངས་ལོ་བོད་དུ་ལོག་ཐུབ་པའི་རེ་བ་བྱས་ཏེ་རྒྱ་གར་དུ་སྡོད་རྩིས་ཀྱི་ཕུགས་རྒྱང་རིང་པོའི་འཆར་གཞི་འཇོག་མ་ཐུབ་པ་རེད། གལ་ཏེ་ཁོང་རྣམས་ཀྱི་གྲོས་སྡུར་དང་འཆར་གཞི་འཐེན་ཡོད་པ་ཡིན་ན། ད་ཆའི་སྤྱི་ཚོགས་ཀྱི་གནས་སྟངས་ནི་འདི་ལས་ལྷག་པ་ཞིག་ཡོང་ངེས་པ་རེད། བོད་མིའི་ཡར་ཐོན་ཚོང་ལས་རམ་འདེགས་ལས་གཞི་(TED)ཡིས་བོད་པ་ཆེད་ལས་ཚོང་པ་རྣམས་ལ་ཟབ་སྦྱོང་དང་མ་རྩ་རམ་འདེགས། དེ་བཞིན་ནང་སྲིད་ལས་ཁུངས་ཀྱིས་དངུལ་ཁང་མིན་པའི་ངོ་བོའི་ཐོག་ནས་དངུལ་ཁང་གི་བྱ་ལས་མཐའ་དག་བྱེད་ཐུབ་པའི་ཚོགས་པ་(Tibetan Financial Company)བཙན་བྱོལ་བོད་མིའི་དཔལ་འབྱོར་སྡེ་ཚན་གྱིས་སྐྱེད་ཀ་མེད་པའི་ཐོག་ནས་དངུལ་གཡར་བཞིན་ཡོད་པ་རེད། སྤྱི་ཚོགས་ཡར་རྒྱས་ཐེབས་རྩས་(SARD)ཀྱང་དེ་མཚུངས་རོགས་རམ་བྱེད་ཀྱི་ཡོད་པ་དང་། བོད་མིའི་མདུན་ལམ་སློབ་སྟོན་ཁང་གིས་བོད་ཀྱི་གཞོན་སྐྱེས་རྣམས་ལ་མདུན་ལམ་སློབ་སྟོན་དང་ལག་ཤེས་སློབ་བཞིན་པ་སོགས་ཀྱི་ལས་གཞི་འགྲོ་བཞིན་ཡོད་པ་རེད། ཅེས་གསུངས་སོང་།
གཞིས་ཆགས་ཁག་གི་ཞིང་ས་བེད་སྤྱོད་སྐོར་ལ་ཁོང་གིས། དེ་སྔ་རྒྱ་གར་གཞུང་གིས་བོད་མི་བཙན་བྱོལ་བ་ཚོར་ཞིང་ཁ་གནང་སྦྱིན་བྱུང་བ་དག་ཞིང་ལས་མ་གཏོགས་གཞན་གང་གི་ཆེད་དུའང་སྤྱོད་མི་ཆོག་པའི་བཀའ་རྒྱ་ཡོད་ན་ཡང་། ཐེངས་འདིར་ལྔ་དང་ལྔ་བཅུའི་འཆར་སྣང་འོག་རྒྱ་གར་གཞུང་ལ་བཀའ་འཁྲོལ་ཞུས་ཏེ། ཞིང་ས་དེ་དག་ད་ནས་བཟུང་སྒེར་གྱི་འཚོ་རྟེན་ཆེད་དུ་བཟོ་གྲྭ་དང་ཡང་ན་ཕྱུགས་རྭ། བྱ་ཁང་སོགས་འཛུགས་ཆོག་པའི་བཀའ་འཁྲོལ་ཐོབ་ཡོད་པས་ད་རེས་ཟབ་སྦྱོང་གི་གྲུབ་འབྲས་ལེགས་སོན་བྱུང་བ་དང་འདི་ནས་བཏོན་པའི་ལས་གཞི་དག་རང་སར་འབྱོར་ནས་ལག་ལེན་ཏུ་བསྟར་ཐུབ་པའི་རེ་བ་ཡོད་སྐོར་གསུངས་སོང་།
མཇུག་ཏུ་གསར་འགོད་པས་ན་གཞོན་རོགས་སྐྱོར་ཚན་པའི་འགན་འཛིན་ཐུབ་བསྟན་རིག་འཛིན་ལགས་སུ། ཐེངས་འདིའི་ཚོགས་ཆེན་གྱི་བརྗོད་གཞི་གཙོ་བོ་ག་རེ་ཡིན་སྐོར་དྲིས་པར་ཁོང་གིས། སྒྲིག་འཛུགས་ཡིན་པའི་ཆ་ནས་བོད་མིའི་སྒྲིག་འཛུགས་ལ་བོད་དོན་ཆེད་འགན་ཆེ་ཤོས་ཡོད་དུས་བོད་མིའི་གཞིས་ཆགས་ཁག་སྲ་བརྟན་ཆེད་འདི་ལྟ་བུའི་ཚོགས་ཆེན་སྐོང་བ་དང་། དེ་བཞིན་ན་ནིང་མུམ་བྷེ་རུ་རྟེན་གཞི་བྱས་པའི་(INTELLECAP) ཞེས་པའི་ཚོགས་པའི་ཆེད་ལས་པས་བཙན་བྱོལ་བོད་མིའི་ལག་ཤེས་བཟོ་ལས་ཁང་ཁག་གི་ལས་ཤུགས་གོང་འཕེལ་ཐོག་ལ་ཞིབ་འཇུག་བྱས་ཡོད་པ་དང་། གལ་ཏེ་མ་འོངས་པར་བཀའ་ཤག་གིས་བཙན་བྱོལ་བོད་མིའི་ལས་ཤུགས་གོང་འཕེལ་གཏོང་ཕྱོགས་སྐོར་ལ་སྲིད་ཇུས་གཏན་འབེབ་བྱ་དགོས་པ་བྱུང་ན་ད་ཐེངས་འདི་ནས་ས་བོན་བསྡུ་རུབ་བྱེད་པའི་དགོངས་འཆར་བསྡུ་རྒྱུ་དང་། དེ་བཞིན་ལག་ཤེས་བཟོ་ལས་ཁང་ཁག་ནས་ཐོན་པའི་སློབ་མ་ཚོས་བོད་མིའི་ཡར་ཐོན་ཚོང་ལས་རམ་འདེགས་ཀྱི་རོགས་རམ་ཇི་ལྟར་ལེན་ཐུབ་མིན་སོགས་ཀྱི་སྐོར་ལ་གོ་སྡུར་གནང་གི་ཡོད་སྐོར་བརྗོད་བྱུང་།
གསར་འགོད་པ། སངས་རྒྱས་དཀོན་མཆོག་དང་ནོར་བུ་ཚེ་རིང་།


text:
- མདུན་ངོས་སུ། »
- ཚན་རིག་ཤེས་བྱ། , རིས་འགྲེལ། »
- གས་ཐོར་ཆེན་པོ་ནས་བུ་ག་ནག་པོའི་བར།
སྤེལ་མཁན། : Tsenrig 7/31/2008
སྤྱིར་ཀོ་སོ་མོ་ cosmo ཞེས་པ་གོ་རིམ་དང་ལོ་ཇི་ logy ཞེས་པ་རྒྱུ་མཚན་དང་ཚིག་དང་འཆར་གཞི་སོགས་ལ་གོ་བ་ཡིན་པས་ཡང་སྙིང་འཇིག་རྟེན་ཁྱོན་ཡོངས་ཀྱི་སྐོར་སློབ་སྦྱོང་བྱེད་རྒྱུ་དེ་ལ་ཀོ་སོ་མོ་ལོ་ཇི་ཟེར་གྱི་ཡོད། འདི་ལྟའི་འཇིག་རྟེན་ཁམས་ཀྱི་སློབ་སྦྱོང་དེ་ནི་ཚན་རིག་དང་ལྟ་གྲུབ། ཆོས་ལུགས་སོགས་གཞུང་ལུགས་དུ་མ་དང་འབྲེལ་བའི་ལོ་རྒྱུས་རང་བཞིན་ཅན་ཞིག་ཆགས་ཡོད། ཉེ་བའི་ཆར་དངོས་ཁམས་ཚན་རིག་(Physicsདང་སྐར་དཔྱད་རིག་པས་རྟོག་ཞིབ་དང་ཨང་རྩིས་ཀྱི་ཐབས་ལམ་དུ་མ་ལ་བརྟེན་ནས་ཕྱི་དངོས་ཀྱི་འཇིག་རྟེན་ཁམས་ཀྱི་རིག་པ་ཞེས་པ་སློབ་གཞི་གསར་པཞིག་དར་སྤེལ་བྱུང་བ་རེད། སློབ་གཞི་འདི་ལྟར་བྱས་ན་ད་ལྟའི་འཇིག་རྟེན་ཁམས་དེ་གས་ཐོར་ཆེན་པོ་(Big Bangཞིག་ནས་འགོ་བཙུགས་པ་དང་དེ་ནས་ད་ལྟ་བར་ལོ་ཐེར་འབུམ་ ༡༣་༧ ལྷག་ཙམ་ཕྱིན་པ་འདོད་ཀྱི་ཡོད།
དེ་མིན་ཆོས་ཕྱོགས་ཀྱི་འཇིག་རྟེན་ཆགས་རབས་དང་ཚད་མ་རིག་པའི་འཇིག་རྟེན་རིག་པ་དང་གསང་བའི་འཇིག་རྟེན་རིག་པ་སོགས་འཇིག་རྟེན་ཁམས་ཀྱི་རིག་པ་དུ་མ་ཡོད་པ་ལས་ད་ལྟ་གཙོ་བོ་རྒྱ་ཁྱབ་སུ་ཁས་ལེན་པ་ནི་ཚན་རིག་གི་གཞུང་ནས་བཤད་པའི་འཇིག་རྟེན་གྱི་རྣམ་བཞག་འདི་ཆགས་ཡོད། དེ་ཡང་ཚན་རིག་གི་འཇིག་རྟེན་ཆགས་རབས་བཤད་པའི་གས་ཐོར་ཆེན་མོའི་རྣམ་བཞག་འདིར་དུས་དང་ཆགས་རིམ་གྱི་སྒོ་ནས་རིམ་པ་དུ་མར་དབྱེ་ཆོག་པ་དང་། རིམ་པ་སོ་སོར་དུས་སྐབས་ཞེས་པའི་ཐ་སྙད་སྦྱར་ཡོད་པ་དང་སོ་སོར་བཤད་ན།
པེ་ལེངྒ་གི་དུས་སྐབས། (Planck epoch)
(གས་ཐོར་ཆེན་པོ་ནས་སྐར་ཆ ༡༠-༤༣ བར།)
གལ་ཏེ་བསམ་ཚུལ་དེ་བདེན་པ་ཡིན་ན་དུས་རབས་དེའི་རིང་གཞི་རྩའི་ཤུགས་བཞི་པོ་སྟེ། གློག་ཁབ་ལེན་གྱི་ཤུགས། ཞན་པའི་ཤུགས། དྲག་པའི་ཤུགས། འཐེན་ཤུགས་བཅས་ཚང་མའི་ནུས་པ་ཆ་མཉམ་ཡིན་དགོས་པ་དང་སྐབས་དེར་གཅིག་སྡུད་ཀྱི་ཤུགས་གཅིག་ལས་མེད་པའང་ཡིན་སྲིད། དུས་སྐབས་འདིའི་སྐོར་གྲུབ་དོན་མི་མཐུན་པ་མང་པོ་ཡོད་པས་རེ་རེས་འགྲེལ་བཤད་རེ་བྱེད་པ་དང་འདིའི་སྐབས་ཀྱི་གནས་ཚུལ་དེ་ཙམ་ཤེས་རྟོགས་ཐུབ་ཀྱི་མེད། དུས་སྐབས་དེའི་སྔ་རོལ་དུ་སྤྱིའི་ལྟོས་གྲུབ་ཀྱི་གྲུབ་དོན་ལྟར་བྱས་ན་འཐེན་ཤུགས་གཅིག་རྐྱང་ (Gravitational singularity གི་གནས་སྐབས་གཅིག་འདོད་ཀྱང་དེ་ལ་ཁོན་ཊམ་རིག་པས་གནོད་ཀྱི་ཡོད།
དེ་ལྟར་ཡང་ཁོན་ཊམ་འཐེན་ཤུགས་ཀྱི་གྲུབ་དོན། དཔེར་ན། ཕྲ་སྐུད་གྲུབ་དོན་ (String Theory དང་། ཁོན་ཊམ་ལུང་གི་གྲུབ་དོན་སོགས་ཀྱི་ཐོག་ནས་དུས་རབས་འདིའི་སྐོར་གནས་ཚུལ་ཇེ་མང་ཤེས་རྟོགས་ཐུབ་རྒྱུའི་རེ་བ་བྱེད་ཀྱི་ཡོད།
རྒྱ་ཆེའི་གཅིག་སྒྲིལ་གྱི་དུས་སྐབས། (The Grand Unification epoch)
(གས་ཐོར་ཆེན་པོའི་རྗེས་ཀྱི་སྐར་ཆ ༡༠-༤༣ ནས ༡༠-༣༦ བར།)
པེ་ལེངྒའི་དུས་སྐབས་རྗེས་འཇིག་རྟེན་རྒྱ་བསྐྱེད་པ་དང་མཉམ་དུ་དྲོད་ཚད་མར་ཆག་ཡོད། གཞི་རྩའི་ཤུགས་བཞི་པོ་ལས་ཐོག་མར་འཐེན་ཤུགས་ཕྱིར་ཐོན་འགོ་ཚུགས། དུས་སྐབས་འདིའི་གནས་སྟངས་མང་པོ་ཞིག་གཅིག་སྡུད་ཀྱི་ཤུགས་ཤིག་གི་ཐོག་ནས་འགྲེལ་བརྗོད་བྱ་དགོས་པས་དེ་ནི་ཚད་ལྡན་གྱི་དཔེ་གཟུགས་ (Standard model) ནང་འགྲེལ་བརྗོད་བྱེད་ཀྱི་ཡོད། མི་རིང་བར་ལྟེ་ཤུགས་དྲག་པ་ཡང་གློག་ཁབ་ལེན་དང་ལྟེ་ཤུགས་ཞན་པ་ལས་ལོགས་སུ་བྱེས། དེ་ནི་རྒྱ་སྐྱེད་འགོ་ཚུགས་པ་དང་དུས་མཉམ་བྱུང་ཡོད་། གྲུབ་དོན་ཁ་ཅིག་གིས་བཤད་དོན་ལྟར་ན་དེ་ལས་ཁབ་ལེན་སྣེ་རྐྱང་པ་ Magnetic monopole བྱུང་དགོས། དུས་སྐབས་དེའི་རིང་ལྟེ་ཤུགས་དྲག་པ་དང་གློག་ཁབ་ལེན། ཞན་ཤུགས་བཅས་མཉམ་དུ་གནས་པས་བེམ་རྫས་ཐ་དག་ཧིག་སི་བྷོ་སོན་ Higgs boson ཁོ་ནའི་ངོ་བོར་གནས་ཡོད།
རྒྱ་སྐྱེད་ཀྱི་དུས་སྐབས། (The inflationary epoch)
གས་ཐོར་ཆེན་པོའི་རྗེས་ཀྱི་སྐར་ཆ ༡༠-༣༦ ནས་ ༡༠-༣༢ བར།
འཇིག་རྟེན་རྒྱ་སྐྱེད་དེའི་སྐབས་དྲོད་ཚད་གང་ཡིན་གསལ་པོ་མི་ཤེས་པས་དུས་ཚོད་ཀྱང་ངེས་་བརྟན་ཞིག་ཤེས་ཀྱི་མེད། རྒྱ་སྐྱེད་དེའི་སྐབས་འཇིག་རྟེན་ཁམས་དེ་ཧ་ཅང་ལེབ་མོར་གྱུར་པ་མ་ཟད་ཕྱོགས་མཐའ་ཡོངས་སུ་གཅིག་འགྱུར་དང་རྒྱུ་ཆ་ཆ་མཚུངས་གནས་པས་འབྱུང་འགྱུར་གྱི་བཀོད་དབྱིབས་ཀྱི་ས་བོན་གྲུབ་ཡོད། བཤད་ཚུལ་གཞན་འགའ་ཞིག་ལྟར་བྱས་ན་རྒྱ་སྐྱེད་ཀྱི་གནས་སྐབས་མ་བྱུང་བའི་སྔ་རོལ་དུ་འཇིག་རྟེན་ཁམས་ནི་ཧ་ཅང་གྲང་ཞིང་སྟོང་བར་གནས་ཡོད། གས་ཐོར་ཆེན་པོའི་ཐོག་མའི་དུས་སྐབས་སུ་དྲོད་ཚད་དང་ནུས་པ་ཧ་ཅང་ཆེན་པོ་བྱུང་བ་ནི་འཇིག་རྟེན་རྒྱ་སྐྱེད་ཀྱི་མཇུག་ཏུ་ངོ་བོ་འགྱུར་སྟངས་སོགས་ལས་བྱུང་བ་ཞིག་ཡིན།
གློག་ཁབ་ལེན་དང་ཞན་ཤུགས་ཀྱི་དུས་སྐབས། (The Electroweak epoch)
(གས་ཐོར་ཆེན་པོའི་རྗེས་ཀྱི་སྐར་ཆ ༡༠-༣༢ ནས ༡༠-༡༢ བར།)
སྐབས་འདིའི་འཇིག་རྟེན་ཁམས་ཀྱི་དྲོད་ཚད་ཆེས་ཆག་ཟིན་པས་དྲག་པའི་ལྟེ་ཤུགས་ནི་གློག་ཁབ་ལེན་དང་ཞན་ཤུགས་ལས་ཕྱིར་ཐོན་ཟིན་ཡོད། འདི་ལྟའི་འཕེལ་འགྲིབ་ཀྱི་འགྱུར་བ་ལས་ཧ་ཅང་གཞི་རྒྱ་ཆེ་བའི་རྒྱ་སྐྱེད་བྱུང་བ་དེར་འཇིག་རྟེན་གྱི་རྒྱ་སྐྱེད་ཆེན་མོ་ཟེར་གྱི་ཡོད། རྒྱ་སྐྱེད་དེའི་རྫོགས་མཚམས་སུ་རྡུལ་ཕྲན་ཕན་ཚུན་ལྟོས་རེས་ཀྱི་ནུས་པ་ད་དུང་མེད་པས་བྷོ་སོན་རིགས་ཆགས་ཐུབ་ཙམ་ཡིན།
ཁུ་ཨག་གི་དུས་སྐབས། (The Quark epoch)
གས་ཐོར་ཆེན་པོའི་རྗེས་ཀྱི་སྐར་ཆ་ ༡༠- ༡༢ ནས་ ༡༠-༦ བར།
གློག་ཁབ་ལེན་དང་ཞན་ཤུགས་ཀྱི་དུས་སྐབས་ཀྱི་རྗེས་སུ་གཞི་རྩའི་རྡུལ་ཚང་མར་ཧིག་སི་བརྒྱུད་རིམ་གྱི་ཐོག་ནས་གདོས་ཚད་ཆེ་རུ་བསྐྱེད་པ་དང་། གཞི་རྩའི་དངོས་པོ་ཕན་ཚུན་དབར་ད་ལྟའི་གནས་སྐབས་བཞིན་་ཤུགས་བཞི་པོས་བྱེད་ལས་འགོ་འཛུགས་བྱས་ཡོད་ཀྱང་ད་དུང་འཇིག་རྟེན་ཁམས་ཀྱི་དྲོད་ཚད་ལྷག་པར་ཆེ་བས་ཁུ་ཨག་རྣམས་ཕན་ཚུན་འདུས་ནས་ཧེ་ཊོན་གྱི་རྡུལ་རིགས་གྲུབ་ཐུབ་མེད།
ཧ་ཌྲོན་གྱི་དུས་སྐབས། (The Hadron epoch)
གས་ཐོར་ཆེན་པོའི་རྗེས་ཀྱི་སྐར་ཆ་ ༡༠-༦ ནས་ ༡ བར།
འཇིག་རྟེན་ཁམས་ཀྱི་དྲོ་ཚད་རིམ་བཞིན་དམའ་རུ་ཕྱིན་པ་དང་མཚུངས་ཁུ་ཨག་དང་གུ་ལོན་གྱི་རྡུལ་རྣམས་འདུས་ནས་ཧ་ཌྲོན་གྱི་རིགས། དཔེར་ན། བར་རྡུལ་དང་ཕོ་རྡུལ་ལྟ་བུ་གྲུབ། གས་ཐོར་ཆེན་པོ་ནས་སྐར་ཆ་གཅིག་གི་རྗེས་ནུ་ཊྲི་ནོ་ཕན་ཚུན་ལྟོས་རེས་བྲལ་ཏེ་ནམ་མཁའ་གང་སར་གྲམ། འཇིག་རྟེན་གྱི་ནུ་ཊྲི་ནོ་དེ་དག་གི་རྗེས་ཤུལ་ད་ལྟ་མཐོང་ཆོས་སུ་གྲུབ་པའི་གཞི་གདན་སྣང་སྲིད་ཕྲ་རླབས་དག་ཡིན།
ལེབ་ཊོན་གྱི་དུས་སྐབས། (The Lepton epoch)
གས་ཐོར་ཆེན་པོའི་རྗེས་ཀྱི་སྐར་ཆ་ ༡ ནས་སྐར་མ་ ༣ བར།
ཧ་ཌྲོན་གྱི་དུས་སྐབས་རྫོགས་མཚམས་ཧ་ཌྲོན་དང་དེའི་ལྡོག་རྡུལ་ཕན་ཚུན་འཐབ་སྟེ་རྩ་མེད་སོང་བས་འཇིག་རྟེན་ཁམས་ཕལ་ཆེ་བ་ལེབ་ཊོན་དང་ལེབ་ཊོན་གྱི་ལྡོག་རྡུལ་གྱིས་ཁེངས། གས་ཐོར་ཆེན་པོ་བྱུང་ནས་སྐར་ཆ་གསུམ་ཙམ་འདས་མཚམས་འཇིག་རྟེན་ཁམས་ཀྱི་དྲོད་ཚད་ཧ་ཅང་ཉམས་པས་ལེབ་ཊོན་དང་ལེབ་ཊོན་གྱི་ལྡོག་རྡུལ་གསར་བསྐྲུན་མཚམས་འཇོག་བྱུང་བ་དང་། སྔར་ཡོད་ལེབ་ཊོན་དང་དེའི་ལྡོག་རྡུལ་མང་ཆེ་བ་ཕན་ཚུན་འཐབ་སྟེ་ནུབ་པས་ལེབ་ཊོན་རིགས་ཉུང་ངུ་ཞིག་ལས་མ་ལྷག
འོད་རྡུལ་གྱི་དུས་རབས། (The Photon epoch)
གས་ཐོར་ཆེན་པོའི་རྗེས་ཀྱི་སྐར་མ་ ༣ ནས་ ༣༨༠༠༠༠ བར།
ལེབ་ཊོན་གྱི་དུས་སྐབས་རྫོགས་རྗེས་ལེབ་ཊོན་དང་དེའི་ལྡོག་རྡུལ་མང་ཆེ་བ་འཇིག་ཟིན་པས་འཇིག་རྟེན་ཁམས་ཀྱི་ནུས་པ་ཕལ་ཆེ་བ་འོད་རྡུལ་གྱི་ངོ་བོར་གནས་ཡོད། འོད་རྡུལ་དེ་དག་མུ་མཐུད་ཕོ་རྡུལ་དང་གློག་རྡུལ། ལྟེ་རྡུལ་སོགས་གློག་ཁུར་ལྡན་པའི་རྡུལ་དང་མཉམ་དུ་ནུས་འབྲེལ་བྱུང་བ་དང་། ལོ་ངོ་འབུམ་གསུམ་ཙམ་རིང་དེ་ལྟར་མུ་མཐུད་གནས་པ་རེད།
བསྐྱར་དྲོས་དུས་སྐབས། (Reheating)
བསྐྱར་དྲོས་ཀྱི་དུས་སྐབས་སུ་དེ་སྔ་རྒྱ་སྐྱེད་སྐབས་བྱུང་བའི་རྒྱ་སྐྱེད་ཤུགས་ཆེ་བ་དེ་མཚམས་ཟད་པ་དང་རྒྱ་སྐྱེད་ཀྱི་ནུས་པ་ལྷག་མ་རྣམས་རྡུལ་གྱི་པ་ལ་སི་མའི་ངོ་བོར་གནས་ཡོད། དུས་སྐབས་འདིར་འཇིག་རྟེན་ཁྱོན་ཡོངས་འགྱེད་འཕྲོ་དང་ཁུ་ཨག་དང་གློག་རྡུལ་དང་ནུ་ཏྲི་ནོ་ quarks &Neutrinos བཅས་ཀྱི་ངོ་བོར་གནས་ཡོད།
བྷར་ཡོན་དུས་སྐབས། (Baryogenesis)
ད་བར་དངོས་ཁམས་ཚན་རིག་པ་ཚོས་བྷར་ཡོན་གྱི་ལྡོག་རྡུལ་ལས་བྷར་ཡོན་མང་བ་ཡོང་དགོས་དོན་ཤེས་ཀྱི་མེད། དེ་ལྟར་འགྲེལ་བཤད་ཐུབ་པར་རྒྱ་སྐྱེད་དུས་སྐབས་ཀྱི་དུས་ཡུན་གང་ཙམ་རྗེས་སར་ཀ་རོབ་གནས་སྟངས་ Sakharov condition སྐོར་ཚུད་དགོས་ཀྱི་ཡོད། གནས་ཚུལ་དེ་དག་ནི་དངོས་ཁམས་ཚན་རིག་དང་གཅིག་སྡུད་ཀྱི་གྲུབ་དོན་ལ་སློབ་གཉེར་བྱེད་སྐབས་རོབ་ཚོད་ཙམ་ལས་རྒྱ་ཆེ་སའི་གནད་ཆ་ཚང་ད་ལྟ་ཤེས་རྟོགས་ངེས་བརྟན་ཐུབ་ཀྱི་མེད།
ལྟེ་རྡུལ་དུས་སྐབས། (Nucleosynthesis)
གས་ཐོར་ཆེན་པོའི་རྗེས་ཀྱི་སྐར་མ་ ༣ ནས་སྐར་མ་ ༢༠ བར། འོད་རྡུལ་དབང་སྒྱུར་གྱི་དུས་རབས་ོགས་མཚམས་འཇིག་རྟེན་ཁམས་ཀྱི་དྲོད་ཚད་ནི་རྡུལ་ཕྲན་གྱི་ལྟེརྡུལ་ཆགས་ཐུབ་པའི་དྲོད་ཚད་བར་ཆགས་པ་དང་། ཕོ་རྡུལ་དང་བར་རྡུལ་རྣམས་ལྟེ་རྡུལ་སྡེབ་སྦྱོར་གྱི་བརྒྱུད་རིམ་གྱི་ཐོག་ནས་རྡུལ་ཕྲན་གྱི་ལྟེ་རྡུལ་ཆགས་འགོ་ཚུགས། འོན་ཀྱང་ལྟེ་རྡུལ་བཟོ་སྐྲུན་གྱི་གནས་སྟངས་དེ་སྐར་མ་བཅུ་བདུན་མ་གཏོགས་མ་གནས་པ་ནི་འཇིག་རྟེན་ཁམས་གྱི་དྲོད་ཚད་དང་སྟུགས་ཚད་གཉིས་ཀ་ཧ་ཅང་ཉམས་འགྱུར་བྱུང་བས་ལྟེ་རྡུལ་སྡེབ་སྦྱོར་གྱི་བརྒྱུད་རིམ་མུ་མཐུད་འགྲོ་མ་ཐུབ།དུས་སྐབས་འདིར་ཡང་རླུང་དེ་ཧི་ལམ་ལས་ལྡབ་གསུམ་གྱི་མང་བ་དང་དེ་མིན་རྩ་ས་གཞན་པའི་ལྟེརྡུལ་ཧ་ཅང་ཉུང་ངུ་ཞིག་ཀྱང་ཡོད།
བེམ་གཟུགས་དུས་སྐབས། Matter Domination ༧༠༠༠༠ དུས་སྐབས་དིར་བེམ་གཟུགས་དང་འགྱེད་འཕྲོའི་སྟུག་ཚད་ཆ་སྙོམ་ཡིན།
འཇིག་རྟེན་དང་འབྲེལ་བའི་སྐར་དཔྱད་རིག་པའི་ལོ་རྒྱུས།
- ཡེ་ཤུའི་སྔོན་ལོ་ ༢༡༣༦ ལ་རྒྱ་ནག་གི་སྐར་དཔྱད་མཁན་ཚོས་ཉི་འཛིན་ཐོ་འགོད་བྱས་ཡོད།
- ཡེ་ཤུའི་སྔོན་ལོ་ ༥༨༦ ལོར་མི་ལེ་ཊ་སི་Thales of Miletus) ཞེས་པས་ཉི་འཛིན་ཇི་ལྟར་ཡོང་མིན་སྐོར་སྔོན་དཔགས་བྱས་ཡོད།
- ཡེ་ཤུའི་སྔོན་ལོ་ ༣༥༠ ཨེ་རི་སི་ཊོ་ཊལ་ཞེས་པ་དེས་ས་ཡི་གོ་ལ་ཟླུམ་པོ་ཡིན་པ་དང་འཇིག་རྟེན་གྱི་དབུས་སུ་གནས་ལུགས་བཤད་ནས་གོ་ལ་དབུས་གནས་ཀྱི་འཇིག་རྟེན་རྣམ་བཞག་བྱུང་།
- ཡེ་ཤུའི་སྔོན་ལོ་ ༢༧༠ ཙམ་ལ་ཨ་རིས་ཊར་ཁ་སི་(Aristarchus) ཞེས་པ་དེས་ཉི་མ་དབུས་གནས་ཀྱི་འཇིག་རྟེན་རྣམ་བཞག་གམ་བསམ་ཚུལ་ཐོག་མར་བསྟན།
- ཡེ་ཤུའི་རྗེས་ལོའམ་སྤྱི་ལོ་ ༡༢༥ ལོར་ཊོ་ལེ་མི Ptolemy ཞེས་པ་དེས་ཉི་མ་དབུས་གནས་ཡིན་པའི་བསམ་ཚུལ་རྒྱས་བཤད་དང་ཁ་གསལ་བྱས།
- སྤྱི་ལོ་ ༡༥༡༢ ཙམ་ནས་ཚན་རིག་པ་ཁོ་པར་ནི་ཁ་སི་ཞེས་པ་དེས་སྤེལ་བའི་དཔྱད་རྩོམ་དང་ཕྱག་དེབ་ནམ་མཁའི་ཕུང་གཟུགས་ཀྱི་འཁོར་སྐྱོད་ (Commentariolus & De Revolutionibus Orbium Coelestium) ཅེས་པའི་ནང་ཉི་མ་དབུས་གནས་ཀྱི་བསམ་ཚུལ་དཔེ་རིས་ཀྱི་ལམ་ནས་འགྲེལ་བཤད་སྔར་ལྷག་སྟོན་གནང་མཛད།
- སྤྱི་ལོ་ ༡༥༧༦ ༦༠༡ ཊ་ཡི་ཁོ་བྷ་ར་ཧེ་(Tycho Brahe)ནས་གཟའ་དང་སྐར་མར་ཞིབ་རྟག་བྱས།
- ༡༥༨༩ ༡༦༠༩ གྷེ་ལེ་ལི་ཨོ་ནས་དངོས་པོ་ཐམས་ཅད་གདོས་ཚད་ལ་ལྟོས་མེད་སྣོན་ཚད་མཉམ་པ་ཞིག་གི་ཐོག་ནས་ ལྷུང་བར་བཤད། རྒྱང་ཤེལ་ཐོག་མ་དེ་གསར་བཟོ་མཛད།
- ༡༦༠༩ ༡༦༡༩ ཇོ་ཧེ་ནེས྄་ཀེབ་ལར་ནས་རང་གི་གཟའ་ཡི་འགུལ་སྐྱོད་ཀྱི་ཁྲིམས་གསུམ་གཏན་འབེབ་མཛད།
- ༡༦༦༥ ༡༧༠༤ ཟླ་བའི་འཁོར་ལམ་ལས་ནིའུ་ཊོན་གྱིས་ འཐེན་ཤུགས་རྙེད། ལྡོག་འཕྲོའི་རྒྱངཤེལ་ཐོག་མ་དེ་བཟོས། འཐེན་ཤུགས་ཀྱིས་གཡོ་འགུལ་བྱེད་པའི་གཟའ་རྣམས་ཀེབ་ལར་གྱིས་ཁྲིམས་བརྩི་སྲུང་བྱེད་པ་བསྟན། འོད་རིག་པའི་སྐོར་རྩོམ་ཐུང་ཞིག་བྲིས།
- ༡༧༡༥ ཨེཊ་མུནཊ་ཧེ་ལི་ཡིས་(Edmund Halley)འཛམ་བུ་གླིང་གི་ངོས་སུ་ཉི་འཛིན་གྱི་གྲིབ་མའི་ལམ་རྩིས་རྒྱབ།
- ༡༧༦༦ ཧེན་རི་ཁེ་ལྭེན་ཌིཤ་(Henry Cavendish)ཡིས་ཧཡེ་ཌ་རོ་ཇན་(Hydrogen)གསར་རྙེད་བྱུང་།
- ༡༨༠༠ ༡༨༠༣ ལྭི་ལམ་ཧར་ཤེལ་(William Herschel)གྱིས་ཉི་མ་ལས་དམར་ནང་གི་འགྱེད་འཕྲོ་འབྱིན་པ་རྙེད། ཐོ་མས྄་ཡང་(Thomas Young) གིས་འོད་དེ་རླབས་ཀྱི་རང་བཞིན་ལྡན་པ་སྟོན། ཇོན་ཌལ་ཊོན་(John Dalton) གྱིས་བེམ་ས་རྣམས་རྡུལ་ཕྲན་ལྕི་ཡང་འདྲ་མིན་གྱི་འདུས་པར་བཤད།
- ༡༨༧༡ ༡༨༧༣ ཌིམིཊིརི་མེན་ཌེ་ལིབ་(Dimitri Mendeleyev)ཀྱིས་རྩ་ས་རིའུ་མིག་གསར་བཟོ་མཛད། ཧན་རི་ཌེ་རེ་པ་(Henry Draper)ཡིས་འོད་ལ་དཔྱད་པའི་ཐོག་ནས་དངོས་པོའི་ས་སྦྱོར་འཚོལ་བའི་རིག་པ་གསར་གཏོད་བྱས། ཇེམ་སི་ཁལ་རག་མེག་སི་ལྭལ་(James Clerk Maxwell)ནས་འོད་དེ་གློག་སྡུད་ཁབ་ལེན་ཀྱི་རང་བཞིན་ཡོད་པར་བཤད།
- ༡༨༤༠ ༡༨༤༩ ཇེ་ཌབ་ལུ་ཌེ་རེ་པར་(J.W.Draper)ཡིས་གཟའ་སྐར་གྱི་པར་ལས་སྲོལ་གཏོདདེ་ཟླ་བའི་པར་ཐོག་མ་དེ་རྒྱག་ཐུབ་པ་བྱུང་། ཊོབ་ལར་(Doppler)ནས་འགུལ་སྐྱོད་ཀྱིས་རླབསཐག་ལ་ཁྱད་པར་འགྲོ་ཡི་ཡོད་པར་བཤད། ཨཡི་ལེནཊ་ལ་ཡོད་པའི་བྷིར་མཁར་གྱི་སྟེང་ལོཌ་རོས྄་ཡིས་(Lord Rosse) ཨིན་ཇི་ ༦༠ ཅན་གྱི་ལྡོག་འཕྲོའི་རྒྱང་ཤེལ་གསར་འཛུགས་ཟིན། ཨར་མནཊ་ཕི་ཛུའུ་(Armand Fizeau) དང་ཇིན་བྷར་ནཊ་(Jean Bernard)གཉིས་ནས་འོད་ཀྱི་མགྱོགས་ཚད་ཏག་ཏག་འཇལ་ཐུབ་པ་བྱུང།
- ༡༨༨༥ ༡༨༨༨ ཧན་རིག་ཧ་རཛ་(Heinrich Hertz)ཡིས་རླུང་འཕྲིན་གྱི་རླབས་ཤེས་རྟོགས་བྱུང་།
- ༡༨༩༥ ༡༨༩༧ ལྭིལ་ཧེམ་རོཨན་ཊན་(Wilhelm Roentgen)ལ་ཨེཀས྄་འོད་ཟེར་གསར་རྙེད་བྱུང་བ་དང་། ཡང་ཇོ་སིབ་ཐོམ་སོན་(Joseph Thomson)ལ་གློག་རྡུལ་གསར་རྙེད་བྱུང་།
- ༡༩༠༠ མེཀ་སི་པེལེང་(Max Planck) ནས་ཕུངགཟུགས་ནག་པོའི་འགྱེད་འཕྲོའི་སྐོར་བཤད་པདང་། པོལ་ལྭི་ལཊ་ལ་གྷ་མ་འོད་ཟེར་(Gammarays)གསར་རྙེད་བྱུང་།
- ༡༩༡༣ ནིལས་བྷོར་(Niels Bohr)ནས་རྡུལ་ཕྲན་གྱི་ཀོན་ཊམ་ལྟ་གྲུབ་(Quantum theory) དེ་གྲོས་འདོན་བྱས།
- ༡༩༣༠ ༡༩༣༤ ཀལ་ཇན་སིཀི་(Karl Jansky) ནས་རླུང་འཕྲིན་གྱི་རྒྱང་ཤེལ་ཐོག་མ་དེ་བཟོས། ཇེམས྄་ཅཌ་ལྭིག་གིས་བར་རྡུལ་གསར་རྙེད་བྱས།
- ༡༩༤༢ ༡༩༤༩ ཇེ་ཨེས་ཧེ་(J.S.Hey) ནས་ཉི་མ་ལས་འོང་བའི་རླུང་འཕྲིན་གྱི་རླབས་རྙེད་པ་དངབར་སྣང་ནང་དུ་སྐར་དཔྱད་རིག་པའི་རྒྱང་ཤེལ་དེ་ཐོག་མར་བཏང་བ་རེད། ཧར་བཱཌ་ཕརཌ་མེན་ (Herbert Friedman) ལ་ཉི་མ་ལས་འོང་བའི་ཨེཀས་འོད་ཟེར་ X-rays དེ་རྙེད་པ་རེད།
- ༡༩༦༣ ༡༩༦༧ ད་བར་གྱི་སྡེར་མ་གཅིག་རྐྱང་པ་ཡིན་པའི་རླུང་འཕྲིན་རྒྱང་ཤེལ་ཆེ་ཤོསཕྲད་ཚད་མི་ཊར་ ༣༠༠ ཡིན་པ་དེ་ཐོག་མར་བཀོལ་སྤྱོད་བྱས།
- ༡༩༩༠ ༡༩༩༦ ཧ་བྷལ་བར་སྣང་གི་རྒྱང་ཤེལ་འགོ་འཛུགས་བྱས། མི་ཊར་༡༠ ལྡན་གྱིདམར་ཕྱིའི་འོད་ཀྱི་རྒྱང་ཤེལ་ཀེཀ་ཞེས་པ་དེ་ཐོག་མར་བཀོལ་སྤྱོད་བྱས།
- ༡༩༩༩ ཅཱན་ཌ་ར་ཨེཀས་འོད་ཟེར་ རྗ་པྱཎཕྲཔྲ གྱི་རྒྱང་ཤེལ་དེ་ཐོག་མར་འགོ་འཛུགས་བྱས།།


text:
|
སྲས་མུ་ཏིག་བཙན་པོ་ནི་བོད་ཀྱི་རྒྱལ་རབས་ཞེ་གཉིས་པོའི་གྲས་མིན་ཏེ། དཔྱིད་ཀྱི་རྒྱལ་མོའི་གླུ་དབྱངས་སོགས་ལོ་རྒྱུས་རེ་འགར་ཁྲི་སྲོང་ལྡེ་བཙན་གྱི་སྲས་འབྲིང་བ་མུ་ཏིག་བཙན་པོ་ཡིན་པ་དང་། མུ་ཏིག་བཙན་པོ་དང་སད་ན་ལེགས་མཇིང་ཡོན་གཅིག་ཏུ་བཤད་པ་ནི། རྒྱལ་བོ་བཀའི་ཐང་ཡིག་ལ་བརྟེན་པ་ཡིན་ལ། ༼ རྒྱལ་བོ་བཀའི་ཐང་ཡིག་དང་གསེར་སྡོང་དཀར་ཆག་ཏུ། མུ་ཏིག་བཙན་པོ་དང་། ཁྲི་ལྡེ་སྲོང་བཙན། སད་ན་ལེགས་མཇིང་ཡོན། མུ་རི་བཙན་པོ་རྣམས་དོན་གཅིག་མིང་གི་རྣམ་གྲངས་ལྟ་བུར་རྒྱལ་བུ་གཅིག་ལ་མཚན་བཞི་བྱུང་ཚུལ་གསུངས།༽ཐང་ཡིག་ལ་ནོར་འཁྲུལ་མང་བ་དཔའ་བོ་གཙུག་ལག་ཕྲེང་བ་སོགས་ཀྱིས་གསུངས་པར་མ་ཟད། གསེར་ཐང་དུ་ཐང་ཡིག་གི་ལུང་དེ་དྲངས་པའི་མཇུག་ཏུའང་། ཐང་ཡིག་སྡེ་ལྔར་གྲགས་པ་འདིའི་བྱིངས་རྣམས་ཆེས་གནའ་བོའི་དུས་སུ་བྲིས་པ་ཞིག་ཡིན་པ་གོར་མ་ཆག་ལ། འོན་ཀྱང་ཚིག་སྦྱོར་ཕལ་ཆེར་ཉམས་པ་དང་། བླུན་འཆར་གྱི་རྫུན་ཡང་མང་དུ་བསྲེས་པས་ཡི་གར་འོང་བ་ཞིག་མི་འདུག། ཅེས་གསུངས་པ་ཆེས་ཆེར་དོན་ལ་གནས་ཤིང་། རྒྱལ་དབང་རང་ཉིད་ཀྱིས་ཀྱང་དུ་ཀུ་ལའི་གོས་བཟང་དུ། ཐང་ཡིག་གི་ལོ་ཚིགས་སོགས་བསྒྲིག་ཐབས་མེད་ཅེས་མ་དག་པར་གསུངས། དེས་ན་ཁྲི་སྲོང་ལྡེ་བཙན་ལ་སྲས་གསུམ་ཡོད་པའི་ཆེ་བ་མུ་ནེ་བཙན་པོ་རྒྱལ་སར་བཞུགས་ཏེ་འབངས་ཀྱི་དབུལ་ཕྱུག་ལན་གསུམ་བསྙམས་པ་སོགས་ཕྱག་རྗེས་ཆེ་ཡང་མ་ཡུམ་ཕྲག་དོག་གི་དབང་དུ་སོང་སྟེ་དུག་དྲངས་ནས་བཀྲོངས། འབྲིང་བ་མུ་ཏིག་བཙན་པོ་བློན་པོ་འགོས་ཀྱིས་ས་མཐར་སྤྱུགས། ཆུང་བ་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་རྒྱལ་སར་བཞུགས་ཏེ་རྒྱལ་ཁམས་ཆོས་བཞིན་བསྐྱངས་པ་ཡིན་ཏེ། བོད་ཀྱི་ལོ་རྒྱུས་ཀུན་དགའི་མེ་ལོང་ལས། འབྲིང་བོ་མུ་ཏིག་བཙན་པོ་ནི། སྔར་ཡབ་རྒྱལ་བོ་དང་བློན་པོ་ཞང་གཉིས་དམག་སྲིད་སོགས་ཀྱི་དོན་ལ་བཀའ་བགྲོས་སྐབས་སྒོ་སྲུང་ལ་ཞང་རྒྱལ་ཚ་ལྷ་སྣང་གི་བུ་དབུ་རིང་བཞག་པ་ལ། སྲས་མུ་ཏིག་བཀའ་བགྲོས་སར་འགྲོ་གྲབས་བྱེད་སྐབས་དབུ་རིང་གིས་བཀག་པས། སྲས་ཀྱིས་ཆུ་གྲི་བསྣུན་ཏེ་བཀུམས། བློན་པོ་འགོས་ཀྱིས་ཞལ་ལྕེ་གསུམ་དང་སྡིག་གསུམ་བཅད་དེ། སྲས་མུ་ཏིག་ས་མཐར་སྤྱུགས་པ་རྒྱལ་སར་འདོན་རྒྱུ་བྱས་ཏེ་སྤྱན་དྲངས་མོད། ལམ་དུ་སྣ་ནམ་པས་ཆིབས་དཀྲོགས་ཏེ་ལྷུང་ནས་རྟ་གྲིར་འདས་ཞེས་དང་། སྲིད་དོན་རྒྱལ་རབས་ལས་ཀྱང་དེ་དང་མཐུན་པར། བློན་པོ་འགོས་ཀྱིས་ཞལ་ལྕེ་དགའ་གསུམ་དང་། སྡུག་གསུམ་བཅད་པའི་དོན་བཞིན། ལྷོ་བྲག་ཏུ་ལོ་དགུ་སྤྱུགས་པས་རྒྱལ་བོ་གནང་མ་ཐུབ། ཁོ་བོ་ལོ་གཞོན་སྐབས་མུ་ཏིག་བཙན་པོ་སྤྱུགས་པའི་གནས་དེར་མཇལ་བར་བསྐྱོད་པ། ལྷོ་བྲག་མཁར་ཆུ་ན། རུ་ཀླུང་ཐམས་ཅད་ནགས་ཚལ་སྟུག་པོས་ཁྱབ་ཅིང་། ཤིན་ཏུ་གཟར་ཞིང་དོག་པའི་ཅ་ཕྲེང་བརྒྱུད་བྲག་རི་མཐོན་པོ་གཡང་ས་ཅན་ཞིག་གི་ལྡེབས་སུ་ཕུག་རིང་ཞེས་པའི་བྲག་གི་ཕུག་པ་ཆེ་ཆུང་གསུམ་མཇལ། དེའི་གནས་འཛིན་པས་མུ་ཏིག་བཙན་པོ་བཞུགས་པའི་སྐབས་ཀྱི་ལོ་རྒྱུས་སྙན་མོ་དང་སེམས་སྐྱོ་བོ་མང་བོ་ཞིག་བརྗོད་བྱུང་། ཞེས་གསུངས་འདུག་པ་ལྟར་རོ། །
ཞེས་ཆེན་ལྷ་རྒྱལ་དཔལ་གྱིས་བོད་ཀྱི་སློབ་འབྲིང་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-19 13:48 , Processed in 0.283541 second(s), 21 queries .


text:
ཉེ་ཆར། རྒྱ་ཆེའི་གཞོན་ནུ་ལོ་ཆུང་གི་མིག་ཤེད་བདེ་ཐང་ལ་བདག་གཅེས་བྱ་ཆེད། ལྷ་ས་གྲོང་ཁྱེར་སློབ་ཆུང་དང་པོས“ཚང་མས་མཉམ་དུ་མིག་གཉིས་ལ་བདག་གཅེས་བྱེད་པའི”གྲོས་འདོན་བྱེད་སྒོ་སྤེལ་བ་རེད།
བྱེད་སྒོའི་སྤེལ་བའི་བརྒྱུད་རིམ་ནང་། སློབ་ཆུང་དང་པོའི་དགེ་རྒན་དང་སློབ་མའི་འཐུས་མིས་ལྟད་མོ་ཆེ་བའི་ལེ་ཚན་རང་རྩོམ་རང་འཁྲབ་བྱས་ནས་རྒྱ་ཆེའི་དགེ་སློབ་ཚོས་མིག་ལ་བདག་གཅེས་བྱེད་དགོས་པའི་གལ་ཆེའི་རང་བཞིན་ཤེས་སུ་བཅུག་པ་རེད།
འཛམ་གླིང་འཕྲོད་བསྟེན་རྩ་འཛུགས་ཀྱིས་དབང་གྲགས་ལྡན་པའི་གྲངས་གཞི་ཡོངས་བསྒྲགས་བྱེད་མྱོང་བ་སྟེ། ཀྲུང་གོར་རྒྱང་སྒྲིབ་ཕོག་པའི་མི་གྲངས་དུང་ཕྱུར་6ཟིན་ཡོད་པ་དང་། མི་2ནས་3གྱི་ནང་མི་གཅིག་ལ་རྒྱང་སྒྲིབ་ཕོག་ཡོད་པས་རྒྱང་སྒྲིབ་ཕོག་ཚད་འཛམ་གླིང་གི་ཨང་དང་པོར་སླེབས་ཡོད་པ་རེད། ཉེ་དུས། རང་རྒྱལ་གྱིས་རྒྱལ་ཡོངས་རང་བཞིན་གྱི་སློབ་མའི་གཟུགས་པོར་བརྟག་དཔྱད་བྱས་པ་ལས་མངོན་གསལ། 2014ལོར། བརྟག་དཔྱད་བྱས་པ་ལས་རང་རྒྱལ་གྱི་སློབ་ཆུང་སློབ་མ་གཉིས་ཆ་གཅིག་ལ་མིག་ཤེད་ཡག་པོ་མེད་པ་མངོན་ཡོད་པ་དང་། 2000ལོར། སློབ་ཆུང་སློབ་མའི་མིག་ཤེད་ཞན་ཚད་20.23%ཟིན་ཡོད། དུས་ཐུང་ལོ་བཅུ་ལྷག་རྗེས་ཀྱི་2014ལོར། སློབ་ཆུང་སློབ་མའི་མིག་ཤེད་ཞན་ཚད་45.71%ཟིན་ནས་ལྡབ་གཅིག་ལྷག་ཙམ་འཕར་ཡོད་པ་རེད།
ལྷ་ས་གྲོང་ཁྱེར་སློབ་ཆུང་དང་པོའི་དགེ་རྒན་དབྱངས་ཅན་སྒྲོལ་དཀར་གྱིས་ངོ་སྤྲོད་བྱས་དོན། མིག་སྔར། ལྷ་ས་གྲོང་ཁྱེར་སློབ་ཆུང་དང་པོའི་འཛིན་གྲྭ་མང་ཆེ་བའི་སློབ་མར་རྒྱང་སྒྲིབ་ཕོག་པ་མ་ཟད། མང་ཆེ་བ་ལོ་ཆུང་བ་རེད། རྒྱང་སྒྲིབ་ཕོག་པའི་རྒྱུ་རྐྱེན་གཙོ་བོའི་གྲས་སུ་གློག་རྡུལ་ཡོ་ཆས་ལ་ལྟ་བ་དང་། སློབ་སྦྱོང་བྱེད་སྐབས་གོམས་གཤིས་ཡག་པོ་མེད་པ་སོགས་ཚུད་ཡོད། ལྷ་ས་གྲོང་ཁྱེར་སློབ་ཆུང་དང་པོས་ད་ཐེངས་ཀྱི་བྱེད་སྒོ་སྤེལ་དོན་ནི་སློབ་མ་ཚོས་འཚོ་བ་དང་སློབ་སྦྱོང་གི་གོམས་གཅིས་ཡག་པོ་འཇགས་པ་བྱེད་དགོས་པ་སྟེ། འདྲོང་པོར་སྡོད་པ་དང་། ལམ་ལ་འགྲོ་སྐབས་དང་རླངས་འཁོར་ནང་སྡོད་སྐབས་དཔེ་དེབ་མི་ལྟ་བ། མིག་གི་འཕྲོད་སྦྱོར་ལུས་རྩལ་ལ་སྣང་ཆེན། ཕྱི་རོལ་གྱི་ལུས་སྦྱོང་ལ་ཤུགས་སྣོན། གཟུགས་པོ་བདེ་ཐང་དང་མིག་ལ་བདག་གཅེས་། ལག་ཐོགས་ཁ་པར་དང་གློག་ཀླད་ཉུང་ཙམ་སྤྱོད་པ་དང་བརྙན་འཕྲིན་ཡུན་རིང་མི་བལྟ་བ། ཤིང་ཏོག་དང་སྔོ་ཚལ་མང་ཙམ་བཟས་ནས་འཚོ་བཅུད་དོ་སྙོམས་ཡོང་བ་བྱེད་པ་སོགས་ཀྱི་ནང་དོན་ཚུད་ཡོད། སློབ་མ་ཚོས་དེ་རིང་ནས་འགོ་འཛུགས་པ་དང་རང་ཉིད་ནས་འགོ་བརྩམས་ཏེ་གྲོས་འགོའི་བྱ་སྤྱོད་གོ་སྐབས་སུ་བཟུང་ནས་གོམས་གཤིས་བཟང་པོར་བརྟེན་ནས་རང་ཉིད་ཀྱི“སེམས་པའི་སྐར་ཁུང”ཡིན་པའི་མིག་གཉིས་ལ་བདག་གཅེས་ཡག་པོ་བྱེད་དགོས་པ་དེ་རེད།


text:
རྩོམ་སྒྲིག་པའི་སྦྲགས་མཆན།
ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་གོ་བ་གཏིང་ཟབ་ལེན་རྒྱུ་ནི། མིག་སྔ་དང་སླད་ཕྱིན་དུས་སྐབས་ཤིག་རིང་རང་ལྗོངས་ཀྱི་ཆབ་སྲིད་ཀྱི་ལས་འགན་ཨང་དང་པོ་རེད། ཆབ་སྲིད་ཀྱི་ལས་འགན་ཨང་དང་པོ་འདིར་དམིགས་ནས། ད་ལམ་ལྗོངས་ཏང་ཨུད་དྲིལ་བསྒྲགས་པུས་ཆེད་མངགས《ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་བརྟེན་ནས་བསམ་བློ་གཅིག་གྱུར་དང་སྟོབས་ཤུགས་གཅིག་སྡུད་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་ཕྱིར་འབད་འཐབ་ལྷོད་མེད་བྱེད་དགོས》ཞེས་པའི་རང་སྐྱོང་ལྗོངས་ཀྱི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནད་བསྡུས་བཟོས་ཤིང་། གནད་བསྡུས་ནང་ཏང་གི་ཚོགས་ཆེན་བཅུ་དགུ་པའི་དོན་སྙིང་གལ་ཆེན་ལ་ངོས་འཛིན་གང་ལེགས་དང་གོ་བ་གཏིང་ཟབ་ལེན་དགོས་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་ཁོང་དུ་ཡང་དག་ཆུད་པ་བྱེད་དགོས་པ། བོད་ཀྱི་དོན་དངོས་དང་ཟུང་འབྲེལ་དམ་ཟབ་བྱས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གོ་བ་གཏིང་ཟབ་ལེན་དགོས་པ་བཅས་ནང་དོན་ཆེན་པོ་གསུམ་ལ་བགོས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་གསལ་འགྲེལ་བྱས་ཡོད།
རང་ལྗོངས་ཀྱི་ཤང་གྲོང་ལས་བྱེད་ལས་བཟོ་དང་། སློབ་གྲྭའི་དགེ་སློབ། དགོན་སྡེའི་གྲྭ་བཙུན། ཆེད་ལས་མཉམ་ལས་ཁང་གི་ལས་བཟོ། ཞིང་འབྲོག་མང་ཚོགས་བཅས་ཀྱི་ཁྲོད་དུ་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གོ་བ་གཏིང་ཟབ་ལེན་པའི་ཚ་རླབས་ཤིག་སློང་ཆེད། དེ་རིང་ནས་བཟུང་། འདི་ག་ཚགས་པར་ཐོག“ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནད་བསྡུས”ཞེས་པའི་ལེ་ཚན་བཏོན་ཏེ་བསྟུད་མར་འགོད་རྒྱུ་ཡིན་པས། རྒྱ་ཆེའི་ཀློག་པ་པོ་རྣམས་ཀྱིས་དགྱེས་གཟིགས་ཡོད་པ་ཞུ།
ཀྲུང་གོ་གུང་ཁྲན་ཏང་གི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་དགུ་པ་ཟླ་10ཚེས་18ཉིན་ནས་ཚེས་24ཉིན་བར་པེ་ཅིང་དུ་འཚོགས་པ་དང་རྒྱལ་ཡོངས་ས་གནས་ཁག་ནས་ཡོང་བའི་འཐུས་མི་2280དང་ཆེད་མངགས་གདན་ཞུས་འཐུས་མི་74ཚོགས་ཆེན་ལ་ཞུགས་པ་རེད། ཚོགས་ཆེན་གྱི་གྲོས་རིམ་གཙོ་བོ་ནི་ཏང་གི་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་སྙན་སྒྲོན་ཉན་རྒྱུ་དང་ཞིབ་བཤེར་བྱ་རྒྱུ་དང་། ཏང་གི་སྐབས་བཅོ་བརྒྱད་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ལས་དོན་སྙན་སྒྲོན་ལ་ཞིབ་བཤེར་བྱ་རྒྱུ། 《ཀྲུང་གོ་གུང་ཁྲན་ཏང་གི་སྒྲིག་ཡིག(བཟོ་བཅོས་འཆར་ཟིན)》ལ་གྲོས་ཞིབ་བྱས་ཏེ་གྲོས་འཆམ་བྱ་རྒྱུ། ཏང་གི་སྐབས་བཅུ་དགུ་པའི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་འདེམས་བསྐོ་བྱ་རྒྱུ་བཅས་རེད། འཐུས་མི་ཡོངས་ཀྱིས་ཐུན་མོང་ཐོག་འབད་བརྩོན་བྱས་པའི་འོག་ཚོགས་ཆེན་གྱི་གྲོས་རིམ་ཁག་བདེ་བླག་ངང་ལེགས་གྲུབ་ཟིན་ནས་ཐུགས་གྲ་ལེཌ་འགྲིག་བྱུང་བ་རེད།
ད་རེས་ཀྱི་ཚོགས་ཆེན་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དུས་མཚམས་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་འགག་རྩའི་དུས་སྐབས་སུ་འཚོགས་པའི་ཚོགས་ཆེན་ཧ་ཅང་གལ་ཆེན་ཞིག་དང་། ལོ་རྒྱུས་ཀྱི་འགོ་འཛུགས་ས་གསར་པའི་ཐོག་ཏང་དང་རྒྱལ་ཁབ་ཀྱི་བྱ་གཞག་གི་རྒྱང་སྐྱོད་ལམ་བུ་གསར་པ་འབྱེད་པའི་ཚོགས་ཆེན་ཞིག ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བ་དང་། དར་ཆ་མཐོན་པོར་སྒྲེང་བ། མཐུན་སྒྲིལ་ཡར་བརྩོན་བྱེད་པ་བཅས་ཀྱི་ཚོགས་ཆེན་ཞིག་ཡིན། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་གོ་བ་ནན་ཏན་ངང་ལེན་རྒྱུ་ནི་དེང་སྐབས་དང་སླད་ཕྱིན་དུས་སྐབས་ཤིག་རིང་གི་ལྗོངས་ཡོངས་ཀྱི་ཆབ་སྲིད་ཀྱི་ལས་འགན་ཨང་དང་པོ་དེ་ཡིན།


text:
དེང་སང་མཁས་བླུན་མང་པོ་ཞིག་ནས་ཞང་ཞུང་སྐད་ལ་སངས་རྒྱས་ཞེས་པའི་ཚིག་མེད་པ་དང་དེ་དུས་རབས་བརྒྱད་པར་གསར་བཟོ་བྱས་པར་བཤད་མཁན་འགའ་ཤས་སྣང་བས། དེ་ནི་བཤད་མཁན་རང་ཉིད་ལ་མཐོང་རྒྱ་དང་ཐོས་རྒྱ་ཆུང་བའི་དབང་གིས་མ་རྟོགས་པ་ཡིན་པ་ལས་བོན་པོའི་གཞུང་ལུགས་རྣམས་སུ་དེ་མེད་པ་མ་ཡིན་ཏེ། མ་རྒྱུད་སངས་རྒྱས་རྒྱུད་གསུམ་ལས་ཆེས་གསལ་བའོ། དེ་ཡང་གཞི་ཡེ་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་ཐ་ཙན་མ་ཏྲ་ཤེ་རྐྱ་ཉི་རི་ཀུ་ཤུ་ཧ་སངས་གྱིན་ཏན་ཏྲ། བོད་སྐད་དུ། གསང་ཆེན་མཐར་ཐུག་མ་རྒྱུད་ཐུགས་རྗེ་ཉི་མ། གཞི་ཡེ་སངས་རྒྱས་པའི་རྒྱུད། ཅེས་དང་། ལམ་མངོན་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་པྲ་ཏོག་ཐ་ཙོན་ཡ་པྲ་ཤེ་རྐྱ་ཉི་རི་སཾ་རྒྱུ་ད་སངས་གྱིན་ཏན་ཏྲ། བོད་སྐད་དུ། གསང་མཆོག་མཐར་ཐུག་མ་རྒྱུད་ཐུགས་རྗེ་ཉི་མ། ལམ་མངོན་སངས་རྒྱས་པའི་རྒྱུད། ཅེས་དང་། འབྲས་བུ་རྫོགས་སངས་རྒྱས་པའི་རྒྱུད་ལས། ཞང་ཞུང་སྐད་དུ། ཨུ་ཡེ་ཐ་ཙོན་ཀ་ཏྲ་ཤེ་རྐྱ་ཉི་རི་ཁྲི་ཙེ་སླིག་སངས་གྱིན་ཏན་ཏྲ། བོད་སྐད་དུ། གསང་མཆོག་མཐར་ཐུག་མ་རྒྱུད་ཐུགས་རྗེ་ཉི་མ། འབྲས་བུ་རྫོགས་སངས་རྒྱས་པའི་རྒྱུད། ཅེས་གསུང་པ་༼བཀའ་འགྱུར་ནང་གི་མ་རྒྱུད་ལྟར་བཤུས། དཔེ་འགར་གྱིན་དོད་ཀྱིན་བྲིས་འདུག་པ་ཤེས་དགོས།༽དང་། དེ་ཡང་ཡེ་སངས་རྒྱས་པ་ལ་ཧ་སངས་གྱིན་དང་། མངོན་སངས་རྒྱས་པ་ལ་ད་སངས་གྱིན་དང་། རྫོགས་སངས་རྒྱས་པ་ལ་སླིག་སངས་གྱིན་ཞེས་བཞེད་དོ།། དོན་དུ་ཧ་སངས་གྱིན་ལ་དཔེར་མཚོན་པ་ཡིན་ན། ཧ་ནི་ཡེ་ཞེས་པའི་དོན་དང་། སངས་གྱིན་ནི་སངས་རྒྱས་ཀྱི་སྐད་དོད་ཡིན་པ་ཆེས་གསལ་བས་དེ་ལ་ཐེ་ཚོམ་དགོས་དོན་གང་ཡང་མེད། མ་རྒྱུད་སངས་རྒྱས་རྒྱུད་གསུམ་ནི། ཞང་ཞུང་ཕུགས་པའི་སྣང་བ་མདོག་ཅན་དང་། བར་པའི་ཨ་ནུ་འཕྲག་ཐག སྒོ་པའི་སད་ནེ་གའུ་ནས་རིམ་པས་བརྒྱུད་པའི་བོན་པོའི་སྔགས་ཀྱི་གཞུང་ལུགས་རྩ་ཆེན་ཞིག་ཡིན། སངས་གྱིན་གྱི་དོན་ཅུང་ཟད་བཤད་ན། སངས་ཞེས་པ་ནི། ས་མཐའ་ཡོད་པ་དང་མེད་པ་ཅི་རིགས་སུ་སྣང་ནའང་དོན་དུ་ཞང་སྐད་དང་དེའི་དོན་རྣམ་པར་དག་པ་ལ་འཇུག་པའི་ཚུལ་ནི། ཞུ་ཉི་མ་གྲགས་པའི་ཞང་བོད་སྒྲ་སྡེབ་ལས། ཨ་ཀྱོ་སངས། (སྒྲིབ་པ་དག་) ཅེས་དང་། ཡི་གེ་བརྒྱ་པའི་འགྲེལ་བ་ལས། སང་ངེ་དག་དང་རྣམ་པར་དག །ཅེས་དང་། སང་ངེ་ཡ་ཡིས་རྣམ་སང་བྱེད། ཅེས་དང་། ཆུ་གཏོར་རྩིས་འགོ་བདུན་པ་ལས། ཏི་སངས་གུ་ཤུད་ཝེར་སྨར་ཞེས་པ། དག་པ་རྣམ་པ་གསུམ་ལ་ཞུགས་ནས། ཞེས་གསུང་པ་དང་། ནམ་མཁའི་ནོར་བུས་བརྩམས་པའི་བོད་ཀྱི་ལོ་རྒྱུས་ལས་འཕྲོས་པའི་གཏམ་ནོར་བུའི་དོ་ཤལ་ལས། ར་ཞེས་པ་ནི་ཞང་སྐད་དུ་དམར་པོའོ་དོན་ལ་འཇུག་མོད། སྐབས་འདིར་རིགས་ཀྱི་མིང་ཡིན་པར་སྣང་ཞིང་། སངས་ཞེས་པ་ནི། གསལ་བ་དང་། དག་པ་དང་། སྟོང་པ་དང་། འཕགས་པ་སོགས་ལ་འཇུག་པས་ཆེ་བ་སྟོན་པའི་ཚིག་ཏུ་ངེས་ཤིང་། ཞེས་གསུང་པ་ཡང་དོན་ལ་གནས་སོ། གྱིན་ཞེས་པ་ནི། ཞང་སྐད་དུ་དེའི་དོན་མང་དུ་ཡོད་དེ། སྟོན་པ་དང་། རྒྱ་ཆེ་བ་དང་། འཇིགས་པ་མེད་པ་དང་། གནས་པའམ་ཡོད་པ་དང་། ཡིན་པ་ལ་འཇུག་པ་སོགས་ཡོད་དེ། དང་པོ་ནི། སྲིད་པའི་མཛོད་ཕུགས་ལས། ད་དོད་ཀུ་ར་ཉེ་ལོ་གྱིན། (དེ་བཞིན་ཀུན་ལ་མཉམ་པར་སྟོན།) ཞེས་དང་། གི་གང་སྟེ་ཅི་ཡོ་ཅི་གྱིན། (གང་ནས་བཅལ་ཀྱང་ཡོད་པར་སྟོན།) ཞེས་དང་། དམུ་ཏིག་ནམ་ལུ་ཀ་རི་གྱིན། (རྟོགས་པའི་དབང་པོའི་ཡུལ་བསྟན་པ།) ཞེས་དང་། ཁ་རི་ནམ་ལུ་ཀ་རི་གྱིན། (རིག་པའི་དབང་པོའི་ཡུལ་བསྟན་པ།) ཞེས་དང་། ཞང་བོད་སྒྲ་སྡེབ་ལས། འགིར་ཆུ་གྱིན། (བྱེ་བྲག་སྟོན།) ཞེས་སོགས་མང་དུ་ཡོད་དོ། གཉིས་པ་ནི། མཛོད་ཕུགས་དེ་ཉིད་ལས། རྐྱེལ་ལེག་ཏི་མུང་ཏི་དྷ་ལིབ། ཡ་ཡོང་ཏི་ཏར་ཐ་ཙན་གྱིན། (སྣང་སྲིད་མང་ཞིང་རྒྱ་ཆེ་ལ། ཡོངས་སུ་ཐ་དད་ཕྱིར་ཡང་ཁམས།) ཞེས་ཐ་ཙན་གྱིན་ནི། ཁམས་ལ་འཇུག་པ་དང་ཁམས་ཀྱི་གོ་དོན་རྒྱ་ཆེ་བ་ཡིན། གསུམ་པ་ནི། དེ་ཉིད་ལས། ཁོད་རྩལ་གྱིན་ནི་ཅུ་སུམ་པ། (མི་འཇིག་སྟོབས་ནི་བཅུ་གསུམ་གྱི།) ཞེས་པས་ཁོད་རྩལ་ནི་སྟོབས་དང་གྱིན་ནི་མི་འཇིག་ཅེས་པའི་དོན་དུ་གོའོ། བཞི་པ་ནི། ཝེར་ཞི་སད་ལ་ནམ་ལུ་གྱིན། (རྒྱལ་ཆེན་རིགས་བཞིའི་ལྷ་རྣམས་གནས།) ཞེས་དང་། རི་རྦང་དོག་ཅི་གྱད་ཁྲུན་གྱིན། (རི་རྒྱལ་ངོས་ལ་བརྒྱད་ཁྲི་ཡོད།) ཅེས་སོ། ལྔ་པ་ནི། ཞང་བོད་སྒྲ་སྡེབ་ལས། དེ་ཕྱིར་སད་ཀྱི་མུ་ཙོ་གྱིན། (ཕྱི་རོལ་ལྷ་ཡི་རྩེད་ས་ཡིན།) ཞེས་དང་། ལི་སེང་གྱིན། (ངང་ཉིད་ཡིན།) ཞེས་བཤད་དོ། མདོར་ན་ཞང་ཚིག་དེ་ནི་ཕུན་སུམ་ཚོགས་པའི་མིང་ཚིག་ཅིག་ཡིན་པ་དང་། སྐབས་འགར་འཕྲད་དང་བྱ་ཚིག་ཅི་རིགས་བེད་སྤྱོད་བྱ་ཚུལ་ཡང་གསལ། དེས་ན་སངས་གྱིན་ཞེས་པའི་གོ་དོན་ནི། སྒྲིབ་གཉིས་བག་ཆགས་དང་བཅས་པ་སངས་ནས་རྟོགས་པའི་ཡོན་ཏན་རྒྱ་ཆེ་བ་དང་། འཇིགས་པ་མེད་པ་དང་། དེའི་དོན་གཞན་ལ་སྟོན་པར་བྱེད་པ་བཅས་ཚིག་དོན་ཤིན་ཏུ་གྱ་ནོམ་པ་ཞིག་ཡིན། དེའི་མིང་གི་རྣམ་གྲངས་ཡང་ཡོད་དེ། སྤུངས་སོ་༼སྤུངས་ཀྱིན་བྲིས་པའང་སྣང་།༽ཞེས་པ་སྟོན་པ་དང་། ཧ་ར་ཏིག་ཀ་ཞེས་པ་ཐམས་ཅད་མཁྱེན་པ་ལ་འཇུག་པའོ། དང་པོ་ནི། གསེར་གྱི་ལུང་ནོན་ཆེ་བ་ལས། དེ་ལ་སྟོན་པ་ཞེས་བྱ་བ་ནི། རྣམ་པ་ཐམས་ཅད་མཁྱེན་པའི་ཡེ་ཤེས་དང་ལྡན་པས། འགྲོ་དྲུག་གི་སེམས་ཅན་ལ་ཡང་དག་པའི་དོན་མ་འགག་པར་སྟོན་པས་སྟོན་པའོ། ཞེས་གསུངས་སོ། གཉིས་པ་ནི། མཛོད་ཕུགས་ལས། ཏ་ཀྱོ་ཧ་ར་ཏིག་ཀ་ནི། རྣམ་པ་ཐམས་ཅད་མཁྱེན་པ་ཡི། ཞེས་གསུངས་སོ། སྔར་གཉའ་ཁྲི་ཡབ་སྲས་ནས་བཟུང་གནམ་གྱི་ཁྲི་བདུན་རིང་ཞང་ཞུང་ནས་མཁས་པ་རྩ་བརྒྱད་བོད་དུ་སྤྱན་དྲངས་ནས་སངས་རྒྱས་གཤེན་རབ་མི་བོའི་བཀའ་གཞུང་དང་དེའི་སྲས་ཀྱི་བཀའ་བརྟེན་དུ་མ་ཞང་སྐད་ལས་བོད་སྐད་དུ་བསྒྱུར་བ་དང་། ལྷག་པར་སྲིད་པའི་མཛོད་ཕུགས་འདི་ཉིད་ནི། ཐོག་མར་སངས་རྒྱས་གཤེན་རབ་མི་བོས་འོད་ཀྱི་ལྷ་རི་སྤོ་མཐོན། ཏི་སེ་གངས་ཀྱི་ལྷོ་ཤར། ཞིམ་ཕོད་ངད་ལྡན་གྱི་རི་བོ་ལ་གསུངས་ཞིང་། འདི་ལ་ལེའུ་བཅུ་བདུན་དང་ཚིག་རྐང་ལྔ་སྟོང་བརྒྱད་བརྒྱ་ལྷག་དང་ཤོ་ལོ་ཀ་གཅིག་སྟོང་བཞི་བརྒྱ་ལྔ་བཅུ་ལྷག་ཡོད། དེ་རྗེས་ཞང་ཞུང་གི་མཁས་པ་སྟོང་རྒྱུང་མཐུ་ཆེན་དང་བོད་ཀྱི་མཁས་པ་ཤ་རི་ཨུ་ཆེན་གཉིས་ཀྱིས་ཞང་བོད་ཀྱི་ས་མཚམས། བྱེ་མ་ལ་གཡུང་དྲུང་ཆུ་མིག་བརྒྱད་ཅུ་རྩ་གཉིས་ཀྱི་མགོ་བོར་ཞང་སྐད་ལས་བོད་སྐད་དུ་བསྒྱུར་བ་དང་། གནའ་དཔེ་འདི་ཉིད་ཀྱི་ཁྱད་བོན་གཙོ་བོ་ནི། མགོ་མཇུག་བར་གསུམ་དུ་ཞང་སྐད་ཀྱིས་ཁྱབ་ཅིང་། ཚིག་སྦྱོར་དང་བརྗོད་བྱ་གང་ཐད་ནས་བལྟས་ཀྱང་གནའ་ཉམས་ཀྱི་དྲི་མ་ཐུལ་ལེ་བ་ཞིག་ཡོད། སྐབས་དེར་ཞང་ཞུང་གི་མཁས་པ་རྣམས་ཀྱིས་སངས་གྱིན་ཞེས་པ་དེ་སངས་རྒྱས་ཞེས་པར་བསྒྱུར་ཚུལ་ནི། སངས་ཞེས་པ་ནི། གོ་དོན་གཅིག་པའི་ཞང་བོད་ཐུན་མོང་གི་ཚིག་ཅིག་ཡིན་པས་རང་སོར་བཞག་ནས་གྱིན་ཞེས་པའི་གོ་དོན་སྟོན་པ་དང་རྒྱ་ཆེ་བ་འཇིགས་པ་མེད་པ་ལ་འཇུག་པ་ཡིན་པས། དེ་ལྟ་བུའི་བོད་ཚིག་ཅིག་རྙེད་དུ་མེད་ནའང་། རྒྱས་ཞེས་པ་ལ་བསྒྱུར་ན་འོས་ཤིང་འཚམས་པ་དང་། གོ་དོན་ཡང་རྟོགས་པའི་ཡོན་ཏན་རྒྱས་པ་ལ་དགོངས་པས་སོ། དེ་ལྟར་ཡིན་ཏེ། རྗེ་མཉམ་མེད་ཆེན་པོའི་ས་ལམ་ལས། སྤངས་པ་ཕུན་སུམ་ཚོགས་པས་སངས། རྟོགས་པ་ཕུན་སུམ་ཚོགས་པས་རྒྱས། ཞེས་བྱའོ། ཞེས་གསུངས་སོ། ད་དུང་ཞང་སྐད་ལ་སངས་རྒྱས་ཀྱི་སྐད་དོད་གཞན་ཞིག་ནི། མུ་སངས་ཞེས་ཞང་བོད་སྒྲ་སྡེབ་ལས་གསུང་ངོ་། མུ་སྒྲ་ནི་འཇུག་ཚུལ་མང་དུ་ཡོད་དེ། ནམ་མཁའ་དང་། མཛོད་ལ་འཇུག་པ་ནི། མཛོད་ཕུགས་ལས། མུ་རི་ཕྱོད་སངས་གྱེར་མུ་གུང་། (མཁའ་ལ་གསལ་རྫོགས་བོན་གྱི་མཛོད།) ཞེས་དང་། དྲོད་མིན་དྲུང་མུ་གྱེར་མུ་ཡེ། (སྐྱེ་མེད་གཡུང་དྲུང་བོན་གྱི་དབྱིངས།) ཞེས་པས་ནམ་མཁའ་ལ་མུ་ལ་དང་། མཛོད་ལ་མུ་གུང་། དབྱིངས་ལ་མུ་ཡེ་ཞེས་བཤད་དོ། བླ་མེད་ལའང་འཇུག་པ་ནི། དཔལ་ཆེན་པོའི་མངོན་རྟོགས་རྒྱན་ལས། ཏྲི་ཤན་མུ་ཡེ་མུ་ཏོག་ནི། ཞེས་གསུངས་པས། ཏྲི་ཤན་ནི་ཤེས་རབ་དང་། མུ་ཡེ་མུ་ཏོག་ནི་བླ་ན་མེད་པར་ཕྱིན་པ་ཞེས་སོ། མཛོད་ཕུགས་ལས། མུ་ཡེ་དེ་རུན་ཏིག་ཏི་ནི། (བླ་མེད་འབྲས་བུའི་མཚན་ཉིད་ནི།) ཞེས་སོ། དེ་ནས་མུ་སངས་ཞེས་པའི་དོན་ནི་བླ་ན་མེད་པ་དང་རྣམ་པར་དག་པ་ལ་གོ་དགོས། དེ་ནི་སངས་གྱིན་གྱི་མིང་གི་རྣམ་གྲངས་སུ་ཤིན་ཏུ་འཐད་དོ། ཡང་སྐབས་འགར་མུ་སངས་གྱིན་ཞེས་བཤད་པའང་ཡོད་དེ། བྱམས་མའི་གཟུངས་སྒྲུབ་ལས། གྱེར་ཝང་མུ་སངས་གྱིན་སྭཧཱ། (བོན་གྱི་སྐུ་རུ་སངས་རྒྱས་པར་གྱུར་ཅིག) ཅེས་དང་། མཛོད་ཕུགས་ལས། ཏ་ཀ་ཁྲི་ཙེ་མུ་སངས་གྱིན། (ཐམས་ཅད་འབྲས་བུ་སངས་རྒྱས་སོ།) ཞེས་གསུང་པའི་གོ་དོན་ཤིན་ཏུ་གོ་སླ་སྟེ། བླ་ན་མེད་པའི་སངས་རྒྱས་ཞེས་པའོ། ཁ་ཅིག་ན་རེ། སངས་དང་གྱིན་ཞེས་པ་གཉིས་ཀ་བོད་ཀྱི་ཚིག་ཡིན་པས་དེ་དག་ཞང་སྐད་དུ་མི་འགྱུར་ཞེ་ན། སྐྱོན་མེད་དེ་བོད་པས་དེ་དག་བེད་སྤྱོད་བྱས་ནའང་ཞང་སྐད་མིན་པར་ཐལ་བ་མེད་དེ། ཞང་བོད་ཐུན་མོང་གི་མིང་ཚིག་མང་དུ་ཡོད་པས་སོ། སངས་ཞེས་པ་ནི་ཞང་བོད་ཐུན་མོང་གི་སྐད་ཅིག་ཡིན་ཡང་སྲིད་པ་དང་གོ་དོན་ཕལ་ཆེར་གཅིག་མཚུངས་སུ་གནས་པར་སེམས། གྱིན་ཞེས་པ་བོད་པས་བེད་སྤྱོད་གཏོང་ནའང་བྱ་བ་ལ་འཇུག་བཞིན་པའི་ཚིག་འཕྲད་ཅིག་ལས་གཞན་པའི་གོ་དོན་གང་ཡང་མེད་པས་ཞང་སྐད་དང་གཏན་ནས་མི་འདྲའོ། ཞང་བོད་གཉིས་ཀྱི་རྩ་བའི་སྐད་ཁ་ཁ་ཡིན་ནའང་ཞང་བོད་ཐུན་མོང་གི་མིང་ཚིག་མང་དུ་ཡོད་ན་སྐྱོན་མེད་དེ། དཔེར་ན། རྒྱ་གར་དང་བལ་ཡུལ་གཉིས་ཀྱི་རྩ་བའི་སྐད་མི་གཅིག་ནའང་མིང་ཚིག་མང་པོ་ཐུན་མོང་དུ་བེད་སྤྱོད་བྱེད་པ་ལྟ་བུའོ། འདིར་ཞང་བོད་ཐུན་མོང་གི་མིང་ཚིག་གཅིག་གཉིས་ཙམ་དཔེ་མཚོན་ཞུས་པ་ཡིན་ན། དབྱིག་ཅེས་པ་ནི། ཞང་སྐད་ཡིན་ནའང་བོད་པས་བོད་ཀྱི་བརྡ་རྙིང་ཞིག་ཏུ་ངོས་འཛིན་བྱས་པ་དང་དེའི་གོ་དོན་ཞང་བོད་གཉིས་ཀས་ནོར་བུ་ལ་འཇུག་པ་ནི། དཔེར་ན། ཞང་སྐད་དུ། ཐིག་སྨར་ནི་ཅི་དབྱིག་མར་གྱིན། བོད་སྐད་དུ། ཞིང་བཟང་མི་ཡི་ནོར་བུ་ཡིན། ཞེས་པ་ལྟ་བུའོ། དེ་བཞིན་གཡུ་འབྲང་ཞེས་པ་བདུད་རྩིའི་སྐད་དོད་དང་། དེ་ཡི་ཐོག་མའི་བྱུང་ཁུངས་ཞང་ཞུང་ཡིན་ནའང་བོད་པས་བེད་སྤྱོད་བཞིན་པ་དེ་འདྲ་ཡིན་ནོ། དེ་ཙམ་མ་ཟད་ཞང་ཞུང་སྐད་དང་སཾ་སྐྲྀ་ཏའི་སྐད་ཐུན་མོང་གི་ཚིག་མང་དུ་ཡོད་དེ། ཞང་སྐད་དུ་ཏ་ཐ་ག་ཏ་དང་། སཾ་སྐྲྀ་ཏའི་སྐད་དུ་ཏཐཱགཏཿདང་། དེ་བཞིན་ཏན་ཏྲ་དང་ཏནྟྲ། ཀ་ཡ་དང་ཀཱ་ཡ། པྲཛྙ་དང་པྲཛྙཱ། སིདྷི་དང་སིདྡྷི། ཧས་ཏི་དང་ཧསྟི། ས་མ་ཡ་དང་ཨ་མྲྀ་ཏ་དང་ཨ་ཏི་ལྟ་བུ་ཆེས་མང་ངོ་། དེའི་རྒྱུ་མཚན་ནི། ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས་ལས། ཙི་ཏ་ཞེས་པ་ནི་ཞང་ཞུང་གི་སྐད་དུ་སྙིང་ཞེས་པའི་དོན་ཏེ་ལེགས་སྦྱར་སྐད་དུ་ཙིཏྟ་ཞེས་པ་དང་མཐུན་ལ་ཞང་ཞུང་གི་སྐད་ནི་ཆེས་རྙིང་པའི་སྐད་ཅིག་ཡིན་པར་བརྟེན། ལེགས་སྦྱར་དང་ཐུན་མོང་དུ་གྱུར་པའི་ཚིག་རྒྱལ་པོ་ལ་ར་ཙ་ཟེར་བ་ལྟ་བུ་མང་དུ་སྣང་བ་དེ་དག་ནི་སྐད་རྙིང་མ་ཡིན་པའི་ཁུངས་སྟོན་བྱེད་ཅིག་ཡིན་པ་ལས་ལེགས་སྦྱར་གྱི་སྐད་ཕྱིས་སུ་འདྲེས་པའི་དོན་མིན་པ་ཤེས་དགོས་པ་གལ་ཆེ། ཞེས་གསུངས་པ་ནི། ཕྱོགས་ལྷུང་རིས་སུ་ཆད་པའི་མིག་དཀྱུས་ཐུང་ངུ་རྒྱང་དུ་བསྲིངས་ནས་གཟུར་གནས་མཁས་པའི་སྤྱན་བརྒྱ་བསྒྲད་པའི་གཏམ་དུ་འཁུམས་པས་ཀུན་གྱིས་དང་དུ་ལེན་པར་རིགས་སོ། བྱུང་ཁུངས་ཡང་སཾ་སྐྲྀ་ཏའི་སྐད་ཡོད་ཚད་རྒྱ་གར་ཡིན་པའི་ངེས་པ་མེད་དེ། བོན་པོའི་སྔགས་རྫོགས་ཀྱི་གཞུང་འགའ་ཞིག་སུམ་ཅུ་རྩ་གསུམ་ནས་བྱུང་བ་ཡིན་པས་སུམ་ཅུ་རྩ་གསུམ་ཀྱི་སྐད་སཾ་སྐྲྀ་ཏའི་སྐད་ཡིན་པ་བན་བོན་གཉིས་ཀའི་ལོ་རྒྱུས་ལས་ཆེས་གསལ། དཔེན་ན། མ་རྒྱུད་སངས་རྒྱས་རྒྱུད་གསུམ་ལྟ་བུ་ནི་སྐད་རིགས་མི་འདྲ་བ་བཞིར་བརྒྱུད་པར་བཤད་དེ། མ་རྒྱུད་དབུ་འཆད་ལེའུ་ལས། དེ་ལ་དང་པོ་གཡུང་དྲུང་ལྷ་ཡི་སྐད་དུ་བྱུང་བ་ཡིན་ཏེ། བོན་ཉིད་གཡུང་དྲུང་གི་དབྱིངས་སུ་ཀུན་ཏུ་བཟང་པོ་ལ་ཀུན་ཏུ་བཟང་མོ་ལས་སོགས་མཁའ་འགྲོ་མ་རྣམས་ཀྱི་ཞུས་སོ། དེ་ནས་སང་ཀྲི་ཏ་ཡི་སྐད་དུ་བྱུང་སྟེ། སུམ་ཅུ་རྩ་གསུམ་གྱི་གནས་སུ་ཡུམ་བཟང་ཟ་རིང་བཙུན་ལ་བརྒྱུད་དོ། དེ་ནས་སྟག་གཟིག་བོན་གྱི་སྐད་དུ་བྱུང་བ་ཡིན་ཏེ། གཤེན་ཡུལ་འོལ་མོ་ལུང་རིང་དུ་གསང་བ་འདུས་པ་ལ་བཤད་དོ། ཞེས་སོ། དེ་ཡང་འདིར་གསལ་ཁ་དགོས་པ་ཞིག་ནི་འོལ་མོ་ལུང་རིང་དུ་སྟག་གཟིག་བོན་གྱི་སྐད་ཟེར་བ་དེ་ཡིན་པས་དེའི་ཚུལ་ནི། འོལ་མོ་ལུང་རིང་ཞང་ཞུང་སྒོ་ཕུགས་བར་གསུམ་ལས་ཕུགས་པ་ཡིན་པས་དེའི་སྐད་ཞང་སྐད་ཡིན་དགོས་སོ། དེ་ནས་རྒྱུད་གསུམ་པོ་འདི་དང་དེའི་འགྲེལ་བཅས་ཞང་ཞུང་གི་མཁས་ཤིང་གྲུབ་པ་ཐོབ་པའི་བླ་མ་ནམ་མཁའི་སྐར་ཚོགས་དང་མཉམ་པར་བྱུང་བའི་ནང་ནས་ཞང་ཞུང་སྒོ་པའི་མཁས་པ་ལོ་ཙ་བ་ཆེན་པོ་སད་ནེ་གའུས་བོད་སྐད་དུ་བསྒྱུར་བ་ནི། དེ་ཉིད་ལས། དེ་ནས་སྤུ་རྒྱལ་བོད་ཀྱི་སྐད་དུ་གྲགས་པ་ཡིན་ཏེ། ཞང་ཞུང་གི་པཎ་ཆེན་སད་ནེ་གའུས་བོད་ལ་བསྒྱུར་བའོ། ཞེས་གསུངས་སོ། སད་ནེ་གའུ་ནི་བོད་རྒྱལ་གྲི་གུམ་བཙན་པོའི་སྐབས་སུ་འཚོ་བཞུགས་གནང་བའི་ཞང་ཞུང་གི་མཁས་པ་གྲགས་ཅན་ཞིག་ཡིན།
18/8/2014 ཉིན་བྲིས།
མཛད་པ་པོ། མཁས་དབང་གངས་སེང་།
1,832 total views, 1 views today


text:
དེ་ཡང་ལོ་རྒྱུས་སྨྲ་བ་ལ་ལོ་ཚིགས་ཡང་དག་པ་དང་གསལ་བོ་ཞིག་ངེས་དགོས། དེ་གསལ་བོ་ཞིག་ངེས་དཀའ་ན་མ་མཐའ་ལོ་དྲུག་ཅུ་སྐོར་གང་དུ་གཏོགས་པ་ཙམ་ཡིན་ཡང་ཤེས་པ་གལ་ཆེ། དེའི་ཕྱིར་ལོ་རྒྱུས་ཀྱི་ཡིག་ཆ་རྣམས་སུ་ལོ་ཚིག་མ་དག་པ་ཡོད་པ་ཤེས་ན་དེ་ལ་ཁུངས་དང་ལྡན་པའི་སྒོ་ནས་དག་ཐེར་གཏོང་དགོས། དེ་མིན་ཕྱིས་འབྱུང་ལོ་རྒྱུས་སྨྲ་བ་རྣམས་ལ་ངན་རྐྱེན་ཐེབས་འགྲོ།
ཡང་། ལོ་རྒྱུས་ཀྱི་ཡིག་ཆ་རྣམས་སུ་ལོ་ཚིགས་ཀྱི་ཐད་ལ་ཐེ་ཚོམ་ཟ་བའི་དོགས་པ་ཡོད་ན་ངེས་པར་དུ་གང་གི་ཐད་ལ་དོགས་པ་ཡོད་པ་དེའི་དོགས་པ་སློང་དགོས། དོགས་པ་སློང་ཚུལ་ཡང་། ཡིག་ཆ་རང་གི་སྔ་ཕྱིར་ནང་འགའ་བྱུང་བའམ། ཁུངས་ཚད་ལྡན་གཞན་དང་རྒྱབ་འགལ་དུ་གྱུར་ཡོད་པ་ཅི་རིགས་ཀྱི་སྒོ་ནས་དོགས་པ་སློང་དགོས།
དེས་ན་འདིར་དང་པོའི་དབང་དུ་བྱས་ནས་བོད་རྒྱལ་ཐོག་མ་གཉའ་ཁྲི་སོགས་ཀྱི་བྱོན་ལོ་ལ་དཔྱད་པ་འདི་ལྟར། སྡེ་སྲིད་སངས་རྒྱས་རྒྱ་མཚོའི་རྩིས་གཞུང་བེེ་དཀར་དང་། ཀུན་མཁྱེན་འཇམ་དབྱངས་བཞད་པའི་བསྟན་རྩིས། དབལ་མང་དཀོན་མཆོག་རྒྱལ་མཚན་གྱི་བླ་བྲང་གདན་རབས། བྲག་དགོན་པ་དཀོན་མཆོག་བསྟན་པ་རབ་རྒྱས་ཀྱི་མདོ་སྨད་ཆོས་འབྱུང་རྣམས་སུ་ཕུག་ལུགས་སྟོན་པའི་འདས་ལོ་༦༤༥ཤིང་ཕོ་བྱི་བའི་(སྤྱི་ལོ་སྔོན་༢༣༧)ལོར་གཉའ་ཁྲི་བཙན་པོ་བྱོན་པར་བཤད། ལོ་དེ་ནི་ལོ་རྒྱུས་འགར་རྒྱ་གར་རྒྱལ་བོ་མྱ་ངན་མེད་འདས་པའི་ལོ་ཡིན་ཟེར། འོན་ཀྱང་མདོ་སྨད་ཆོས་འབྱུང་ན། གཉའ་ཁྲི་བྱོན་ནས་ལོ་བརྒྱད་བརྒྱ་ང་གཅིག་པ་མེ་གླང་ལ་སྲོང་བཙན་འཁྲུངས་ཟེར་བ་མ་དག་སྟེ། ལོ་བརྒྱད་བརྒྱ་ང་བཞི་བ་ཡིན་དགོས། ནོར་དོན་ནི། ཤིང་བྱི་དེའི་རྗེས་ཀྱི་ལོ་བཞི་པ་ནི་རབ་བྱུང་ཞིག་གི་མགོ་མེ་ཡོས་ཡིན་པས་དེ་ནས་མར་ལ་བརྩིས་པའི་དབང་གིས་ནོར་རམ་སྙམ།
སུམ་པ་ཡེ་ཤེས་དཔལ་འབྱོར་གྱི་ཆོས་འབྱུང་དང་། རྩིས་གཞུང་མ་བུ་གཉིས་ཀྱི་ནང་གི་བུའི་རྩིས་ཡིག་གཉིས་ཀར། ཕུག་ལུགས་སྟོན་པའི་འདས་ལོ༤༦༥ཤིང་བྱི་ལོར་(སྤྱི་ལོ་༤༡༧)གཉའ་ཁྲི་བྱོན་ཟེར། འདི་ལྟར་ན་སྔ་མ་ལས་ལོ་བརྒྱ་དང་བརྒྱད་ཅུས་སྔ་སོང་། ས་ཆེན་གྲགས་པ་རྒྱལ་མཚན་གྱི་བོད་རྒྱལ་རབས་ལྟར་ན། ཕུག་ལོ་སྟོན་པའི་འདས་ལོ༦༨༢ལྕགས་གླང་ལོར་(སྤྱི་ལོ་སྔོན་༢༠༠)གཉའ་ཁྲི་བྱོན་པར་གསུངས། རྒྱལ་བའི་མཛད་རྣམ་དང་དཔལ་སྤྲུལ་གྱི་བསྟན་རྩིས་སོགས་སུ་ཕུག་ལུགས་སྟོན་པའི་འདས་ལོ༧༥༥ཤིང་སྟག་ལོར་(སྤྱི་ལོ་སྔོན་༡༢༧)གཉའ་ཁྲི་བོད་རྗེར་བྱོན་པར་གསུངས། འདི་འདྲའི་བཤད་ཚུལ་མི་འདྲ་བ་བཞི་ཡོད། བོད་ཀྱི་ལོ་རྒྱུས་སྔ་མ་རྣམས་སུ་གཉའ་ཁྲི་སོགས་གནམ་གྱི་ཁྲི་བདུན་གཤེགས་དུས་རྨུ་ཐག་ལ་བརྟེན་ནས་གནམ་དུ་གཤེགས་པས་གདུང་མ་བྱུང་ཞེས་བོན་པོའི་བཤད་སྲོལ་ཡིན། དབལ་མང་པཎྚི་ཏའི་རྒྱ་བོད་ཧོར་གསུམ་གྱི་ལོ་རྒྱུས་སུ། སངས་རྒྱས་བྱང་སེམས་ཀྱི་གདུང་དང་། རང་བྱོན་ལྔ་ལྡན་སོགས་ཀྱང་མཇལ་རྒྱུ་ཡོད་ན་གནམ་གྱི་ཁྲི་བདུན་གྱི་གདུང་མཇལ་རྒྱུ་མེད་ཅེས་པ་ལ་དཔྱད་རྒྱུ་ཡོད། ཅེས་གསུངས་ཡོད། གཉའ་ཁྲི་བཙན་པོའི་སྒྲ་བཤད་ནི། མི་བཅུ་གཉིས་ཀྱིས་གཉའ་བ་ལ་ཁུར་ནས་གདན་དྲངས་པས་དེ་ལྟར་དུ་བཏགས།
ཐོ་ཐོ་རི་སྙན་བཙན།
རྒྱལ་རབས་ཉེར་བདུན་པ་ཐོ་ཐོ་རི་སྙན་བཙན་གྱི་བྱོན་ལོ་ལ་མི་མཐུན་པ་མང་། སྡེ་སྲིད་ཀྱི་བེེ་དཀར་ལྟར་ན་ཕུག་ལུགས་སྟོན་པའི་འདས་ལོ༡༡༣༥ཤིང་ཁྱི་ལོ་(སྤྱི་ལོ་༢༥༤)དང་། གཡའ་སེལ་ལྟར་ན་ཕུག་ལུགས་སྟོན་པའི་འདས་ལོ་༡༢༡༤ཆུ་སྦྲུལ་ལོ་(༣༣༣)ལ་འཁྲུངས་པར་བཤད་པས་སྡེ་སྲིད་རང་ལ་འདོད་ཚུལ་གཉིས་བྱུང་། བར་ཁྱད་ལོ་བརྒྱད་ཅུ་ཐམ་པ་རྒྱུགས། གཡའ་སེལ་ལྟར་ན་ཐོ་ཐོ་རི་དགུང་ལོ་བཞིའི་དུས་རྒྱ་ནག་གི་ཧྭ་ཤང་མཚན་སྙན་དང་ལྡན་པ་ཧྥ་ཤན་ཏེ་ཆོས་ཀྱི་གསལ་བ་འཁྲུངས་ཤིང་། ཐོ་ཐོ་རི་དགུང་ལོ་ལྔའི་ཐོག་(སྤྱི་ལོ་༣༣༦)ཏུན་ཧོང་གི་བྲག་ཕུག་ལྷ་རྟེན་བཞེངས་པའི་མགོ་ཚུགས་ཞེས་རྒྱའི་ཡི་གེར་བཤད།
སུམ་པའི་རྩིས་གཞུང་མ་དང་། བྲག་དགོན་པའི་རྩིས་གཞུང་རིགས་ལྡན་མཆོད་པའི་འོད་སྣང་སོགས་སུ་བེེ་དཀར་གྱི་ལོ་ཚིགས་དང་མཐུན།
སུམ་པའི་རྩིས་གཞུང་བུ་དང་། ཆོས་འབྱུང་དུ་དེ་ལས་ལོ་བཅུས་སྔ་བ་ཤིང་བྱི་(སྤྱི་ལོ་༢༤༤)ལ་འཁྲུངས་ཟེར། སུམ་པ་རང་ལ་ཡང་འདོད་ཚུལ་གཉིས་བྱུང་། དེའི་ཕྱིར་བསྟན་པའི་དབུ་བརྙེས་པའི་ལོ་ཚིག་ཀྱང་མི་འདྲ།
ཡང་ལ་ལས། ཐོ་ཐོ་རི་དགུང་ལོ་དྲུག་ཅུ་དང་། ལ་ལས་དགུང་ལོ་བརྒྱད་ཅུའི་ཐོག་དབུ་བརྙེས་ཟེར། སུམ་པའི་ཆོས་འབྱུང་ལྟར་ན་སྤྱི་ལོ་༣༠༣གྱི་ལོ་དང་། བྲག་དགོན་པའི་རྩིས་གཞུང་ལྟར་ན་སྤྱི་ལོ་༣༣༣སྟེང་དབུ་བརྙེས། གསེར་ཏོག་བློ་བཟང་ཚུལ་ཁྲིམས་རྒྱ་མཚོའི་སུམ་རྟགས་འགྲེལ་བར་དགེ་ལུགས་སྟོན་པའི་འདས་ལོ་༡༡༦༧ཆུ་སྦྲུལ་(སྤྱི་ལོ་༣༣༣)ལོ་ལ་བསྟན་པའི་དབུ་བརྙེས་ཟེར་ཏེ་དགུང་ལོ་བརྒྱད་ཅུའི་ཐོག་ལ་འབབ།
གཡའ་སེལ་ལྟར་ན་ཐོ་ཐོ་རི་དགུང་ལོ་བརྒྱད་ཅུ་བ་ཆུ་བྱི་(སྤྱི་ལོ་༤༡༢)ལ་དབུ་བརྙེས།
ས་སྐྱའི་ངོར་བ་དཀོན་མཆོག་ལྷུན་གྲུབ་ཀྱི་ཆོས་འབྱུང་ལྟར་ན་འདི་ལས་ལོ་ལྔས་སྔ་བ་མེ་ལུག་(སྤྱི་ལོ་༤༠༧)ལ་ཐོ་ཐོ་རི་དགུང་ལོ་དྲུག་ཅུའི་ཐོག་དབུ་བརྙེས་ཟེར།
སུམ་པའི་བུ་རྩིས་ལྟར་ན་ཤིང་བྱི་(སྤྱི་ལོ་༣༦༤)ལ་ཐོ་ཐོ་རི་འདས། འདི་ནས་བརྩིས་པའི་ལོ་༢༥༣པ་མེ་གླང་སྲོང་བཙན་འཁྲུངས་ཟེར་ཏེ་འདིའི་ཤིང་བྱི་ནས་བརྩིས་པའི་ལོ་༢༥༣པ་ནི་མེ་བྱི་ཡིན་གྱི་མེ་གླང་ལ་མི་འབབ་པས་ལོ་གཅིག་གི་ནོར་བ་བྱུང་ཡོད་དོ། ལོ་ཚིགས་ཚད་ལྡན་རྩི་བའི་སྐབས་སུ་ལོ་མང་བོ་ལྟ་ཅི། ལོ་གཅིག་གིས་འཆུགས་ན་ཡང་གནོད་སྐྱོན་ཆེན་པོ་ཡོད་དོ། །
ཐོ་ཐོ་རིའི་རིང་གི་གཉན་པོ་གསང་བ་དེ་གནམ་ལས་བབས་ཞེས་པ་དེ་དུས་བོན་པོ་དར་ཆེ་ཞིང་། བོན་པོ་གནམ་ལ་དགའ་བས་དེ་ལྟར་བཤད། ཡིན་རྒྱུ་ནི་རྒྱ་གར་གྱི་པཎྚི་ཏ་ཆོས་སེམས་བློས་ཁྱེར་ཡོང་ནས་ཐོ་ཐོ་རི་ལ་ཕུལ་བ་ཡིན་ཞེས་བཤད་ན་བློ་ངོར་བདེ། དེའི་ཕྱིར་དབལ་མང་པཎྚི་ཏའི་གསུང་ན་དེབ་སྔོན་དུ་དེ་གནམ་ལས་མ་བབས་ཟེར་བ་ལ། རྒྱལ་དབང་ལྔ་བས། དེ་ནི་བློ་ཆུང་གི་གཏམ་སྟེ། ཞེས་གསུངས་པར། དབལ་མང་གིས་དེ་ཡང་ངེས་ཏེ། གླེགས་བམ་ལོ་ཙཱ་བས་བྱིན་མི་ཆོག་པ་དང་། དེ་ནམ་མཁའ་ལས་འབབ་དགོས་པའི་ངེས་པ་ཡང་མེད་གསུངས་ཡོད།
མ་ཎི་བཀའ་འབུམ་ལས་གནམ་ལས་བབས་པའི་དཔང་སྐོང་ཕྱག་རྒྱ་བ་སོགས་བོད་ཀྱི་ཡི་གེ་ཡིན་ཞེས་པ་དང་། གསེར་ཏོག་སུམ་འགྲེལ་དུ་ལཉྫའི་གཟུགས་ཟེར་བ་ལས་སྔ་མ་ནི་བོད་རྟོག་བཟོ་ལ་དགའ་བ་ཚོས་ལྷད་བརྒྱབ་པ་སྟེ་དེ་དུས་བོད་སྤྱི་ལ་དར་བའི་བོད་ཡིག་ནི་མེད་པར་འདོད་དགོས། དེའི་ཕྱིར་སྲོང་བཙན་གྱི་དུས་ཐོན་མིས་བོད་ཡིག་གསར་བཟོས་བྱས་པའི་རྗེས་སུ་གཉན་པོ་གསང་བའི་ཁྲོད་ཀྱི་མདོ་དང་གཟུངས་རྣམས་རྒྱལ་བོའི་བཀས་ཐོན་མིས་གསར་དུ་བསྒྱུར་བ་ལགས་ཏེ་དཔང་སྐོང་ཕྱག་རྒྱ་བའི་མཇུག་གི་འགྱུར་བྱང་ལ་བལྟས་ན་གསལ། ཐོ་ཐོ་རིའི་དུས་སུ་བོན་པོ་རང་གིས་ཆོས་ཕྱོགས་ལ་སྤྱོད་པའི་ཡི་གེ་རེ་ཡོད་ཐང་ཡང་གཙུག་ལག་གཉིས་ཆར་ལ་སྤྱོད་མི་ཐུབ་པའི་དབང་གིས་སྲོང་བཙན་ལ་ཐུག་གི་བར་བོད་ལ་ཡི་གེ་མེད་པའི་དན་རྟགས་སུ། རྒྱ་ནག་གི་ཡིག་ཚང་རྣམས་ལས་བོད་ཀྱིས་གྲངས་དང་མཚན་མ་བྱེད་པའི་དོད་དུ་ཐ་གུ་ལ་མདུད་པ་དང་ཤིང་བྱང་ལ་རྟགས་བྱེད་སྲོལ་ཡོད་ཅེས་བཤད་ཡོད་པ་ལྟར་ཏེ། མཚོ་སྔོན་གྱི་ཟ་ལར་རིགས་ཀྱིས་ཨ་རབ་ཀྱི་ཡི་གེ་དེ་ཁོང་ཚོའི་ཆོས་ཕྱོགས་ཙམ་ལ་བཀོལ་སྤྱོད་བྱེད་པ་ལས་སྲིད་ཀྱི་ཕྱོགས་ལ་ཟིན་བྲིས་ཙམ་ཡང་འདེབས་མི་ཐུབ་པ་དེས་དཔེར་མཚོན་པར་བྱའོ། ། ཐོ་ཐོ་རིའི་སྒྲ་བཤད་ནི། སྙན་ཤལ་ལ་མཐོ་དོ་ཡོད་པས་མཐོ་དོ་རི་སྙན་ཤལ་ཞེས་པ་དང་། ཁ་ན་མ་ཐོ་བ་མེད་པར་རི་རྒྱལ་ལྟར་བརྗིད་ཆགས་པར་གནས་པ་ཞེས་བཤད་ཚུལ་གཉིས་ལས་སྡེ་སྲིད་ཀྱིས་ཕྱི་མ་ལྟར་འདོད་ནའང་། འདོད་རྒྱལ་གྱི་མིང་ཡིན་པར་ཁས་བླངས་ན་བདེ།
སྲོང་བཙན་སྒམ་པོ།
སྲོང་བཙན་འཁྲུངས་ལོ་ལ་མི་མཐུན་པ་ཆེ་ཁག་གཉིས་ཏེ། ཕུག་ལུགས་སྟོན་པའི་འདས་ལོ་༡༤༩མེ་གླང་(སྤྱི་ལོ་༦༡༧)ལ་འཁྲུངས་པར་འདོད་མཁན་གྱི་མཁས་པ་མང་སྟེ། ས་ཆེན་གྲགས་པ་རྒྱལ་མཚན་པ། བུ་སྟོན་རིན་ཆེན་གྲུབ། པཎ་ཆེན་བསོད་གྲགས། དཔའ་པོ་གཙུག་ལག་ཕྲེང་བ། ཚལ་བ་ཀུན་དགའ་རྡོ་རྗེ། ངོར་བ་དཀོན་མཆོག་ལྷུན་གྲུབ། ས་སྐྱ་བསོད་ནམས་རྒྱལ་མཚན། ཛ་ཡ་བློ་བཟང་འཕྲིན་ལས། ཀུན་མཁྱེན་འཇམ་དབྱངས་བཞད་པའི་རྡོ་རྗེ། དབལ་མང་། བྲག་དགོན་པ། སུམ་པ། རྒྱའི་ཡིག་ཚང་རྣམས་སོ།
དེ་ལས་ལོ་སྐོར་གཅིག་གིས་འཕྱི་བ་ས་གླང་ལ་འཁྲུངས་པར་འདོད་མཁན་ནི། འགོས་ལོ་གཞོན་ནུ་དཔལ་བ། རྒྱལ་དབང་ལྔ་བ། སྡེ་སྲིད། འཇིགས་མེད་གླིང་བ། ཅོ་ནེ་གྲགས་པ་བཤད་སྒྲུབ། ཁམས་ཀྱི་འཇུ་མི་ཕམ་སོགས་སོ། སྲོང་བཙན་འདས་པའི་ལོ་ལ་ད་ལྟ་བཤད་ཚུལ་གཉིས་ཏེ། དགུང་ལོ་སོ་བཞི་ལ་འདས་ཞེས་པ་དང་། དགུང་ལོ་གྱ་གཉིས་ལ་འདས་པར་འདོད་པ་གཉིས་ལས་ཕྱི་མ་འདོད་མཁན་ནི། ས་ཆེན་གྲགས་པ་རྒྱལ་མཚན། བུ་སྟོན། བསོད་གྲགས། གཙུག་ལག་ཕྲེང་བ། ཚལ་བ་ཀུན་རྡོར། སུམ་པ། བྲག་དགོན་རྣམས་དང་། སྔ་མ་འདོད་མཁན་ནི་ཏུན་ཧོང་གི་ཡི་གེ་ལ་བརྟེན་ནས་རྒྱའི་ཡི་གེ་འགའ་རེ་དང་། དགེ་འདུན་ཆོས་འཕེལ་དག་ཡིན་ནོ། ། ཡང་ད་ལྟའི་ལོ་རྒྱུས་སྨྲ་བ་ཁ་ཅིག་གིས་སྲོང་བཙན་དགུང་ལོ་སོ་བཞི་ལ་འདས་ཞེས་པ་བློ་ངོར་མ་བདེ་བའི་དབང་གིས་སྤྱི་ལོ༦༥༠བ་ལྕགས་ཁྱི་ལ་འདས་པ་གཞིར་བཞག་གི་སྟེང་ནམ་འཁྲུངས་ཀྱི་ལོ་གསལ་ཁ་མི་བྱེད་པའི་ལུགས་གཅིག་དང་རང་དགར་ལོ་ལྔ་བཅུ་ང་བརྒྱད་ལ་འདས་ཤིང་། དགུང་སྙིང་ཆུ་གླང་ལ་བྱེད་པའི་ལུགས་དག་ནི་ཡིད་བརྟན་དཀའ་འོ། །
དོགས་སློང་།
མཚམས་འདི་ནས་བཟུང་ཏུན་ཧོང་གི་བྲག་ཕུག་ལས་ཐོན་པའི་ཡི་གེ་དེའི་ལོ་ཚིགས་རྣམས་ལ་དོགས་པ་ཕྲན་བུ་ཙམ་དུ་མ་ཟད། དོགས་པ་མི་ཆོད་པ་མང་པོ་ཞིག་དང་གཏན་ནས་ཁས་ལེན་དུ་མི་བཏུབ་པ་མང་ཙམ་ཞིག་འདུག་པས་རིམ་བཞིན་དོགས་པ་དེ་དག་སློང་བ་འདི་ལྟར། མགོ་རྔ་མི་ཚང་བའི་ཡི་གེ་དེར། སྲོང་བཙན་ནམ་འཁྲུངས་དང་། རྒྱ་བཟའ་བོད་དུ་ནམ་ཕེབས་མི་གསལ། འོན་ཀྱང་རྒྱ་བཟའ་མགར་གྱིས་གདན་དྲངས་ནས་ལོ་བཅུ་འགོར་བ་དང་། རྒྱལ་བོ་དང་ལྷན་མཇལ་ལོ་གསུམ་གྱི་རྗེས་སྲོང་བཙན་འདས་ཟེར། སྲོང་བཙན་མེ་གླང་ལ་འཁྲུངས་པ་ལྟར་ན་དགུང་ལོ་སོ་བཞི་ལ་འདས། དེབ་དཀར་འདིའི་རྗེས་སུ་འབྲངས་ཅི་ཐུབ་བྱེད་དོ། ། འོ་ན་ལོ་བདུན་དེའི་རིང་རྒྱ་བཟའ་དབུས་ལམ་ནས་འགོར་ཟེར་རམ། ཀན་སུའུའི་བྱམས་པ་འབུམ་གླིང་གི་བྱམས་སྐུ་དང་། ཁམས་ཕྱོགས་ཀྱི་རྣམ་སྣང་རྡོ་སྐུ་སོགས་ཀོང་ཅོས་བཞེངས་པའི་ལོ་རྒྱུས་དེ་དག་ཚད་ལྡན་ཡིན་ཟེར་རམ། བྱམས་པ་དེ་རྒྱའི་ཡིག་ཚང་དུ་དེ་འདྲའི་ཟུར་ཙམ་ཡང་མི་སྣང་བ་དང་། ཁམས་ཀྱི་རྡོ་སྐུ་དེ་སི་ཏུའི་རང་རྣམ་ལས་རྒྱ་བཟའ་ཕྱི་མའི་རིང་ལ་བཞེངས་པའི་རྟགས་སུ། རྡོ་སྐུའི་ཞལ་བྱང་དུ་མེས་ཨག་ཚོམ་གྱི་སྐུ་རིམ་དུ་བཞེངས་ཚུལ་གསལ་བ་དངོས་སུ་མཐོང་ཚུལ་བཤད་འདུག་པས་རྒྱ་བཟའ་དབུས་ལམ་ནས་ལོ་བདུན་འགོར་ཟེར་བ་དེ་ལ་རྣ་འབྱོག་སྐྱོར་རྒྱུ་མི་འདུག་གོ་སྙམ་མོ།། ཏུན་ཧོང་གི་ཡི་གེ་དེ་ལ་དོགས་པ་ཆེན་པོ་ཞིག་ཡོད་པ་འདི་ལྟར། དེབ་དང་པོར་ཤིང་འབྲུག་གི་ལོ་(སྤྱི་ལོ་༧༠༤)ལ་བོད་རྒྱལ་ཁྲི་འདུས་སྲོང་དང་། ཡུམ་ཁྲི་མ་ལོད་ཀྱི་སྲས་རྒྱལ་གཙུག་རུ་བལྟམས་ཤིང་ལོ་དེར་ཡབ་འདས། དགུང་ལོ་དགུའི་སྟེང་མཚན་ལ་ཁྲི་ལྡེ་གཙུག་བཙན་དུ་གསོལ། (ཡོངས་གྲགས་ཀྱི་མེས་ཨག་ཚོམ་ཡིན)འཁྲུངས་པའི་རྗེས་ཀྱི་ལོ་བདུན་པ་ལྕགས་ཁྱི་(སྤྱི་ལོ་༧༡༠)ལོ་ལ་རྒྱ་བཟའ་ཀིམ་ཤང་ཀོང་ཅོ་བཙུན་མོར་བསུས་ཟེར། ལོ་འདིར་རྒྱལ་གཙུག་རུ་དགུང་ལོ་བདུན་ཡིན་པས་རྒྱ་བཟའ་འདིའི་བཙུན་མོར་བསུས་པ་ཡིན་ན་གཏམ་འདི་ཐོས་པ་ཙམ་གྱིས་རང་རེ་སྐྱི་མི་གཡའ་འམ། ཧ་མི་ལས་སམ། རེ་ཞིག་ལ་ཁ་གདངས་ནས་འདུག་མི་དགོས་སམ།
རྒྱུ་མཚན་ནི། རླུང་ལྟར་གྲགས་པའི་ལོ་རྒྱུས་ལྟར་ན་ཁྲི་ལྡེ་གཙུག་གྱི་སྲས་ནི་ལྗང་ཚ་ལྷ་དབོན་ཡིན། སྲས་དགུང་ལོ་བཅུ་དྲུག་དུས་དུ་བོད་ན་འོས་པའི་བཙུན་མོ་མེད་པར་རྒྱ་བཟའ་བསུ་གྲབས་བྱས། དེའི་ཚེ་མཚན་མོ་ཟླ་འོད་ལ་རྟ་རྒྱུགས་འགྲན་པས་སྟབས་མ་ལེགས་པར་སྲས་གྲོངས། དེ་དུས་རྒྱ་བཟའ་དབུས་ལམ་ན་ཡོད་པ་སླར་མ་ལོག་པར་ཡབ་ཁྲི་ལྡེ་གཙུག་བཙན་མེས་ཨག་ཚོམ་དང་གཉེན་དུ་བསྡེབས་ནས་ཕྱིས་སུ་རྒྱ་བཟའ་དེ་ལ་ཁྲི་སྲོང་ལྡེ་བཙན་འཁྲུངས་པ་ལ་བརྟེན་རྒྱ་བོད་ཀྱི་དབོན་ཞང་ཞེས་པའི་ཐ་སྙད་རླབས་པོ་ཆེ་འདི་དང་རྒྱབ་འགལ་ཆེན་པོ་བྱུང་སྣང་ངོ་། །
ཡང་ཏུན་ཧོང་གི་ཡི་གེ་དེ་ལ་སྔ་མ་ལས་ཀྱང་དོགས་པ་ཆེན་པོ་མི་ཆོད་པ་དང་མི་ཤིགས་པ་ཞིག་ཡོད་པ་འདི་ལྟར། ས་ཡོས་ལོ(སྤྱི་ལོ་༧༣༩)ལ་ཀིམ་ཤང་ཀོང་ཅོ་གྲོངས་ཤིང་། གྲོངས་པའི་ལོ་བརྩིས་པའི་ལོ་གསུམ་པ་ལྕགས་སྦྲུལ་(སྤྱི་ལོ་༧༤༡)ལོ་ལ་འདད་བཏང་བ་སྟེ་འདས་མཆོད་བཏང་། དེའི་ཕྱི་ལོ་ཆུ་རྟ་(སྤྱི་ལོ་༧༤༢)ལོར་ཡུམ་སྣ་ནམ་བཟའ་མང་མོ་རྗེ་ལ་སྲས་སྲོང་ལྡེ་བཙན་འཁྲུངས། འདི་དགུང་ལོ་བཅོ་ལྔ་ཐོག་ཆབ་སྲིད་ཕྱག་བཟའི་སྲས་ཡིན་པར་འཛེམ་བག་ཅུང་ཟད་ཀྱང་མེད་པར་ཐག་གིས་བཅད་འདུག སྲིན་བྱའི་ཐད་སྐད་དང་འདྲ་བ་འདི་ཐོས་པ་ཙམ་གྱིས་སྐྲ་དང་བ་སྤུ་གྱེན་དུ་ཕྱོགས་ནས་མི་འགྲོའམ། མགོ་དང་འཕོངས་ལ་འཕྲུག་རྒྱུ་མི་ཡོང་ངམ། དར་ཅིག་ལ་ཡི་གེ་འདི་ནོར་པ་རེད་དམ་རང་གི་ཀླད་པ་འཁྲུགས་ཞེས་འདང་རྒྱག་ནང་ལ་མི་ཤོར་རམ། ཡུད་ཙམ་ཞིག་ནས་དཔེ་ཀློག་ཞིབ་མོར་བྱས་ཚེ་རང་གི་ཀླད་པ་འཁྲུགས་མི་འདུག་སྟེ། འདི་ལྟར། ཀིམ་ཤང་ཀོང་ཅོ་འདས་རྗེས་ཀྱི་ལོ་བཞི་བ་ལ་སྣ་ནམ་བཟའི་སྲས་སུ་ཁྲི་སྲོང་ལྡེ་གཙུག་འཁྲུངས་ཞེས་ཏུན་ཧོང་གི་ཡི་གེའི་དེབ་སྔ་ཕྱི་གཉིས་ཀ་བསྡོམས་ནས་གསལ་བོར་བྲིས་འདུག་གོ།
དེ་ལ་དཔྱད་པ་དང་དགག་པ་འདི་འབབ་སྟེ། ཉོན་ཅིག དཔྱད་པ་ནི། རྒྱ་བཟའ་ལ་སྲས་འཁྲུངས་པའི་སྐབས་སུ་སྣ་ནམ་བཟས་ཕྲོགས་པ་དང་། ལོ་གཅིག་གི་རྗེས་ནས་ཞབས་པུས་འཛུགས་པའི་དགའ་སྟོན་དུས་སུ་སྲས་ཀྱིས་རང་གི་རྒྱའི་ཞང་བོ་མ་ནོར་བར་ངོས་ཟིན་ཚུལ་བཅས་མཁས་པའི་དགའ་སྟོན་སོགས་ལོ་རྒྱུས་རྣམས་སུ་གསལ་བས་འདིར་མང་དུ་མི་བརྗོད་དོ། །དེ་དག་གི་སྟེང་ནས་དཔྱད་ན་ལོག་རྟོག་སེལ་ཞིང་ཡིད་ཆེས་ཀྱི་ཁུངས་ཚད་ལྡན་མང་དུ་རྙེད་རྒྱུ་ཡོད་དོ། །
དགག་པའི་ཐད་ལ་འདི་ལྟར། ཏུན་ཧོང་གི་ཡི་གེའི་དེབ་སྔ་མའི་བཤད་ཚུལ་གོང་དུ་བཀོད་པ་ལྟར་དང་། ཕྱི་མའི་བཤད་ཚུལ་ནི། ཁྲི་ལྡེ་གཙུག་བཙན་དང་། སྣ་ནམ་བཟའ་མང་མོ་རྗེ་བཞི་སྟེང་དུ་བཤོས་པའི་སྲས་ཁྲི་སྲོང་ལྡེ་བཙན། ཞེས་བྲིས་འདུག
དེ་ལ་ལྕགས་གླང་ལོར་བཙུགས་པའི་ལྷ་སའི་རྡོ་རིང་ཤར་ངོས་ན་ཅི་ཡོད་ཤོག་གུར་ཕབ་པའི་སྙིང་པོ་ཁ་ཤས་འདི་ལྟར། བཙན་པོ་ཁྲི་ལྡེ་གཙུག་བཙན་རལ་བ་ཅན་དང་། རྒྱ་རྗེ་ཧྭང་ཏི་གཉིས་ཆབ་སྲིད་གཅིག་ཏུ་མོལ་ཏེ་གཉེན་བརྩེགས་ནས། ཀིམ་ཤང་ཀོང་ཅོ་བཙན་པོའི་ཁབ་ཏུ་བླངས་ནས། དབོན་ཞང་དུ་གྱུར་ཏེ་དགྱེས་པ་ལས། ཞེས་དང་། ཡང་མངའ་བདག་ཁྲི་རལ་དུས་སུ། བོད་རྒྱའི་ཕོ་བྲང་གི་མདུན་དང་། སོ་མཚམས་རྨེ་རུ་གསུམ་དུ་བསླངས་པའི་རྡོ་རིང་ངོས་ན། གནམ་ལ་ཉི་ཟླ་ཟུང་གཅིག ས་ལ་བཙན་པོ་དབོན་ཞང་། ཞེས་ལན་དུ་མར་དབོན་ཞང་ཞེས་བཤད་དོན་ནི། རྒྱ་རྗེ་ནི་ཞང་བོ་དང་། བོད་རྒྱལ་ནི་དབོན་པོ་སྟེ་ཚ་བོའི་མིང་གིས་འབོད་པ་རྒྱ་ཡིག་舅甥ཀྱོའུ་ཧྲིན་ཞེས་ཡོད་པ་འདི་ཡིན། བོད་དུ་རྒྱ་བཟའ་སྔ་ཕྱི་གཉིས་བྱོན་པ་ལས་སྔ་མ་ལ་སྲས་མ་བྱུང་། ཕྱི་མ་ལ་སྲས་ཁྲི་སྲོང་ལྡེ་བཙན་འཁྲུངས་པའི་དབང་གིས་བོད་རྒྱའི་བར་དུ་དབོན་ཞང་གི་ཐ་སྙད་འདི་བྱུང་། ཁྲི་སྲོང་སྣ་ནམ་བཟའི་བུ་ཡིན་ན་ཐ་སྙད་དེ་རྩ་བ་རང་ནས་འཆོལ་བར་གྱུར་པས་རྡོ་རིང་ངོས་ཀྱི་དབོན་ཞང་ཞེས་པའི་མིང་ཚིག་དེ་དག་ལ་འགྲེལ་ཇི་ལྟར་བྱེད་རྒྱུ་ཡིན། ད་ལྟ་ཉིད་དུ་ལན་ཐོབ་ཅིག ལྕགས་གླང་འདི་ནི་སྤྱི་ལོ་༨༨༢ཡིན་པ་མཁས་པའི་དགའ་སྟོན་ལ་བསྡུར་ན་གསལ།
དེས་ན་ཏུན་ཧོང་གི་ཡི་གེ་འདིའི་ཐད་དུ། རྒྱ་བོད་ཀྱི་གསེར་ཟམ་འབྲེལ་བའི་རྒྱུ་མཚན་གྱི་གཙོ་བོ་ནི་རྒྱ་བཟའ་གྱིམ་ཤང་ཀོང་ཅོ་ལ་སྲས་ཁྲི་སྲོང་ལྡེ་བཙན་འཁྲུངས་པ་ལ་བརྟེན་ནས་བཤད་དགོས་ལ། དེ་ལྟར་ཁས་མི་ལེན་པའི་བཤད་ཚུལ་འདི་མེས་རྒྱལ་ལ་གཅེས་མཁན་ཞིག་ཡིན་ན། ལོ་རྒྱུས་ཀྱི་ཁུངས་ཚད་མར་གྱུར་པ་དང་། ཆབ་སྲིད་ཀྱི་སྟེང་ནས་དགག་པ་ཚ་ནན་མི་རྒྱག་མཁན་སུ་ཞིག་ཡོད་སྙམ་དུ་སེམས་སོ། ། མཐར་གཏུགས་ན། གོང་བཤད་དེ་དག་གི་རྐྱེན་གྱིས་ཏུན་ཧོང་གི་ཡི་གེའི་བསྟན་དོན་ཡོད་ཚད་རྣམ་དག་ཡིན་པའི་ངེས་པ་ཨེ་ཡོད་སྙམ་དུ་སེམས་སོ། །
གཞན་ཡང་། དེབ་གཉིས་པར་སྲོང་བཙན་གྱི་སྲས་གུང་རི་གུང་བཙན་གྱི་བཙུན་མོ་ཡང་རྒྱ་བཟའ་ཀོང་ཅོ་ཞིག་ཡིན་པར་བཤད་འདུག་སྟེ་སྔོན་ཆད་མ་གྲགས་པའི་གཏམ་ཞིག་མ་ཡིན་ནམ། ཀོང་ཅོ་ལ་ཁོན་ཅོ་དང་ཁོན་ཅོ་སོགས་ལག་ཡོང་ཚད་བྲིས་འདུག་པས་རྒྱ་ཡིག་ལ་བསྒྱུར་དུས་ཀོང་ཅོ་ཡིན་པ་མ་ཤེས་པའི་སྐྱོན་ཤོར་འདུག
དེ་ལྟར་ན་སྲོང་བཙན་དགུང་ལོ་སོ་བཞི་ལས་མ་བཞུགས་པར་དེབ་དཀར་གྱིས་བཤད་པ་ལ་སུ་ཞིག་ཡིད་ཆེས། དེབ་དཀར་རྩོམ་འཕྲོར་ལུས་དོན་ཡང་རྩོམ་པ་པོའི་ཚེས་མ་ལྕོགས་པ་མ་ཡིན་སྙམ་སྟེ། ཏུན་ཧོང་གི་ཡི་གེར། མེས་ཨག་ཚོམ་དགུང་ལོ་བདུན་གྱི་སྟེང་རྒྱ་བཟའ་དང་གཉེན་བསྒྲིགས་པ་དང་། ཁྲི་སྲོང་སྣ་ནམ་བཟའི་སྲས་ཡིན་པར་བཤད་པ་སོགས་མཐོང་ནས་བོད་རྒྱལ་རབས་རིམ་བྱོན་གྱི་ལོ་རྒྱུས་འབྲི་ཐབས་མེད་པ་ལ་ཐུག་སྟེ་བསམ་བཞིན་རྩོམ་འཕྲོ་བྱས་པར་གོར་མ་ཆག་ཅེས་བདག་གིས་མགྲིན་པ་གཟེངས་སུ་བསྟོད་ནས་སྨྲའོ། །
དགེ་འདུན་ཆོས་འཕེལ་གྱི་དེབ་དཀར་རང་ལ་ཡང་ནོར་བ་མང་དུ་འདུག་སྟེ། མགོ་འབུས་ཙམ་བརྗོད་ན་འདི་ལྟར།
བོད་ཀྱི་ཐང་ཞུ་ཞེས་འབོད་པ་འདི་ཐང་རྒྱལ་རབས་དུས་སུ་རྒྱ་ལ་དར་བའི་ཞྭ་ཞིག་ཡིན་པར་ལོ་རྒྱུས་ཀྱི་ཡི་གེ་ཡོད་པ་ཙམ་ཡང་མ་མཐོང་བར་འོལ་ཚོད་ཀྱིས། བོད་རང་གི་སྲོལ་ལས་ཡུལ་གཞན་གང་ལ་ཡང་མི་འདུག་ཅེས་ཐག་བཅད་པ་ནི་མི་འཚམ་སྟེ། ཐང་རྒྱལ་རབས་ཀྱི་ཁྲང་ཞིའི་ཟློས་གར་མ་མཐོང་ན་ནི་ཁག་མེད་དོ། །
ལི་ཡུལ་ཕྱོགས་གར་ཡོད་སོགས་བར་སྐབས་སུ་ཐམས་ཅད་ཀྱིས་བརྗེད་ནས་ལོ་ངོ་བརྒྱ་ཕྲག་དུ་མ་སོང་། ཞེས་བཤད་པ་རང་ལ་ལྟ་རྒྱ་མེད་པའི་འཚང་སྟེ། འབྲུག་རྒྱལ་དབང་ཆོས་རྗེས་མཛད་པའི་བ་སོ་བ་རྟ་ཚག་རྗེ་དྲུང་བློ་བཟང་བསྟན་པའི་མགོན་པོའི་རྣམ་ཐར་དུ་ལི་ཡུལ་ངོས་འཛིན་གསལ་ཞིང་རྒྱས་པ་གསུངས་ཡོད་པ་དེ་ལྷག་ཁྱོད་ལ་ཡང་བཤད་རྒྱུ་མེད་དོ། ། མཁས་གྲུབ་རྗེ་ལ་ལྕང་ར་བཀའ་བཅུ་ཟེར་དོན་ཡང་ཤེས་ཡོད་མེད་ཆ་མི་འཚལ་ལོ། །
སྲོང་བཙན་དུས་སུ་ལི་ཡུལ་དུ་བསྟན་པ་བསྣུབས་ནས་དགེ་སློང་རྣམས་བོད་དུ་བྲོས་པར་བཤད་པ་ནི་སྔ་ཆེས་ཏེ། ཕུག་པའི་རྩིས་གཞུང་པད་དཀར་ཞལ་ལུང་དུ། གྱིམ་ཤང་ཀོང་ཅོ་བཙུན་མོར་བསུས་པའི་བོད་རྒྱལ་མེས་ཨག་ཚོམ་གྱི་རིང་ལི་ཡུལ་གྱི་བསྟན་པ་ཉམས་ནས་དགེ་འདུན་རྣམས་བོད་དུ་བྲོས་པ་གསུངས་ཡོད་པ་འདི་ལ་ཁུངས་ཤིག་མེད་པ་ག་ནས་ཡིན་ཏེ། དེའི་བར་དུ་མི་རིང་གསུམ་རྒྱུགས་སོ། །
ད་ལྟའི་སྤྱི་ལོའི་ཐོག་མ་འདི་ཡེ་ཤུ་མ་ཤི་ཀ་གྲོངས་པའི་ལོ་ནས་བརྩིས་པ་ཡིན་ཟེར་བ་ག་ལ་བདེན་ཏེ། དེ་ནི་ཡེ་ཤུ་སྐྱེས་པའི་ལོ་ཡིན་གྱི་གྲོངས་པའི་ལོ་ནི་སྤྱི་ལོ་ཉེར་དགུ་བ་ཡིན་པ་ང་ཚོ་ཕྱི་རྒྱལ་དུ་ལྡོམ་མ་མྱོང་བ་ཚོས་ཀྱང་གཞོན་དུས་ནས་གསལ་པོར་ཤེས་སོ། །
སྟོན་པ་སངས་རྒྱས་པའི་དུས་དེར་མདོ་སྡེ་བཀའ་ཚད་མའི་ལུང་གིས་ཟིན་པའི་ཟླ་འཛིན་ཇི་ལྟར་བྱུང་ཚུལ་གྱི་སྒྲོས་ཙམ་ཡང་མེད་པར་མཐའ་གཅིག་ཏུ་གནས་བརྟན་སྡེ་བས་འདོད་པའི་འདས་ལོ་དེ་གཙིགས་པར་ཐག་བཅད་པས་ནི་གངས་ཅན་ལྗོངས་སུ་རབ་བྱུང་དང་པོའི་དུས་ནས་དར་སྤེལ་བྱུང་བའི་དཔལ་ལྡན་དུས་འཁོར་གྱི་རྩིས་ལ་ཡུངས་འབྲུ་ཙམ་གྱི་རྩིས་མདངས་མེད་པ་གསལ་བར་བསྟན་ཏོ། ། བློ་གྲོས་དམན་པ་བདག་ལྟ་བུས་ཀྱང་རྒྱ་རྩིས་ཀྱི་ངྷྲུ་ཝ་ཡར་སློག་སྟེ་སངས་རྒྱས་པའི་དུས་ཀྱི་ཟླ་འཛིན་ཁ་ཤས་བྲིས་ཚེ་དཔལ་ལྡན་ཕུག་པའི་ལུགས་ཀྱི་འདས་ལོ་ནི་ཁྱད་དུ་འཕགས་པར་མཐོང་སྟེ་དོན་དུ་གཉེར་མཁན་དཀོན་པར་སྣང་ངོ་། །
དེབ་དཀར་དུ་ཁ་ཆེ་པཎ་ཆེན་བོད་དུ་བྱོན་ལོ་ཆུ་ཕག་ལ་བྱས་པ་དང་། དེའི་ཕྱི་ལོའི་ཤིང་བྱི་དེ་གནས་བརྟན་པའི་ལུགས་ཀྱི་སྟོན་པའི་འདས་ལོ་༡༧༤༨པར་བྱས་པ་དང་། སོལ་ནག་ཐང་བོ་ཆེར་འདས་ལོ་བརྩིས་པའི་ལོ་དེ་ཤིང་བྱིའི་ལོ་དེ་གར་བྱས་པ་སོགས་རྩ་བ་ནས་ནོར་བའི་རྐྱེན་གྱིས་ཁ་ཆེ་པཎ་ཆེན་ལུགས་ལ་རྩིས་ཀྱི་དབང་གིས་ལོ་གཉིས་མ་མཐུན་ཙམ་བྱུང་། ཞེས་པའི་དོན་མེད་ཀྱི་དགོངས་པ་དེ་འཇོག་དགོས་བྱུང་། ཡིད་མི་ཆེས་ན། དེབ་སྔོན་སྨད་ཆ་དང་ངོར་བ་དཀོན་ལྷུན་གྱི་ཆོས་འབྱུང་ལ་གཟིགས་ཤིག གང་ཅིའི་བབ་ལ་བལྟས་ན་རྩིས་ཀྱི་སྐོར་ལ་ཁྭ་ཏ་མདའ་རེད་བསམ།
དེབ་དཀར་རང་གི་སྟོད་ན་རྒྱ་བཟའ་ཀོང་ཅོ་བོད་དུ་བྱོན་པའི་ལོ་ནི་སྟོན་པའི་འདས་ལོ་ཆིག་སྟོང་བརྒྱ་དང་གྱ་བརྒྱད་པ(ཤིང་འབྲུག)ཡིན་པར་བཤད་པ་དང་། དེབ་དཀར་རང་གི་སྨད་ན་སྟོན་པའི་འདས་ལོ་ཆིག་སྟོང་གི་ཆིག་བརྒྱ་བརྒྱད་ཅུ་གྱ་ལྔ་བ་ལྕགས་གླང་ཡིན་ཞེས་ལོ་བཞིས་ཐོ་མི་ཐུག་པའི་ནང་འགལ་བྱུང་འདུག་སྟེ། ཤིག་ཐོག་ལ་མཛུབ་མོ་མ་བཙུགས་ན་མཐོང་པར་དཀའ་བ་དེ་ཅིས་མ་བདེན།
བོད་རང་གིས་བྲིས་པ་བཅོས་བསྒྱུར་མཁན་གྱི་སྨྱུ་གུའི་རྩེ་མོས་མ་རེག་པར་ལོ་ཆིག་སྟོང་ཉེ་བར་རྡོ་དང་བྱེ་མའི་འོག་ན་གཟིམས་པའི་ཡིག་རྙིང་ཞེས་ཡ་མེད་པའི་ངོམ་ངོམ་བྱས་ཀྱང་ཡིད་བརྟན་ཕེར་བའི་ངེས་པ་མེད་དེ། གོང་ནས་བཤད་པ་ལྟར་མེས་ཨག་ཚོམ་དགུང་ལོ་བདུན་གྱི་སྟེང་གྱིམ་ཤང་ཀོང་ཅོ་བག་མར་བསུས་པ་དང་། ཁྲི་སྲོང་ལྡེ་བཙན་གྱིམ་ཤང་ལས་མ་འཁྲུངས་པར་སྣ་ནམ་བཟའ་ལས་འཁྲུངས་པར་བཤད་དཔ་དེ་དག་སུ་ཞིག་གིས་ཁས་ལེན་བཏུབ། གཞན་ཡང་། ང་ཚོའི་སྐྱེ་ཐོག་འདིར་སྐུ་འབུམ་དུ་རྒྱའི་ཧྭ་ཤང་ཞིག་སླེབས་ནས་སྔོན་གྱི་མཁས་པ་ཚོས་བརྩམས་ཆོས་པོ་ཏི་མང་བོ་བསྡུས་པའི་མཛད་བྱང་དུ། རང་གི་མིང་བྲིས་ནས་བརྩམས་པར་བཅོས་ཏེ་ལི་ཡུལ་ཤར་མཐའི་ཏུན་ཧོང་གི་སངས་རྒྱས་སྟོང་གི་བྲག་ཕུག་ཏུ་འདམ་གྱིས་ཞལ་ཞལ་བྱས། མ་འོངས་ལོ་བརྒྱ་ཕྲག་མང་བོའི་མཐར་བྲག་ལ་སེར་ག་ཤོར་བའམ་གད་བརྡིབས་དུས་ས་སྟེང་དུ་དར་བར་ཤོག ཅེས་སྨོན་ལམ་བཏབ་པའི་ངག་སྒྲོས་ཁུངས་ལྡན་ཡོད་པ་དེ་ཡང་ད་ལྟ་རྡོ་དང་བྱེ་མའི་འོག་ན་སྐྱིད་པོར་གཟིམས་ནས་ཡོད་ཤས་ཆེའོ། །
སྲོང་བཙན་འཁྲུངས་པའི་ས་གླང་དེ་འགོས་ཀྱིས་དྲུག་ཅུ་སྐོར་སྔ་མའི་ས་གླང་དུ་བྱས། ཐང་ཀོའུ་ཙུང་གིས་ས་སྟག་ལ་སྲིད་བཟུང་དུས་སྲོང་བཙན་དགུང་ལོ་ང་དགུ་ལ་ཕེབས། ལྕགས་གླང་ལ་ཀོང་ཅོ་བག་མར་བརྫངས་དུས་སྲོང་བཙན་དོན་གཉིས་ལ་ཕེབས། ལམ་ནས་ལོ་དྲུག་འགོར་བ་བརྩིས་ན་སྲོང་བཙན་དོན་དགུ་ལ་ཀོང་ཅོ་དང་བཤོས། ཞེས་ཞུན་མཐར་བཅད་ནས་བཤད་ཁུལ་བྱས་པ་རྣམས་ལ་སྙིང་པོ་སྤུ་ཙམ་ཡང་མ་བྱུང་སྟེ། འགོས་ལོ་དྲུག་ཅུ་སྐོར་སྔ་མའི་ས་གླང་ལ་འཁྲུལ་མེད་པའི་དན་རྟགས་ནི་འདི་ལྟར། དེབ་སྔོན་གྱི་བསྟན་པ་ཕྱི་དར་གྱི་ལོ་ཚིགས་སྐབས་གོང་འོག་ཏུ། སྲོང་བཙན་ས་མོ་གླང་ལ་འཁྲུངས་ནས་ཡི་གེ་འདི་བགྱིས་པའི་མེ་སྤྲེལ་ཡན་ཆད་ལ་ལོ་བརྒྱད་བརྒྱ་ཞེས་བརྒྱད་འདས། ཞེས་དང་། སྲོང་བཙན་འཁྲུངས་ནས་ལོ་སུམ་བརྒྱ་ཉེར་དགུ་འདས་པའི་ས་ཕོ་རྟ་ལ་ལོ་ཆེན་རིན་བཟང་འཁྲུངས། ཞེས་དང་། དུས་མཚུངས་བསྒྲིགས་པའི་སྐབས་སུ། སྲོང་བཙན་འཁྲུངས་ནས་ལོ་བཞི་བརྒྱ་དང་བཅུ་གསུམ་འདས། བསྟན་བསྣུབས་ལྕགས་བྱ་ནས་ལོ་བརྒྱ་དང་ཞེ་གཅིག་འདས་རྗེས་ཀྱི་ཆུ་རྟ་ལ་ཇོ་བོ་བོད་དུ་ཕེབས། ཞེས་གསུངས་པ་འདི་དག་གིས་ལེགས་པར་འགྲུབ་བོ། །
ཇི་ལྟར་འགྲུབ་ཚུལ་གསལ་བར་བཤད་ན། མེ་མཁའ་རྒྱ་མཚོ་སྟེ་ལོ་བཞི་བརྒྱ་དང་གསུམ་ལས་ལོ་ལྔ་ཕྲིས་པས་ལོ་སུམ་བརྒྱ་གོ་བརྒྱད། དེའི་སྟེང་དེབ་སྔོན་རབ་བྱུང་བརྒྱད་པའི་མེ་སྤྲེལ་ལ་རྩོམ་པས་དྲུག་ཅུ་སྐོར་བདུན་ལ་ལོ་བཞི་བརྒྱ་ཉི་ཤུ་དང་། རབ་བྱུང་བརྒྱད་པའི་མེ་སྤྲེལ་བཅས་པའི་ཡན་ལ་ལོ་སུམ་ཅུ་སྟེ་བསྡོམས་པས་ལོ་བརྒྱད་བརྒྱ་ཞེ་བརྒྱད་འབྱུང་བ་འདིས་ལེགས་པར་འགྲུབ་པ་ལྟར་དུ་ལུང་ཕྱི་མ་རྣམས་ཀྱང་ཤིན་ཏུ་གསལ་ལོ། ། དགུ་མཐའ་ལ་བྱང་བ་ཞིག་ཡིན་ན་འདི་ཙམ་གྱིས་ཧ་གོ་བར་འགྱུར་རོ། །
འོ་ན་དེབ་སྔོན་དུ་བོད་དང་རྒྱ་ཧོར་ལ་སོགས་པའི་རྒྱལ་རབས་ཀྱི་སྐབས་སུ། ཐང་གིས་ས་སྟག་ལ་སྲིད་བཟུང་བ་དེ། སྲོང་བཙན་ལོ་ལྔ་བཅུ་བ་ཡིན། ཞེས་བཤད་འདུག ཐང་གི་ས་སྟག་ནི་མེ་མཁའ་རྒྱ་མཚོའི་གོང་གི་ནས་ལོ་༨༤༨འདས་པ་རབ་བྱུང་བརྒྱད་པའི་མེ་སྤྲེལ་ལ་དེབ་སྔོན་རྩོམ་པའི་ལོ་ཚིགས་དང་ཇི་ལྟར་འགྲིག་སྟེ། དྲུག་ཅུ་ལོ་སྐོར་གཅིག་གི་བར་ཁྱད་བྱུང་བ་མ་ཡིན་ནམ་ཞེ་ན། བདེན་པ་ལྟར་སྣང་མོད་ཀྱང་། དེ་དུས་སྲོང་བཙན་ལོ་ལྔ་བཅུ་ཡིན། ཞེས་སོགས་ཀྱི་ཚིག་ནི། མིའི་བདག་པོ་ཀུན་དགའ་རྡོ་རྗེས་ཡི་གེར་བཏབ་པ་བཞིན་བྲི་བར་བྱ་སྟེ། ཞེས་པའི་གཞན་གཞུང་འགོས་ཀྱིས་ལུང་དྲངས་པ་ལས་བྱུང་བ་ཡིན་གྱི། འགོས་ཀྱི་རང་ཚིག་ག་ན་ཡིན། དེབ་སྔོན་རང་ལ་མིག་གཉིས་ཆར་གྱིས་ཞིབ་ཏུ་གཟིགས་ཤིག བཤོ་དང་བཤོས་ཞེས་པ་འཁྲིག་པའི་དངོས་མིང་ཡིན་པས་ཕ་བཀྲ་ཤིས་དང་མ་གཡང་མཚོ་གཉིས་བཤོས་པ་སྟེ་འཁྲིག་པ་སྤྱད་པ་ལས་བདག་བུ་སྟོབས་ལྡན་སྐྱེས་ཞེས་བརྗོད་ན་རྣ་བར་བདེའམ། གནའ་རབས་ཀྱི་སྐད་ཡིན་སྲིད་ཀྱང་དཔྱད་རྒྱུ་ཡོད་དོ། ། ས་ཆེན་གྲགས་རྒྱན་གྱི་བོད་རྒྱལ་རབས་ལ་གཞིགས་ན་བཙུན་མོ་ཁབ་ཏུ་བཞེས་ཞེས་པ་བཤོས་ལ་ནོར་བ་ཡིན་པ་འདྲ།
སྤྱིར་ཚལ་བའི་དེབ་དམར་དུ་ཡི་གེར་བཏབ་པའི་རྒྱའི་ཡིག་ཚང་དེ་ལ་ཡིག་ནོར་མང་དུ་ཡོད་དེ། དེབ་དམར་རང་ན་ཡང་། འདིའི་དབང་ཐང་ལ་ནོར་བ་འགའ་རེ་འདུག ཅེས་ནོར་བ་ངོས་ཟིན་ཡོད་པར་མ་ཟད། ལུང་དྲངས་པ་དེར། ལྕགས་ཁྱི་ལ་སྲོང་བཙན་འདས། ཞེས་པ་ལ་སྲོང་བཙན་གྱི་དགུང་ལོར་ལོ་ཞེ་བརྒྱད་ཀྱིས་ཉུང་བ་དང་། ས་མོ་ལུག་འདི་དར་མས་རྒྱལ་སྲིད་བྱས་ནས་ལོ་བཞི་ལོན་པའི་ས་ལུག་དེ་ཡིན། ཞེས་པའི་སྐབས་སུ་དྲུག་ཅུ་སྐོར་གཅིག་གི་སྐྱོན་བྱུང་འདུག་སྟེ། དེ་དག་ཀྱང་འགོས་ཀྱི་རང་ཚིག་མིན་ནོ། །
སྲོང་བཙན་དོན་དགུའི་སྐབས་རྒྱ་བཟའ་བག་མར་བཞེས་སོ་བྱ་བ་འདི་འཛུམ་བག་ཅུང་ཟད་བཅས་ཁས་ལེན་དགོས་པ་བཟློག་ཏུ་མེད། ཅེས་ལ་ཁར་བཏོད་ཁུལ་གྱིས་བཤད་པ་ལ་སྙིང་པོ་ཅི་ཞིག་ལོན། གཟུར་གནས་མཁས་པ་རྣམས་ཀྱིས་སྨྲ་བའི་ལྗགས་རྩེ་རིང་དུ་རྐྱོངས་ཤིག
དེབ་དམར་ན། སྲོང་བཙན་ལྕགས་ཁྱི་ལ་འདས། ཞེས་པའི་ཚིག་འདི་ནི། དེབ་དམར་རང་ན། གཏམ་རྒྱུད་འདི་ཐེ་ཙུང་གི་ཡིག་ཚང་བ་སུ་ཁྱི་ཞེས་པས་བཏུས། ཤིང་བྱ་ལ་ཤིང་ཀུན་ཏུ་བསྒྱུར། འདིའི་དབང་ཐང་ལ་ནོར་བ་འགའ་རེ་འདུག་ཅེས་དང་། ཡང་དེར། སྲོང་བཙན་མེ་གླང་ལ་འཁྲུངས། ཆབ་སྲིད་ལོ་རེ་དགུ་བཟུང་། གྱ་གཉིས་པ་ས་ཁྱི་ལ་འདས། ཞེས་ཚལ་བ་ཀུན་རྡོར་གྱིས་རང་ལུགས་འཁྲུལ་མེད་བཞག་པ་འདི་དེབ་དཀར་མཁན་པོས་མ་མཐོང་བའམ། མཐོང་ཡང་མ་མཐོང་བའི་ཟོལ་གྱིས་ཡིན་གཅིག་མིན་གཉིས་སྲོང་བཙན་དགུང་ལོ་སོ་བཞི་ལྕགས་ཁྱི་ལ་འདས་པར་བཤད་དགོས་པའི་ཁག་དེ་ཅི་ལ་བབས།
སྤྱིར་དེབ་སྔོན་དུ་བླ་ཆེན་པོ་དགོངས་པ་རབ་གསལ་འཁྲུངས་ལོ་ལ་དྲུག་ཅུ་སྐོར་གཅིག་གིས་སྔ་བ་སོགས་ནོར་བ་གཏན་མེད་པ་ཞིག་ཏུ་བདག་ཅག་ཀྱང་སྨྲ་མི་ཐུབ་བོ། །
སློབ་དཔོན་ནག་མོ་ཁོལ་ནི་སྤྱི་ལོ་༣༢༠ཙམ་གྱི་དུས་རྒྱ་གར་རྒྱལ་བོ་གུཔྷའི་རིང་བྱོན་པར་རྒྱའི་ཡིག་ཚང་ལས་བཤད་དེ། དེ་ལས་ལོ་སུམ་བརྒྱས་འཕྱི་བ་སྲོང་བཙན་དང་དུས་ཐོག་མཉམ་པ་ཞིག་ག་ན་ཡིན།
ཏཱ་ར་ནཱ་ཐའི་རྒྱ་གར་ཆོས་འབྱུང་ན་ཡང་། འཕགས་པ་ཀླུ་སྒྲུབ་ཀྱི་གྲོགས་པོ་བྲམ་ཟེ་མཆོག་སྲེད་ཀྱིས་ནག་མོ་ཁོལ་བཙལ་བའི་ལོ་རྒྱུས་གསལ་བོར་ཡོད་དེ་འདི་དག་མིག་ལ་མི་ཐོགས་པར་སྣང་ངོ་། ། འདི་ལྟར་ན་ནག་མོ་ཁོལ་ཀླུ་སྒྲུབ་དང་དུས་མཉམ་པས་ཀླུ་སྒྲུབ་སྲོང་བཙན་དང་དུས་ཐོག་མཉམ་ཞེས་བཤད་རྒྱུ་ཡིན་ནམ།
དེབ་དཀར་དུ་སློབ་དཔོན་དབྱུག་པ་ཅན་ཡང་སྲོང་བཙན་དང་དུས་མཉམ་པར་བཤད་པ་དང་། དགེ་འདུན་ཆོས་འཕེལ་རང་གི་ལག་བསྟར་གྱིས་བྲིས་པའི་དབྱུག་པ་ཅན་གྱི་ལོ་རྒྱུས་ངས་མཐོང་བའི་ཤོག་བྱང་དུ་རབ་བྱུང་གསུམ་པའི་ཕྱེད་ཕྱི་མར་བྱོན་པར་བཤད་པ་གཉིས་ལ་ནང་འགལ་བྱུང་བར་མ་ཟད། བར་ཁྱད་ལ་མེ་མཁའ་རྒྱ་མཚོའི་ལོ་རིལ་བོ་དང་། དེའི་ཁར་དྲུག་ཅུ་སྐོར་གཉིས་དང་ཕྱེད་ཀ་བསྣན་ན་ལོ་ལྔ་བརྒྱ་ལྔ་བཅུ་ལྷག་རྒྱུགས་ཏེ། ས་སྐྱ་བའི་ལོ་སྟོང་ལ་སྐྱོན་རྒྱག་རྐྱང་ཨེ་རེད། ཉི་མ་ལྔ་དང་ཆུ་ཚོད་ལྔས་འཆུགས་པ་མ་རེད་དོ།
ཨ་མདོ་རྡོ་སྦིས་ན་སྟོང་རུའི་མཚོ་ནག་ཟེར་བ་ཞིག་ག་ན་ཡོད། བཙན་པོ་འཛམ་གླིང་སྤྱི་བཤད་དུ་བཤད་པའི་སྟོང་གི་མཚོ་ནག་ཟེར་བ་དེ་སྤྲེལ་རྫོང་གི་ནུབ་ཕྱོགས་མགོ་ལོག་དང་ཡུས་ཧྲུར་འགྲོ་ལམ་ན་ཡོད་པ་དེ་ག་རང་ཡིན་ནོ། རྡོ་སྦིས་ཤར་ན་ཡོད་པ་ནི་རི་ཕྲན་སྟོང་གིས་བསྐོར་བའི་ཆ་ནས་ཨ་མྱེས་སྟོང་རིར་འབོད་པའི་ཕང་བར་སྟོང་རིའི་གཡུ་མཚོ་དང་། ལྷོ་ན་ཡོད་པ་དར་རྒྱལ་གཡུ་མཚོ་གཉིས་ཡིན་ལ། མིག་བཙུམས་ནས་མདའ་འཕངས་པས་འབེན་ལ་ཕོག་པར་དཀའ་འོ། རི་གི་གུ་དང་ཞབས་ཀྱུ་གཉིས་ཀྱི་ཁྱད་མ་ཕྱེད་པ་ལ་ཡང་ཡི་མུག་གོ །
ཏུན་ཧོང་ཡི་གེ་དེབ་དང་པོའི་ཤིང་མོ་ཕག་(སྤྱི་ལོ་༦༧༥)ལོ་ལ་གསལ་བའི་བཙན་མོ་ཁྲི་མ་ལོད་དེ། དེབ་དཀར་དུ་སྲོང་བཙན་གྱི་བཙུན་མོ་བལ་བཟའ་ཁྲི་བཙུན་ཡིན་པར་བརྒྱ་ཆ་གོ་དགུས་ཐག་བཅད་པ་དེ་ནི་ཁྱོད་ཀྱི་ཁུངས་གཏུགས་ས་ཏུན་ཧོང་ཡི་གེ་དེབ་གཉིས་པར་གསལ་བ་ལྟར། སྲོང་བཙན་གྱི་ཚ་བོ་མང་སྲོང་མང་བཙན་གྱི་བཙུན་མོ་སྟེ་འདུས་སྲོང་མང་བོ་རྗེའི་མ་ཡུམ་ཡིན་ནོ། ། དེབ་དང་པོར་ཁྲི་མ་ལོད་ནི་རྒྱལ་གཙུག་རུ་སྟེ་མེས་ཨག་ཚོམ་གྱི་མ་ཡུམ་གྱི་མིང་དུ་ཡང་བཤད་དེ། དེ་ལྟར་ན་འདུས་སྲོང་གི་བཙུན་མོ་ཡིན། དེབ་གཉིས་པར་མེས་ཨག་ཚོམ་གྱི་མ་ཡུམ་གྱི་མིང་ལ་མཆིམས་བཟའ་བཙན་མ་ཐོག་ཟེར། མཁས་པའི་དགའ་སྟོན་དུ། བཙན་མེ་ཏོག་ཟེར་ཏེ། འདི་དག་ལ་བལྟས་ན་བོད་རང་གིས་བྲིས་པ་ཡིན་མིན་ལ་ཡང་ཐེ་ཚོམ་མོ། གང་ལྟར་དེབ་སྔ་ཕྱི་གཉིས་ལ་ནང་འགལ་བྱུང་ཡོད། དེབ་དཀར་གྱིས་དེའི་ཁྱད་པར་ཕྱེད་པ་ལྟ་ཅི་རང་གིས་ཨ་ནེ་དང་ཚ་བོའི་མནའ་མ་གཉིས་ཀྱི་ཁྱད་པར་ཡང་མ་ཕྱེད་འདུག་གོ །
གནས་བརྟན་ལུགས་ཀྱི་སྟོན་པའི་འདས་ལོ་༡༢༢༠མེ་ཕོ་བྱི་བའི་ལོ་ལ་འཁྲུངས་པའི་ཁྲི་འདུས་སྲོང་། སྟོན་པའི་འདས་ལོ་༡༢༢༣ས་མོ་ཡོས་ཀྱི་ལོར་སླེབས་ཚེ་དགུང་ལོ་བརྒྱད་ལོན་ཟེར་ཏེ། རང་ལ་ཞུས་དག་གཏོང་མཁན་ཞིག་བསྐལ་པའི་མཐར་ཡང་ཡོང་མི་དཔེ་སྙམ་ལས་ཆེ། ད་ལྟ་ཕྱེད་ལོ་ལོ་རུ་རྩི་བའི་དུས་མ་ཡིན་ནོ། །
འདད་བཏང་། ཞེས་པའམ། མདད་བཏང་ཞེས་གཤིན་དགེ་སྒྲུབ་པའི་འདད་ཀྱི་རྗེས་འཇུག་ནི་དག་ཡིག་ཁུངས་མ་ཚོར་རྗེས་འཇུག་བཅུའི་གསུམ་པ་དས་འཕུལ་བ་ཡོད་ཤས་ཆེ། རྩིས་མདངས་ཆེ་བའི་དོན་དང་གཅིག་པར་ག་ལ་འགྱུར། ཏུན་ཧོང་གི་ཡི་གེར་ཡང་དས་འཕུལ་གསལ་ཞིང་དེབ་དཀར་དུ་བསམ་བཞིན་རྗེས་འཇུག་གཉིས་པ་ང་ཡིག་བྱས་པ་ནི་འཐད་པར་དཀའ་འོ། ། འདིར་སྨྲས་པ།
ཚུལ་གསུམ་རྩིས་ལ་བབས་པའི་བུ་མོ་ཞིག །
བག་མར་ཐོབ་བོ་སྙམ་དུ་འུར་ན་ཡང་། །
དངོས་དོན་བདེ་བའི་དགའ་སྟོན་བཤམས་པ་ན། །
ཕོ་མིན་མོ་མིན་མ་ནིང་ཞིག་ཏུ་འཁུམས། །
ཡིད་འཕྲོག་བདེན་པའི་བཞིན་གྱི་སེང་རས་དེ། །
དཔྱད་གསུམ་སོར་མོས་དུམ་བུར་དབྲལ་དང་ལྷན། །
མ་བསམས་ས་ནས་ཀུན་གྱི་རྣར་གཟོན་པའི། །
འཆལ་གཏམ་ཅལ་ཅོལ་སྒྲོགས་འདི་སུ་ཡིས་མཉན། །
བྱུང་ནས་ཡལ་བའི་དུས་ཀྱི་གཟུགས་བརྙན་རྣམས། །
སྟོང་བའི་མཁའ་ལ་སེམས་ཀྱིས་བྲིས་པའི་རིས། །
ངེས་པ་དོན་གྱི་སྙིང་པོས་རབ་དབེན་པའི། །
སྟར་སྐོགས་སྐམ་པོ་འདི་དག་སུ་ལ་མཁོ། །
དྲི་བྲལ་ཟླ་བར་རྣ་བ་རིང་བོའི་གཟུགས། །
ཕྱོགས་ལྷུང་པིར་གྱིས་འབྲི་འདོད་མེད་ན་ཡང་། །
གང་ཤར་ཡང་དག་ལམ་ལས་འགོངས་པའི་བརྡར། །
ཤར་བའི་མི་སྡུག་ར་རི་གསུབ་ཏུ་མེད། །
དེ་སྐད་བརྟགས་ཤིང་དཔྱད་པའི་ངག་རིག་གང་། །
ངང་བས་ཆུ་ལས་འོ་མ་ལེན་པའི་དཔེས། །
ལེགས་པའི་ཆ་ཀུན་སྨན་ལྟར་བླང་བྱ་སྟེ། །
ཉེས་པའི་ཆ་ཀུན་དུག་ལྟར་སྤོང་བར་འོས། །


text:
༄༅།། བཀུར་འོས་ཆེས་མཐོ་མི་དམངས་ཁྲིམས་ཁང་ལགས།
ཆེད་ཞུ།
ང་ཚོ་བོད་ཀྱི་ས་ཁུལ་གྱི་རང་སྐྱོང་ལྗོངས་དང་བོད་རིགས་རང་སྐྱོང་ཁུལ་དང་དེའི་ཁོངས་སུ་གཏོགས་པའི་རྫོང་དང་གྲོང་ཁྱེར་བཅས་ཀྱི་མི་དམངས་ཁྲིམས་ཁང་གི་དྲ་རྒྱའི་ནང་དུ་བོད་ཡིག་གཏན་ནས་བཀོལ་སྤྱོད་བྱེད་ཀྱིན་མེད་པས། རྒྱ་ཡིག་མི་ཤེས་པའི་བོད་རིགས་ཕལ་ཆེ་བས་དྲ་རྒྱ་དེ་དག་ལས་ཏང་དང་རྒྱལ་ཁབ་ཀྱི་སྲིད་ཇུས་དང་ཁྲིམས་ལུགས་ཤེས་བྱ་ཁག་ལ་སློབ་སྦྱོང་དང་ཤེས་ཚོར་གཏན་ནས་བྱེད་ཐུབ་གིན་མེད། བོད་རིགས་རང་སྐྱོང་བྱེད་པའི་རིམ་པ་སོ་སོའི་མི་དམངས་ཁྲིམས་ཁང་གིས་བོད་ཡིག་བཀོལ་སྤྱོད་མི་བྱེད་པ་དེ་རྒྱལ་ཁབ་ཀྱི་རྩ་ཁྲིམས་དང་། མི་རིགས་ས་གནས་རང་སྐྱོང་གི་ཁྲིམས། བོད་རང་སྐྱོང་ལྗོངས་ཀྱི་བོད་སྐད་ཡིག་སློབ་སྦྱོང་དང་བེད་སྤྱོད་དར་སྤེལ་བཅས་ཀྱི་གཏན་འབེབས། བོད་རིགས་རང་སྐྱོང་ཁུལ་བཅུའི་རང་སྐྱོང་སྲོལ་ཡིག་དང་བོད་སྐད་ཡིག་གི་ལས་དོན་སྲོལ་ཡིག་བཅས་ཀྱི་ནང་དུ་རང་སྐྱོང་ས་ཁུལ་གྱི་ཁྲིམས་འཛིན་ལས་ཁུངས་ཀྱིས་བོད་སྐད་ཡིག་ངེས་པར་དུ་
བཀོལ་སྤྱོད་བྱེད་དགོས་པའི་དོན་ཚན་དང་འགལ་ཡོད་ཅིང་། དེ་ནི་རྒྱ་ཡིག་ཀློག་མི་ཤེས་པའི་བོད་རིགས་མང་བོ་ཞིག་གིས་བོད་རིགས་རང་སྐྱོང་གི་ས་གནས་ཀྱི་མི་དམངས་ཁྲིམས་ཁང་གི་བཅད་ཁྲ་དང་གསལ་བསྒྲགས། རྒྱལ་ཁབ་ཀྱི་ཁྲིམས་ལུགས་ཁྲིམས་སྲོལ་དང་ཁྲིམས་འཛིན་གསེད་བཀྲོལ་སོགས་ལ་དུས་ལྟར་རྒྱུས་ལོན་བྱེད་ཐུབ་ཀྱིན་མེད་པའི་རྐྱེན་གྱིས་ཐོབ་ཐང་སྲུང་སྐྱོབ་བྱེད་མ་ཐུབ་པའི་རྒྱུ་རྐྱེན་གཙོ་བོ་ཞིག་ཡིན། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་དམངས་ཁྲིམས་ཁང་རྩ་འཛུགས་ཁྲིམས་ཀྱི་དོན་ཚན་༦་པ་ཡི་ནང་དུ་གྲངས་ཉུང་མི་རིགས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་གིས་བཅད་ཁྲ་དང་། གསལ་བསྒྲགས།གཞུང་ཡིག་ཁག་གཞན་དག་སྤེལ་སྐབས་རང་སྐྱོང་ས་ཁུལ་དེའི་སྤྱི་སྤྱོད་སྐད་ཡིག་བཀོལ་སྤྱོད་བྱེད་དགོས་ཞེས་གཏན་འཁེལ་བྱས་ཡོད་པས། བོད་རིགས་རང་སྐྱོང་ས་ཁུལ་གྱི་རིམ་པ་སོ་སོའི་མི་དམངས་ཁྲིམས་ཁང་གི་དྲ་རྒྱ་ཐམས་ཅད་ཀྱི་ནང་དུ་མ་གྲོས་གཅིག་མཐུན་གྱི་སྒོ་ནས་བོད་ཡིག་བཀོལ་སྤྱོད་མི་བྱེད་པའི་གནས་ཚུལ་འདི་ལ་བརྟགས་ན་ཆེས་མཐོ་མི་དམངས་ཁྲིམས་ཁང་གིས་ལས་དོན་འདི་རིགས་ལ་རྒྱབ་སྐྱོར་བྱེད་པའི་འགྲེལ་བརྗོད་ཅིག་ལོགས་སུ་བཞག་ཡོད་དམ་སྙམ་པའི་དོགས་པ་ཞིག་སྐྱེས་མྱོང་མོད། འོན་ཀྱང་ཆེས་མཐོ་མི་དམངས་ཁྲིམས་ཁང་གིས་རྩ་ཁྲིམས་དང་རྦད་དེ་འགལ་བའི་བཀའ་རྒྱ་འདི་ལྟ་བུ་སྤེལ་མི་སྲིད་པས་ན་དོགས་པ་འདི་ལ་ཕལ་ཆེར་གཞི་འཛིན་ས་མེད་པར་སྙམ། དེ་ནས་བོད་རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་དང་དེའི་འོག་གི་ཁུལ་རང་བཞིན་ཅན་གྱི་གྲོང་ཁྱེར་དང་ས་ཁུལ། བོད་རང་སྐྱོང་ཁུལ་བཅུ་དང་དེའི་ཁོངས་གཏོགས་ཀྱི་རྫོང་ཁག་བཅས་ཀྱི་མི་དམངས་ཁྲིམས་ཁང་བཅས་ཀྱིས་ཀྱང་རྩ་ཁྲིམས་དང་མི་དམངས་ཁྲིམས་ཁང་རྩ་འཛུགས་ཁྲིམས་ཀྱི་གཏན་འཁེལ་མི་ཤེས་པ་མི་སྲིད་ཅིང་། རང་གི་ས་ཁུལ་གྱི་རང་སྐྱོང་སྲོལ་ཡིག་དང་བོད་སྐད་ཡིག་ལས་དོན་གྱི་སྲོལ་ཡིག་བཅས་ཀྱི་གཏན་འཁེལ་ཡང་མི་ཤེས་པ་མི་སྲིད་ཅིང་།བོད་རིགས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་ཡིན་པའི་ཆ་ནས་ཁོང་ཚོས་དུས་གཅིག་དང་ཕྱོགས་ཡོངས་ནས་རང་གི་སྲོལ་ཡིག་དང་མི་མཐུན་པའི་ལས་ཀ་ལས་མི་སྲིད་པར་འདོད་ནའང་། དངོས་ཡོད་གནས་ཚུལ་ནི་ཁོང་ཚོས་ཁྲིམས་དང་མི་མཐུན་པའི་ལས་ཀ་ལས་དང་ལས་བཞིན་པ་དེ་ཁོང་ཚོའི་གཞུང་ཕྱོགས་ཀྱི་བོད་ཡིག་ཉག་གཅིག་མེད་པའི་དྲ་རྒྱ་ཐམས་ཅད་ཀྱིས་བདེན་དཔང་བྱེད་ཐུབ། གནད་དོན་འདི་ལ་གཞིགས་ནས་སོམ་ཉི་དང་ཐེ་ཚོམ་གྱི་རྒྱ་ལས་ཐར་མ་ཐུབ་པར། ང་ཚོས་ཆེས་མཐོ་མི་དམངས་ཁྲིམས་ཁང་ལ་གཤམ་གྱི་དྲི་བ་འདི་དག་འདྲི་རྒྱུ་ཡིན། ཆེས་མཐོ་མི་དམངས་ཁྲིམས་ཁང་གིས་ང་ཚོར་ལན་ཞིག་བསྐུར་རྒྱུ་དེ་ང་ཚོའི་རེ་བའོ།།
༡ བོད་ཀྱི་སྐད་ཡིག་དེ་བོད་རིགས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་གི་དྲ་རྒྱ་ལ་མཚོན་ན་བཀོལ་མི་རུང་བའི་ཡིག་རིགས་ཤིག་ཡིན་ནམ། དེ་ལྟར་ཡིན་ན་དེ་ལ་ཁྲིམས་ལུགས་ཀྱི་རྒྱབ་རྟེན་ཅི་ཡོད་དམ། དེ་ལྟར་མིན་ན་བོད་རིགས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་ཐམས་ཅད་ཀྱི་དྲ་རྒྱའི་ནང་དུ་བོད་ཡིག་མི་འཇོག་པའི་རྒྱུ་མཚན་ཅི་ཡིན་ནམ།
༢ བོད་རིགས་རང་སྐྱོང་ས་ཁུལ་གྱི་རིམ་པ་སོ་སོའི་མི་དམངས་ཁྲིམས་ཁང་ལ་མཚོན་ན་བོད་ཡིག་ནི་མེད་ན་ཆོག་པའི་ཡིག་རིགས་ཤིག་ཡིན་ནམ།
༣ བོད་ཁུལ་གྱི་རྒྱ་ཡིག་ཀློག་མི་ཐུབ་པའི་རྒྱ་ཆེའི་བོད་རིགས་རོང་འབྲོག་མང་ཚོགས་ཀྱིས་རང་གི་མི་དམངས་ཁྲིམས་ཁང་གི་དྲ་རྒྱའི་ནང་དུ་ཡོད་པའི་བཅད་ཁྲ་དང་གསལ་བསྒྲགས་སོགས་ཀློག་མ་ཐུབ་པའི་རྐྱེན་གྱིས་ཁོང་ཚོའི་ཐོབ་ཐང་ལ་གོད་ཆག་བྱུང་ན་དེ་ནི་མང་ཚོགས་ཀྱིས་རྒྱ་ཡིག་མ་ཤེས་པས་སོ་སོའི་སྡུག་གྱོང་ཡིན་ནམ། ཡང་ན་བོད་རིགས་རང་སྐྱོང་ས་ཁུལ་གྱི་མི་དམངས་ཁྲིམས་ཁང་གིས་ཁྲིམས་མ་བསྲུངས་ཏེ་གཞུང་འབྲེལ་དྲ་རྒྱར་བོད་ཡིག་མ་བཞག་པར་ལས་དོན་འཐུས་ཤོར་ལ་སོང་བའི་སྐྱོན་གྱིས་བྱས་པ་རེད་དམ།
ད་ལྟ་ཡུལ་ཤུལ་བོད་རིགས་རང་སྐྱོང་ཁུལ་འབྲིང་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་གི་ཉེས་དོན་གྱོད་གཞི་ལ་ཁྲིམས་བཤེར་འདྲི་གཅོད་བྱེད་བཞིན་པའི་སྒང་ཡིན། བཀྲ་ཤིས་དབང་ཕྱུག་གིས་ཡུལ་ཤུལ་མི་དམངས་ཁྲིམས་ཁང་དང་སྲིད་གཞུང་ལ་སོགས་པའི་ཁྲིམས་འཛིན་དང་སྲིད་འཛིན་ལས་ཁུངས་ཀྱིས་བོད་ཡིག་བཀོལ་སྤྱོད་བྱེད་ཀྱིན་མི་འདུག་ཅེས་བསམ་འཆར་བཤད་པ་ཙམ་གྱིས་དེ་གའི་ཁྲིམས་འཛིན་ལས་ཁུངས་སོགས་ཀྱིས་ཁོང་འཛིན་བཟུང་བྱས་ཏེ་ཉེས་འཛུགས་བྱས་པ་རེད། ཡིན་ནའང་ཡུལ་ཤུལ་བོད་རིགས་རང་སྐྱོང་ཁུལ་གྱི་འབྲིང་རིམ་མི་དམངས་ཁྲིམས་ཁང་དང་སྲིད་གཞུང་གི་དྲ་རྒྱའི་ནང་དུ་བོད་ཡིག་ཡིག་འབྲུ་གཅིག་ཀྱང་བྲིས་མེད། ས་གནས་སྲིད་གཞུང་དང་མི་དམངས་ཁྲིམས་ཁང་སོགས་ཀྱི་སྔ་ཚིག་ཕྱི་ཚིག་གིས་མི་ནོན། རྐང་རྗེས་ལག་པས་མི་བསུབ་པའི་བྱ་སྤྱོད་དེ་དག་གིས་བོད་མི་མང་གི་སེམས་ཕྱུང་བ་མ་གཏོགས་གཞན་གྱིས་མིན། བོད་ཁུལ་ན་འདི་འདྲའི་གནད་དོན་ཁྱབ་བརྡལ་དུ་གྱུར་ཡོད་པའི་སྣང་ཚུལ་དེ་དག་ལ་ཆེས་མཐོ་མི་དམངས་ཁྲིམས་ཁང་གིས་དོ་སྣང་བྱེད་དགོས་པའི་དུས་ལ་བབ་འདུག མཐར་རྒྱལ་ཁབ་ཁྲིམས་སྐྱོང་གི་སྣང་བས་རྒྱལ་ཁམས་འདིའི་མུན་པ་སེལ་བར་ཤོག་ཅེས་སྒྲོལ་མ་སྐྱབས་ལ་སོགས་པའི་མདོ་དབུས་ཁམས་གསུམ་དང་རྒྱལ་ཁབ་ཕྱི་ནང་གང་རུང་དུ་གནས་བསྡོད་བྱས་ཡོད་པའི་བོད་མི་བརྒྱ་དང་བཅུ་བདུན་གྱིས་སྤྱི་ལོ་༢༠༡༨་ལོའི་ཟླ་དང་པོའི་ཚེས་༡༡་ཉིན་ལ་ཕུལ།
ཡི་གེ་ཕུལ་མཁན།
སྒྲོལ་མ་སྐྱབས། བཀྲ་ཤིས་དོན་འགྲུབ། བསྟན་འཛིན། བློ་བཟང་ནམ་མཁའ། བ་ཡོད་གྲགས་པ་རྒྱལ་མཚན། རྟ་མགྲིན་འབུམ། ཐོགས་མེད། དོན་འགྲུབ་རྒྱ་མཚོ། འུར་རྡོ། དཔལ་བཟང་རྡོ་རྗེ། དབང་ལྡན། ཤེས་རབ། བསྟན་པ་ཚེ་རིང་། ཚེ་སྟོབས། དཀོན་མཆོག་ཚེ་དབང་། གླིང་བསྟན། རྡོ་རྗེ་ཚེ་རིང་། སྒྲོལ་མ་ཚེ་བརྟན། པད་མ་ཚེ་རིང་། ཚེ་རིང་ཆོས་འགྲུབ། དཀོན་མཆོག་ཚེ་འཕེལ། སྐྱ་བུ། དར་འབུམ་ཚེརིང་། གནམ་ལྕགས་རྡོ་རྗེ། པདྨ་རྒྱལ། འབྲུག་རྒྱས། འོད་ཟེར་འབུམ།རིན་ཆེན་རྡོ་རྗེ། འཇིག་པོ། རྣམ་རྒྱལ། དབང་དར། མཁའ་འགྲོ དབྱངས་གསལ་སྐྱབས། འཇིགས་བྱེད་སྐྱབས། བློ་བཟང་དོན་འགྲུབ། སྐལ་ལྡན་དབང་མོ། སྟག་ལྷ་འབུམ། ཨ་རིག་ལྷ་འབུམ། ཨ་རིག་མགོན་པོ་རྒྱལ། གུ་རུ་རྒྱལ་མཚན། ངག་དབང་བློ་བྲོས། ཀུན་བཟང་རྒྱལ་མཚན། ཚེ་རིང་ནོར་བུ། བཀྲ་ཤིས་རྒྱ་མཚོ། ཨ་ཁྲི་ཆེན། བསམ་དབང་། དོན་འགྲུབ་རྡོ་རྗེ། དཔལ་བཟང་། བློ་བཟང་རྒྱ་མཚོ། ཐོ་རེངས། (ཁྲི་ཀ) བློ་བཟང་དཔལ་ལྡན། (མཚོ་ལྷོ།) ལྷ་མཁར་རྒྱལ། (ཁྲི་ཀ) ཚེ་འབྲུག་རྒྱལ། རིག་འཛིན་རྡོ་རྗེ། སྐལ་བཟང་སྐྱབས། དབྱངས་ཅན། རྣམ་པར་རྒྱལ། ཐར་མདོ། བོན་ཐར།(ཁྱུང་བོ་སྟེང་ཆེན།) རྡོ་ཚེ། (རྨ་ལྷོ) ཚེ་ཐར་འབུམ། (ཁྲི་ཀ) སྦྱིན་པ་མཐར་ཕྱིན། (ཁྲི་འདུ།) བློ་གྲོས་ཀུན་གསལ། (རྔ་བ།) བསྟན་པ་ལམ་བཟང་། གུ་རུ་རྡོ་རྗེ། པདྨ་ཚེ་རིང་། ཚེ་རིང་ཐར། ཚེ་རིང་བཀྲ་ཤིས། ཉི་འོད། ཀུན་དགའ་སྒྲོལ་མ། ཀླུ་ཐར་རྒྱལ།(མཚོ་ལྷོ།) ཆོས་དར་རྒྱལ།(མཚོ་ལྷོ།) དབང་བྷ།(མཚོ་ལྷོ།) ཚུལ་ཁྲིམས་མཐར་ཕྱིན། ཀླུ་བརྒྱ་ཐར། རྡོ་རྗེ་སྐྱབས།(གཅན་ཚ།) ཚེ་དབང་སྒྲོལ་མ། བན་ཚེ་རིང་།(ཅོ་ནེ།) བླ་མ་སྐྱབས།(ཀན་ལྷོ།) ཚེ་རིང་།(མཚོ་སྔོན།) བཀྲ་ཤིས་དོན་འགྲུབ།(མགོ་ལོག) ཐོགས་མེད། (མགོ་ལོག) ལྷ་མཆོག (རྔ་བ།) བཀྲ་ཤིས་དགེ་ལེགས། མཁར་ལོ།(བླ་བྲང་།) ལྷག་བསམ།(མཚོ་སྔོན་ཞོན་ཧྭ།) དྲན་གསལ་རང་གྲོལ། (ཟི་ཁྲོན་དཀར་མཛེས་གསེར་རྟ།) བསྟན་པ། (ཀན་ལྷོ།) བསྟན་འཛིན་བློ་ལྡན། (མཚོ་ལྷོ་ཁྲི་ཀ།) སྟོབས་ཆེན་རྒྱལ།(མཚོ་སྔོན་བྲག་དཀར་རྫོང་།) རྡོ་རྗེ།(རྩེ་ཁོག) ཆོས་སྐྱབས།(ཛམ་ཐང་།) རྡོ་རྗེ།(བླ་བྲང་།) ཟོན་ཐར་ཚེ་རིང་།(རྨ་ལྷོ།) ལྕགས་ཐར་འབུམ།(ཁྲི་ཀ) རྡོ་རྗེ་འབུམ།(མཚོ་ལྷོ།) འཇམ་དབྱངས།(མཚོ་ལྷོ་ཁྲི་ཀ། ) མགོན་པོ།(ཙ་ཡུས།) རྒྱལ་མཚན་ནོར་བུ།(མགོ་ལོག) རྒྱལ་པོ།(གཞིས་ཀ་རྩེ།) སངས་རྒྱས་མཚོ།(མཚོ་ལྷོ།) ཨ་མགོན།(མཛོད་དགེ) གཅོད་པ་དོན་འགྲུབ།(མཛོད་དགེ) ཚེ་རིང་རྣམ་རྒྱལ།(ཟི་ཁྲོན་ཟུང་ཆུ།) རྡོ་རྗེ། ཡེ་ཤེས་རྒྱ་མཚོ།(མདོ་ལྷོ་བསང་ཆུ།) ཤེས་རབ་ཉི་མ།(གཏེར་ལམ་རྫོང་།) ཡར་འཕེལ།(ཡུལ་ཤུལ་ནང་ཆེན།) ཆོས་འབྱོར་རྒྱལ་མཚན།(མཚོ་ལྷོ།) སྐར་མ་ལྷུན་འགྲུབ།(མཚོ་ལྷོ།) བདེ་མཆོག་ཐར།(མཚོ་ལྷོ་བྲག་དཀར་རྫོང་།) ཡུམ་བཀྲ་ཤིས།(ཀན་ལྷོ་ཅེ་ནེ་ཆོས་དཔལ།) ཁམས་སྨྱོན་ཧེ་རུ་ཀ (ཡུལ་ཤུལ་ནང་ཆེན།) ཤ་བོ་བཀྲ་ཤིས། (རྨ་ལྷོ་རེབ་གོང་།) མཁས་བཙུན་རྒྱ་མཚོ། (མདོ་སྨད་ཁྲི་ཀ) དཀོན་མཆོག་ཚེ་དབང་།(འབྲི་རུ་ཤག་ཆུ།) ཚེ་རིང་། ལྷ་མཆོག་འབུམ། (མཚོ་ལྷོ་ཁྲི་ཀ) སྲས་མཆོག་རྡོ་རྗེ།(མཚོ་ལྷོ།) ཀློང་གསལ།(དཀར་མཛེས་གསེར་རྟ།) ཚེ་རིང་དོན་གྲུབ། (ཟུང་ཆུ།) ཐུབ་བསྟན་ཚེ་རིང་། (ཀན་ལྷོ་རྨ་ཆུ།) ལ་སོགས་པས།


text:
༧དཔལ་གཤེན་བསྟན་སྐྱང་དགོན་ཕུན་ཚོགས་དར་རྒྱས་གླིང་གི་དཀར་ཆག་མུ་ཏིག་ཚོམ་ཕྲེང་དཔར་བསྐྲུན་ལེགས་གྲུབ་བྱུང་བ།
དེ་ཡང་སངས་རྒྱས་གཡུང་དྲུང་བོན་གྱི་བསྟན་པ་དར་བའི་གནས་ཁྱད་པར་ཅན་འཛམ་གླིང་ཤར་ནུབ་ཀུན་ན་རླུང་ལྟར་གྲགས་པའི་ཨ་མདོ་ཤར་ཁོག་ཡུལ་གྱི་གཟི་རྩ་སྡེ་དགུ་དང་། ཤར་ཕྱོགས་དུང་རིའི་གསེར་མཚོ་མཛེས་ལྗོངས་གཉིས་ཀྱི་བར་ན་བརྗིད་ཆགས་པའི་ཡོངས་གྲགས་སུ་ཁྲི་སྐྱང་ཁོག་ཞེས་གྲགས་པའི་ནང་ཚན་སྐྱང་ཚང་ལྷ་སྡེའི་ས་གནས་༧དཔལ་གཤེན་བསྟན་སྐྱང་དགོན་ཕུན་ཚོགས་དར་རྒྱས་གླིང་གི་བླ་རབས་བཅུ་དགུ་པ་༧རྗེ་བླ་མ་བློ་བཟང་ཚུལ་ཁྲིམས་རྒྱ་མཚོས་མཛད་པའི་ >འདི་ཉིད་ཆེས་ཤིན་ཏུ་རྩ་ཆེའི་ཡིག་ཆ་ཞིག་ཡིན་ལ་རིག་གསར་གྱི་གོད་ཆགས་བྱུང་རྗེས་སུ་སླར་ཡང་བསྟན་པ་བསྐྱར་དར་གྱི་སྐབས་སུ་བླ་མ་ཁོང་གིས་མཛད་པའི་དཀར་ཆག་འདི་སྐྱང་ཚང་དགོན་གྱི་དཀར་ཆག་མ་ཕྱི་ཚད་ལྡན་ཞིག་ལ་ཀུན་གྱིས་གཞི་འཛིན་ས་ལྟ་བུ་ཞིག་ཆགས་ཡོད། གཞན་ཡང་ཨ་གླིང་བསྟན་འཕེལ་སོགས་ཀྱིས་སྔར་དགའ་མལ་དགོན་ཆེན་གཙོས་ཟིང་ཆུ་རྫོང་ཁོངས་ཀྱི་ཆོས་བརྒྱུད་དགོན་ཁག་སོ་སོའི་ལོ་རྒྱུས་འབྲི་སྐབས་སུ་སྐྱང་ཚང་དགོན་གྱི་དཀར་ཆག་འབྲི་མཁན་ལུང་རིག་སྙན་གྲགས་དང་། ཁྲོ་བོ་རྒྱལ་མཚན་གཉིས་ཀྱིས་སྐྱང་བླ་བློ་བཟང་རྒྱ་མཚོ་ཁོང་གིས་མཛད་པའི་དཀར་ཆག་འདིར་གཞི་བཟུང་བྱས་ཡོད་ན་ཡང་དཀར་ཆག་མཇུག་རྣམས་ཆ་ཚང་བཀོད་མི་འདུག་པས།
དེར་བསྟུན་ད་ལོར་རང་དགོན་༧དཔལ་གཤེན་བསྟན་སྐྱང་དགོན་ཕུན་ཚོགས་དར་རྒྱས་གླིང་གི་གསས་ཁང་ཆེན་མོ་སླར་ཡང་གསར་བཞེངས་ལེགས་གྲུབ་བྱུང་བའི་རྟེན་འབྲེལ་དགའ་སྟོན་མཛད་སྒོའི་དུས་བཟང་དང་བསྟུན་སྐྱང་དགོན་གྱི་དཀར་ཆག་འདི་ཉིད་པར་དུ་སྐྲུན་རྒྱུའི་ལས་འཆར་བྱས་པ་ཡིན་ལ། གཞན་ཡང་སྐྱང་དགོན་གྱི་ཀྲུའུ་རིན་མཆེད་གྲོགས་དམ་པ་སྐལ་བཟང་འབྲུག་གྲགས་དང་། སྐྱང་དགོན་གྱི་ཚོགས་ཆེན་དབུ་མཛད་ཟུར་པ་མཆེད་གྲོགས་དྲན་པ་ཀུན་མཆོག་ཟུང་ནས་པར་བསྐྲུན་བྱེད་དགོས་པའི་བསྐུལ་འདེད་བྱུང་བ་དང་། སློབ་དཔོན་ཚུལ་ཁྲིམས་དཔལ་འབྱོར་མཆོག་གི་སྐུ་ཚ་མཆེད་གྲོགས་བཀྲ་ལགས་ཀྱིས་རོགས་འདེགས་རྒྱ་ཆེར་གནང་བ་ལ་བསྟུན་ནས། །
དེ་ནས་བདག་གིས་རང་དགོན་གྱི་སློབ་དཔོན་ཆེན་མོ་ཚུལ་ཁྲིམས་དཔལ་འབྱོར་རིན་པོ་ཆེ་མཆོག་ལ་སྙན་ཞུ་ཕུལ་ནས་དགོངས་འཁྲོལ་གནང་ཡོད་པ་དང་། ཁྱད་པར་དུ་རང་ཅག་བོན་འབངས་ཡོངས་ཀྱི་ལྷ་སྐལ་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་ མཆོག་ལ་སྙན་གསེང་ཕུལ་བ་བཞིན་༧སྐྱབས་རྗེ་ཁོང་གིས་ཀྱང་ཐུགས་དགྱེས་ཚོར་ཆེན་པོའི་ངང་ནས་དགོངས་འཁྲོལ་གནང་བ་དང་དཔེ་བསྐྲུན་བྱེད་ཕྱོགས་ཐད་ལ་ཡང་བཀའ་སློབ་ལྷུག་པོ་བསྩལ་གནང་བ་ལ་བརྟེན་ནས་ཕྲན་ཡང་སེམས་ཤུགས་ཆེར་འཕེལ་ཏེ་སྐབས་བབ་ཀྱི་སོ་སོའི་ཕྲག་ཏུ་བབ་པའི་ལས་འགན་ཞིག་ཡིན་སྙམ་སྟེ་སྐྱང་དགོན་གྱི་དཀར་ཆག་འདི་ཉིད་པར་བསྐྲུན་བྱས་པ་ཞིག་ཡིན་ལ་མ་དཔེ་བལྟ་ས་ཡང་བླ་མ་ཁོང་གིས་ཕྱག་བྲིས་ཅན་ >གཞིར་བྱས་ཡོད་ལ་དེའི་ནང་དུ་ཡང་ཡུལ་ལུང་གི་སྐད་དང་སུམ་རྟགས་དག་གསུམ་གྱི་འགྲོས་དང་མི་མཐུན་པའི་ཆ་ཡང་མཆིས་པས་རེ་འགའ་བཅོས་ཡོད་ལ་རྩ་བའི་བརྗོད་དོན་གྱི་སྐོར་རྣམས་རང་སོར་བཞག་ཡོད། དེ་མིན་ཡིག་འབྲུའི་བསྡུས་ཚིག་ལ་དཔེར་ན། རབ་བྱུང་ལོ་ལ་(རབ་ལོ་)དང་། སྐྱང་ཚང་སྡེ་བ་དང་། ཤར་མོ་སྡེ་བ། ཆུ་འཁྱིལ་སྡེ་གསུམ་ལ་(སྐྱང་ཤར་འཁྱིལ་གསུམ་གྱི་སྡེ་)ཞེས་བྲིས་འདུག་པས་ཀློག་པ་པོ་ཀུན་ཀྱིས་བསྡུས་ཚིག་ཡིན་པ་མཁྱེན་པར་མཛོད་ཅིག
གཞན་ཡང་ཁོང་གི་ཕྱག་བྲིས་མ་དཔེ་དེ་ཡང་བསྐྱར་པར་གྱི་གཟུགས་སུ་བཏབས་ནས་རྗེས་མར་སྐྱང་དགོན་ལ་ཞིབ་འཇུག་བྱེད་མཁན་ཞིག་བྱུང་ཚེ་དེ་དག་ལ་ཕན་ཕྱིར་དཀར་ཆག་ཆ་ཚང་དེབ་འདིའི་མཇུག་ཏུ་བཀོད་ཡོད། དེ་མིན་ད་རེ་ཕྲན་གྱིས་ལས་དོན་འདི་གཙོ་སྒྲིག་བྱས་པའི་གོ་རིམ་འདིའི་ཁྲོད་ན་མ་རྟོགས་པའི་ཆ་དང་ལོག་པར་ཕྱོགས་པ་དང་མདོར་ན་ནོར་འཁྲུལ་དང་ཆད་ལྷག་ཞན་ཆ་སོགས་ཅི་ཡང་མཆིས་སྲིད་ངེས་པས་མཁྱེན་ལྡན་མཁས་དབང་རྣམས་དང་རྒྱ་ཆེའི་ཀློག་པ་པོ་ཡོངས་ལ་སྤྱན་སྔར་མཐོལ་བཤགས་བཟོད་གསོལ་ཞུ་བ་དང་བཅས།
འཁྱིལ་གོང་ཚང་བཤད་སྒྲུབ་བསྟན་འཛིན་མིང་བས་དཔལ་གཤེན་བསྟན་སྨན་རིའི་གླིང་ནས། ༢༠༡༧།༧།༣།
བློ་འདས་མཐའ་བྲལ་གནས་ལུགས་མྱོང་བས་རྟོགས། །བཅོས་མིན་སྙིང་རྗེ་ཚ་ཟེར་འོད་སྟོང་འབར། །བསྟན་འགྲོའི་དོན་ཆེན་འཕྲིན་ལས་མཛད་མཁས་པ། །སྐྱང་གི་བླ་རབས་རིམ་བྱོན་ཨེ་མ་རྨད། །ཅེས་མཆོད་པའི་མེ་ཏོག་ཕུལ་ནས་གླེང་བར་བྱ་རྒྱུ་ནི་རང་ཅག་ཀུན་གྱི་གཙུག་གི་ནོར་བུ་ནི་གྲུབ་མཐའ་ཀུན་གྱི་རྒྱལ་པོ། གཡུང་དྲུང་བོན་གྱི་གྲུབ་མཐའ་ཡིན་ལ། དེ་བའི་ཁུངས་ནི་ཆུ་བོ་གངས་ལ་ཐུག་པའི་དཔེ་ལྟར་སྤང་རྟོགས་མཐར་སོན་སྟོན་པ་སངས་རྒྱས་ལ་ཐུག་ཡོད། དེ་ནས་རྡོ་ལག་བརྒྱུད་དང་ཆུ་ལམ་རྒྱུག་ཚུལ་དུ་དར་བ་ནི་སྨོས་མ་དགོས་པ་རེད། བསྟན་པ་དེ་བའི་ནང་ཚན་༧ཤར་སྐྱང་དགོན་འདི་ནི་མདོ་སྨད་འཕགས་པ་རྣམ་གསུམ་གྱི་ཡ་གྱལ། སངས་རྒྱས་མི་གཟུགས་སུ་སྤྲུལ་བ་སྐྱང་འཕགས་ནམ་མཁའ་གཡུང་དྲུང་རིན་པོ་ཆེ་མཆོག་ནས་བཟུང་གདུང་རབས་དང་བླ་རབས་ཉི་ཤུ་ལྷག་ཕེབས་ཡོད་པ་མ་ཟད། མདོ་དྲི་མེད་ལས། གསང་རྒྱུད་ཐེག་ཆེན་ལྟ་བས་སྤྱི་ཁོག་དབུས། ནང་རྒྱུད་གསང་སྔགས་སྒོམ་པའི་སྙིང་པོ་བཙལ། ཕྱི་རྒྱུད་འདུལ་ཁྲིམས་སྤྱོད་པས་བླང་དོར་བྱ། དེ་གསུམ་ཟུང་འབྲེལ་བདག་གཞན་དོན་གཉིས་འགྲུབ་ཅེས་གསུངས་པ་ལྟར་མཁས་གྲུབ་གཉིས་ལྡན་གྱི་བསྟན་འཛིན་སྐྱེས་བུ་ཡང་དགོན་འདི་ནང་མང་པོ་བྱོན་ཡོད་ལགས། ཁྱད་པར་དུ་ཀུན་མཁྱེན་མཉམ་མེད་པའི་གདུང་འཚོབ་ཆེན་མོ། ༧སྐྱབས་རྗེ་༧རྒྱལ་བ་སྨན་རི་བ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་གི་ལྟེ་མཚལ་འཐོར་ས་ཤེས་རབ་གསུམ་ཐུགས་སྦྱོང་ནས་འཛམ་གླིང་གཡུང་དྲུང་བོན་གྱི་བསྟན་པའི་བདག་པོ་གྱུར་བ་ང་ཚོ་གཞིས་བྱེས་སྐྱ་སེར་བསོད་ནམས་ཅིའི་ཕྱིིར་མི་ཆེའང་། ད་ལམ་ཡང་བཤད་སྒྲུབ་བསྟན་པའི་ཆ་རྐྱེན་གཞལ་ཡས་ཁང་གསར་བཞེངས་ལེགས་གྲུབ་བྱུང་བའི་དགའ་སྟོན་མཛད་སྒོ་ལ་བོན་སྦྱིན་ཚུལ་དུ་དམིགས་ནས། མེ་ཏོག་ཆུང་ཡང་མཆོད་རྫས། མི་བུ་ཆུང་ཡང་རིགས་སྲས་དཔེ་ལྟར། ལྷག་བསམ་ཤེས་རབ་ལྡན་པ་གྲྭ་བཙུན་བཤད་སྒྲུབ་བསྟན་འཛིན་ནམ་རྣམ་རྒྱལ་བྱམས་ཀྱིས་དགོན་འདི་ལ་བཀའ་དྲིན་ཤིན་ཏུ་ཆེ་བ་ཁོང་གི་ཁུ་བོ་སྐྱང་བླ་བློ་བཟང་རྒྱ་མཚོ་རིན་པོ་ཆེས་བརྩམས་པའི་དགོན་པའི་དཀར་ཆག་ལ་གཞི་བཅོལ་ནས་སླར་ཡང་རྒྱས་བསྡུས་འཚམས་པ་ཞིག་བྲིས་པ་མ་ཟད། རྒྱུ་ནོར་འགྲོ་སོང་གཏོང་ནས་ཚར་མང་པོ་དཔར་ནས་དགོན་ལ་ཕུལ་བྱུང་བ་འདི། རང་གིས་དགོན་གྲོང་ཀུན་གྱི་ཚབ་བྱས་ནས་ཡི་རངས་གཟེངས་བསྟོད། བཀའ་དྲིན་ཆེ་ཞུ་བ་དང་བསོད་ནམས་དགེ་བས་རྒྱལ་བསྟན་རིན་པོ་ཆེའི་མཛེས་རྒྱན་དུ་འགྱུར་བའི་སྨོན་ལམ་དང་བཅས།
སྐྱང་གི་ཀུན་བཟང་གསང་མཛོད་ཁྲོད་ནས་ཚུལ་དཔལ་མིང་གིས་སྤྱི་ལོར་༢༠༡༧།༧།༡༠ཉིན་བྲིས། དགེའོ།།
2,250 total views, 1 views today


text:
ཏང་གི་འཛུབ་སྟོན་ལ་ཉན་འོས་སམ།
སྤྱི་ཟླ་དྲུག་པའི་ཚེས་གཅིག་ཉིན་གྲོགས་པོ་ཞིག་གི་ཁྱིམ་དུ་སོང་ནས་ཁ་བརྡ་གློད་ཅིང༌། ཁོས་ཁ་བརྡའི་བར་གསེང་ནས་བརྙན་འཕྲིན་གྱི་ལེ་ཚན་རེ་རེ་བརྗེ་བསྒྱུར་བྱེད་ཀྱིན་འདུག སྤྱིར་བཏང་དུ་ང་ལ་བརྙན་འཕྲིན་ལྟ་བའི་གོམས་གཤིས་དེ་འདྲ་མེད་པས། གསར་འགྱུར་དང་རྩེད་རིགས་གང་ཡིན་རུང་ཕལ་ཆེར་ལྟ་བཞིན་མེད། ཡིན་ན་ཡང༌། དེ་རིང་གསར་འགྱུར་ཞིག་གིས་བདག་གི་མིག་ཟུང་དབང་མེད་དུ་བཀུགས་སོང༌།
གསར་འགྱུར་དུ་བོད་རིགས་སློབ་ཕྲུག་འགའ་འཆར་གྱིན་འདུག ཁོ་ཚོ་རེ་རེས་བོད་ལྭ་གྲ་དག་རེ་གྱོན་འདུག་པས་ཡིན་ནམ། གང་ལྟར་ངས་ཁོ་ཚོར་མཉམ་འཇོག་བྱེད་དུས་ཁོ་ཚོ་རེ་རེས་རྒྱ་སྐད་ཀྱི་ལམ་ནས་གསར་འགོད་པར་དྲིས་ལན་འདེབས་ཀྱིན་འདུག བྱིས་པ་ཚོའི་སྐད་མགོ་དམའ་དྲགས་པས་ཡིན་ནམ། བརྙན་འཕྲིན་ལས་ཁོ་ཚོའི་སྐད་ཆ་གསལ་བོ་ཞིག་མི་ཐོས་མོད། བརྙན་འཕྲིན་ངོས་སུ་རྒྱ་ཡིག་གསལ་བོ་ཞིག་འཆར་གྱིན་འདུག་པས་གཞི་ནས་ཧ་གོ་སོང་སྟེ། ཁོ་ཚོ་ཚང་མས་ཏང་གི་བཀའ་དྲིན་ལ་ཐུགས་རྗེ་སྙིང་ནས་ཞུ་བཞིན་འདུག
དམག་མི་ཞིག་གིས་རྒྱབ་ཡོལ་གྱི་མདུན་ནས་ཀྲོང་ངེར་ལངས་ནས་བྱིས་པ་རྣམས་ལ་ཏང་གི་འབོད་ཚིག་ཅིག་འདོན་གྱིན་འདུག་མོད། ཁ་བརྡའི་ཁྲོད་དུ་གཡེང་དྲགས་པས་གསལ་བོ་ཞིག་མ་ཐོས་རུང༌། རྗེས་མར་བྱིས་པ་ཞིག་གི་དྲིས་ལན་ཁྲོད་ནས་ཁོ་རང་ཡང་མ་འོངས་པར་དམག་མི་འདི་འདྲ་ཞིག་བྱེད་འདོད་ཅེས་ཟེར་བས་ཡོད་ཚད་གསལ་འགྲོལ་བྱས་སོང༌། སྐབས་དེར་ང་རང་ཧང་སངས་པར་བྱས་སོང་སྟེ། བྱིས་པ་འདི་འདྲའི་སྐབས་ནས་བཟུང་སློབ་གསོ་རྒྱག་པར་མི་ཞེད་དམ་སྙམ། འདི་ཡང་གཅིག་ཏུ་ན་ང་རང་དམག་མི་ཞེས་པའི་ཐ་སྙད་འདིར་དགའ་བོ་མེད་པས་ཡིན་སྲིད་མོད། བྱིས་པ་དེས་ཉམ་ཆུང་བའི་འཛུམ་ཞིག་སྟོན་གྱིན་དེ་ལྟར་བཤད་ཚུལ་གྱིས་དཔྱོད་ལྡན་སྐྱེ་བོ་སུ་ཞིག་གི་ཞེ་སེམས་མེར་བར་མི་བྱེད་དམ།
དེ་ལས་ཀྱང་འཇིགས་སུ་རུང་བ་ཞིག་ཡོད་པ་ནི། རྒྱབ་ཡོལ་ངོས་ཀྱི་རྒྱ་ཡིག་གི་ཡིག་འབྲུ་བརྒྱད་དེ། ”ཏང་གི་མཛུབ་སྟོན་ལ་ཉན་ཏེ། མི་དམངས་ལ་ཞབས་འདེགས་ཞུ་བ”ཞེས་པ་དེ་རེད། ཚོད་དཔག་མ་བྱས་པར་ཤེས་འོང་བ་ནི། གོང་གི་དམག་མི་དེས་བཏོན་པའི་ཏང་གི་འབོད་ཚིག་ཀྱང་འདི་དང་ཞེ་དྲག་ཉེ་སྟེ། འདི་ལྟའི་རིགས་དེ་ང་ཚོའི་རྣ་བར་བླུགས་དྲགས་པས་སོ། ། སྐབས་འདིར་བདག་གི་སེམས་སུ་ཝལ་གྱིས་ཤར་འོང་བ་ནི་སློབ་འབྲིང་སློབ་དེབ་ངོས་ཀྱི་དྲན་པ་ཞིག་སྟེ། ཉི་ཧོང་པ་ཚོས་རྒྱ་ནག་ལ་སྤེལ་བའི་བྲན་བསྒྱུར་སློབ་གསོ་ཞེས་པ་དེ་རེད། སློབ་གསོ་དེའི་ངོ་བོ་ནི་རྒྱ་ནག་གི་བྱིས་པ་ཆུང་ཆུང་ནས་བཟུང་ཉི་ཧོང་གི་སློབ་གསོ་སྤེལ་བ་དེ་རེད། ཡིན་ན་ཡང༌། སློབ་གསོ་དེ་ཉིད་ཡོངས་སུ་ལེགས་འགྲུབ་མ་བྱུང་སྟེ། ལོ་ངོ་འགའི་རྗེས་ནས་ཉི་ཧོང་པ་ཚོར་ཕམ་ཁ་རེག་བྱུང་བ་རེད།
སློབ་འབྲིང་དགེ་རྒན་གྱིས་གཅིག་གཅིག་གཉིས་གཉིས་ངང་གསལ་བོར་འཁྲིད་དུས་དེ་ཁོ་ན་ཉིད་ལས་ཕྱོགས་གཞན་ལ་བསམ་གཞིག་གཏོང་མ་ཐུབ་མོད། ད་ལྟ་ཕྱིར་མིག་བལྟས་ན་དགེ་སློབ་གཉིས་ལ་གཞན་བྲན་བསྒྱུར་སློབ་གསོ་སྤེལ་ཚར་བས་ཅི་ཁག་སྙམ། ལོ་བཅུ་ཕྲག་མང་པོའི་རིང་དུ་འདིའི་ཕྱོགས་ཀྱི་ལས་ཀ་སྒྲུབ་མཁན་ག་ཚོད་ཅིག་གསོ་སྐྱོང་བྱས་ཡོད་མེད་མི་ཤེས་མོད། གང་ལྟར། ད་དུང་འདིའི་ཕྱོགས་ལ་སྔར་ལས་ལྷག་པའི་ཤུགས་སྣོན་བཞིན་པ་མཐོང་ན་ལུས་ཀྱི་བ་སྤུ་རེ་རེ་ལ་དངངས་འདར་བརྒྱབ་འོང༌།
ཉི་ཧོང་གི་བྱེད་ཐབས་དེར་ཕམ་ཁ་བྱུང་ནས་ལོ་ངོ་བཅུ་ཕྲག་མང་པོ་འདས་པའི་དེ་རིང་ད་དུང་ཡང་རྒྱ་ནག་པ་དག་གིས་ཉི་ཧོང་ལ་འདྲེ་དམག་ཅེས་འབོད་ཅིང༌། རྒན་གཞོན་ཚང་མར་ལོ་རྒྱུས་ཀྱི་དྲན་པ་དེ་ཡང་དང་བསྐྱར་དུ་བསྒོ་བཞིན་འདུག ཕྱི་ངོས་ནས་མི་རིགས་མཐུན་སྒྲིལ་དང་རྒྱལ་ཁབ་མཉམ་འབྲེལ་ཞེས་སྒྲོག་གིན་འདུག་ལ། ཉི་ཧོང་ས་འགུལ་ཆེན་མོའི་སྐབས་སུ་ཡང་རྒྱ་མི་ཁ་ཤས་བཏང་ནས་གནོད་སེལ་རོགས་སྐྱོར་ཞེས་པའི་རྣམ་པ་ཞིག་སྟོན་གྱིན་འདུག ཡིན་ན་ཡང༌། མི་རིགས་གཉིས་བར་གྱི་ཞེ་འཁོན་དེ་ད་དུང་ཇེ་གསལ་ཇེ་ཟབ་ཏུ་གཏང་ཅི་ཐུབ་ལ་འབད་ཀྱིན་པ་ནི་གློག་བརྙན་དག་གི་བར་གསེང་ནས་གསལ་བོར་ཤེས་འོང༌།
དེ་རིང་བདག་གིས་དེ་ཉིད་དྲན་དོན་ནི་སློབ་གསོ་གཉིས་ཀྱི་ངོ་བོ་ཡང་དག་མཚུངས་པས་སོ། ། ཏང་གི་དར་ཆ་འཕྱར་ནས་ཏང་གི་ཁ་གཡང་བསྒྲགས་ཏེ། ཏང་གི་སློབ་གསོ་སྤེལ་བ་ནི་སྲིད་གཞུང་ཞིག་གི་ལས་ཀ་མ་ཡིན་ནོ། ། བྱིས་པ་ཆུང་དུས་ནས་སློབ་གསོ་སྣ་གཅིག་གི་སྒེར་སྡོམ་འོག་ཏུ་འཇུག་ཅི་ཐུབ་ལ་འབད་པ་ནི་རྒྱལ་ཁབ་ཅིག་གི་གཟི་བརྗིད་མ་ཡིན་ནོ། ། བྱིས་པ་ནི་བྱིས་པ་རང་སྟེ། ཁོ་ཚོའི་དྲི་མས་མ་གོས་པའི་རྣམ་དག་སེམས་སུ་བཟང་ངན་གྱི་དབྱེ་བ་གང་ཡང་མི་འདུག་ལ། དབྱེ་འབྱེད་ཀྱི་ནུས་པ་ཤིན་ཏུ་ཆུང་བས། ཉམ་ཆུང་བའི་ཁོ་ཚོར་འདི་ནི་ཡང་དག་དང་གན་ནི་ནོར་འཁྲུལ་ལོ་ཞེས་སློབ་གསོ་རྒྱག་པ་ནི་ནོར་འཁྲུལ་ཏེ། བྱིས་བློའི་འཚར་སྐྱེད་ཀྱི་གོ་རིམ་ནི་རང་དབང་གི་གོ་རིམ་ཞིག་ཏུ་གནས་པས་དེ་ལ་ཁ་ལོ་བསྒྱུར་བ་ནི་སྒེར་སྡོམ་ཁོ་ན་ཉིད་དོ། །
སྤྱིར་བཏང་དུ། ཏང་དང་རྒྱལ་ཁབ་གང་ཞིག་ཡིན་རུང་དེ་ཉིད་གནས་པའི་ཉིང་སྒོས་ནི་མི་མང་གི་ཆེད་འབའ་ཞིག་གོ ། དེས་མི་མང་གི་རེ་འདུན་དང་དགོས་མཁོ་སྐོང་མི་ཐུབ་ཚེ་མི་མང་གིས་དེ་ཉིད་བརྗེ་སྒྱུར་བྱས་ཆོག་སྟེ། དབང་ཆ་འདི་ནི་མི་མང་རང་ལ་མངའ། ཡིན་ན་ཡང༌། སྒེར་སྡོམ་རྒྱལ་ཁབ་དག་གིས་མི་སྒེར་གཅིག་གམ་ཚོགས་པ་གཅིག་གི་ཁེ་ཕན་ཉི་ཚེ་བར་ཞབས་ཞུ་སྒྲུབ་པ་ལས་མི་མང་གི་ཁེ་ཕན་ལ་ཁ་ཡ་མི་བྱེད་པ་ཡིན། འདི་ནི་ཁོ་ཚོ་སྤྱིའི་ཁྱད་ཆོས་འབའ་ཞིག་ཀྱང་ཡིན།
གུང་ཁྲན་ཏང་སྟེ་ཐོན་མོང་ཐོན་སྐྱེད་ཚོགས་པ་གང་གི་ཁ་གཡང་མི་དམངས་ལ་ཞབས་འདེགས་ཞུ་བ་ཞེས་པ་དེའོ། ། སྐབས་འདིའི་མི་དམངས་ཞེས་པའི་གོ་དོན་ཅི་ཡིན་གང་ལྟར་ཀྱང༌། ཁོ་ཚོས་མང་ཚོགས་ཡིན་པར་སྒྲུབ་བྱེད་བཙལ་ཐག་ཆོད་ཡིན། མང་ཚོགས་ཀྱི་ཁེ་ཕན་ཆེད་དུ་བྱ་བ་སྒྲུབ་པའི་ཚོགས་པ་དང་སྲིད་གཞུང་གང་དེ། སྤྱིར་བཏང་དུ་མང་ཚོགས་ལ་སྐྲག་སྣང་འབྱུང་དགོས་མི་འདུག་སྟེ། ཁྱོད་ཀྱིས་མང་ཚོགས་ལ་བྱ་བ་ཇི་ལྟར་སྒྲུབ་པ་ལེགས་ན་མང་ཚོགས་ནི་ཁྱོད་ཀྱི་རྒྱབ་རྟེན་ཁོ་ན་ཉིད་དོ། ། ཡིན་ན་ཡང༌། བྱིས་པ་ཆུང་ཆུང་ནས་ཏང་གི་སློབ་གསོ་སྤེལ་བ་ནི་མང་ཚོགས་དགྲ་བོར་བཟུང་བའི་མངོན་ཚུལ་ཞིག་སྟེ། མེ་སྟག་ཆུང་ས་ནས་གསོད་དགོས་པའི་གནས་ལུགས་འདི་ཉིད་ནི་སྒེར་སྡོམ་སྲིད་གཞུང་གང་ལ་ཐུན་མོང་དུ་མངའ་བའི་ཁྱད་རྟགས་སོ། །
མི་དམངས་ལ་ཞབས་འདེགས་ཞུ་དགོས་པ་བདེན་ན། ངེས་པར་དུ་ཏང་གི་མཛུབ་སྟོན་ལ་ཉན་དགོས་མི་འདུག་སྟེ། དེ་ནི་སྲིད་ཚོགས་ཚང་མའི་འོས་འགན་ཉག་གཅིག་གོ ། སྲིད་ཚོགས་གང་དེ་ཆབ་སྲིད་ཀྱི་གར་སྟེགས་སུ་བུད་ནས་མི་མང་གི་ཆེད་དུ་བྱ་བ་སྒྲུབ་པ་ནི་ཆོས་ཉིད་ཅིག་རེད་མོད། སྒྲུབ་ཡུལ་གང་དེས་སྲིད་ཚོགས་དེ་ཡི་མཛུབ་སྟོན་ལ་ཉན་དགོས་པ་ནི་དམངས་གཙོ་མ་ཡིན་པའི་རྟགས་མཚན་འཁྲུལ་མེད་དོ། ། འདི་ལ་སྐུ་ཞབས་ཡུས་ཅེ་ལགས་ཀྱི་གཏམ་འདི་ཤིན་ཏུ་མད་དེ། མང་ཚོགས་བྱིས་པར་ལྟ་བའི་སྲིད་གཞུང་གང་དེ་ནི་བྱིས་པའི་སྲིད་གཞུང་ཞིག་ཅེས་པའོ། །
སྔོན་ཆད་ཧྥ་ཤི་སི་དང་ནཱ་ཛི་སོགས་ཀྱི་སྐབས་སུ། མང་ཚོགས་ཀྱིས་ངེས་པར་དུ་ཁོ་ཚོའི་མཛུབ་སྟོན་ལ་ཉན་དགོས་ཏེ། སུ་ཞིག་གིས་ཁོ་ཚོའི་མཛུབ་སྟོན་དང་འགལ་བའི་བྱ་བ་སྒྲུབ་ན་དེ་ཉིད་ཀྱི་མགོ་བོ་ཁྲག་དམར་འཛར་འཛར་གྱིས་ས་རུ་འབྲུལ་བར་ཐེ་ཚོམ་མེད་དོ། ། དེ་ལྟའི་སྡུག་རྩུབ་ཀྱི་དབང་གིས་ལོ་ངོ་བཅུ་ཕྲག་འདས་པའི་དེ་རིང་ཡང་མིང་ཡིག་དེ་དག་གླེང་ན་ཉེ་རིང་ཀུན་པོར་ཞེད་སྣང་སྐྱེས་བཞིན་པ་ལགས། ཡིན་ན་ཡང༌། དཔལ་ཡོན་དུས་རབས་སུ་བསྔགས་ཀྱིན་པའི་དེ་རིང༌། ང་ཚོའི་བྱིས་པ་དག་གི་རྒྱུད་ལ་དེ་ལྟའི་སྒེར་གཅོད་ཀྱི་ས་བོན་འཇོག་དོན་ག་རེ་ཡིན་ནམ། ག་རེ་ཡིན་ནམ།
གལ་ཏེ་ནམ་ཞིག་གི་ཚེ་ན། བྱིས་པ་འདི་དག་གིས་ཀྱང་རང་ཉིད་ལ་དེ་ལྟའི་སློབ་གསོ་ཡ་ང་བ་ཞིག་སྤེལ་པ་རྟོགས་དུས། ཁོ་ཚོའི་ཞེ་འཁོན་གྱི་མེ་དཔུང་གྱེན་དུ་འབར་ནས་དེ་དག་དགྲ་རུ་འཛིན་མིན་ལ་ཐེ་ཚོམ་མི་འདུག་སྟེ། འདི་ནི་འགྲོ་མི་རེ་རེ་ལ་གདོད་ནས་གྲུབ་པའི་གཉུག་གཤིས་སོ། ། ཁོ་ཚོས་ཀྱང་ནམ་ཞིག་རྒྱ་ནག་གི་གློག་བརྙན་འཁྲབ་སྟོན་པའམ། དེ་ཡི་ལྟག་རྒྱབ་ཀྱི་གྲིབ་མ་ནག་པོ་དེ་བཞིན་དུ། ཏང་གི་སློབ་གསོ་སྤེལ་མཁན་དེ་དག་ལ་ལོ་རྒྱུས་ཀྱི་ཞེ་འཁོན་འཛིན་ངེས་ལ། དེ་ཡི་ཆེད་དུ་རང་གི་རིགས་རྒྱུད་རྗེས་མ་དག་ལ་ཡང་ལོ་རྒྱུས་ཀྱི་དྲན་པ་ཇེ་གསལ་ཇེ་ཟབ་ཏུ་གཏང་ངེས་ན། ང་ཚོས་ད་ལྟ་ཉིད་ནས་ཇི་ལྟར་བྱ་འོས་སམ།
བསམས་ཤིང་བསམ་བཞིན་དུ། ཁོ་ཚོའི་རྨོངས་མུན་གྱི་སློབ་གསོ་སྤེལ་སྟངས་དེ་མཐོང་ན་སྙིང་རྗེ་ཞིང༌། བྱིས་པ་དེ་དག་གི་ངོ་གདོང་མཐོང་ན་ཞེད་འོང༌། དེ་ལྟའི་སློབ་གསོ་ནི་གནའ་ནས་ད་ལྟའི་དབར་དུ་ལེགས་གྲུབ་བྱུང་མ་མྱོང་ཞིང༌། འབྱུང་ཐབས་མེད་པ་ཡང་ལོ་རྒྱུས་ཀྱིས་གསལ་ར་སྤྲད་འདུག་པས་ན། ད་དུང་ཡང་འདི་ལྟར་ཨུ་ཚུགས་ཀྱིས་འཇུག་དོན་ག་རེ་ཡིན་ནམ། ནམ་ཞིག སྙིང་ཉེ་བའི་ངོ་གདོང་དེ་དག་གིས་སེམས་ཀྱི་ཞེ་འཁོན་གནོན་མ་ཐུབ་པར་ཚེ་སྲོག་ལ་གནོད་པའི་སྦྱོར་བ་འདྲ་མིན་བརྩམ་འོང་ན་ཅི་བྱེད་དམ། བདག་གི་དཀོན་མཆོག་ཨང༌།
–ཞོག་ལྗངས།
http://www.shambalapost.com/2008-11-18-12-08-03/11624-2015-04-13-09-35-48
This post is also available in: དབྱིན་ཇིའི་སྐད